‘തല’യുടെ ഫോൺ കണ്ട് പ്രൊഡക്ഷൻ മനേജർ മുതൽ ബൃന്ദ മാസ്റ്റർ വരെ ഞെട്ടി. – Cine Times Media\n‘തല’യുടെ ഫോൺ കണ്ട് പ്രൊഡക്ഷൻ മനേജർ മുതൽ ബൃന്ദ മാസ്റ്റർ വരെ ഞെട്ടി.\nBy CineTimes Media\t On Oct 7, 2018\nതമിഴ് സൂപ്പർതാരം അജിത്തിന്റെ ലാളിത്യം സിനിമാക്കാർക്കിടയിൽ മാത്രമല്ല, സാധാരണക്കാർക്കിടയിലും ഏറെ പ്രശസ്തമാണ്. താരജാഡകളില്ലാത്ത താരത്തെ തമിഴ് മക്കൾ ‘തല’ എന്നു വിളിക്കുന്നതിനു കാരണവും മറ്റൊന്നല്ല. എന്നാൽ ആരാധകരെ ഞെട്ടിക്കുന്ന മറ്റൊരു രസികൻ വർത്തമാനമാണ് ഇപ്പോൾ തമിഴകത്ത് ചർച്ചയാകുന്നത്.\nസാധാരണക്കാർ പോലും അതിനൂതന സ്മാർട്ട്ഫോണുകളിലേക്ക് മാറുന്ന കാലത്ത് സൂപ്പർതാരം അജിത് ഉപയോഗിക്കുന്നത് നോക്കിയയുടെ സാധാരണ ഫോണാണത്രേ! മറ്റുള്ളവരോട് ഫോണിൽ സംസാരിക്കാൻ ഈ ബേസിക് സെറ്റു തന്നെ ധാരാളം എന്ന നിലപാടിലാണ് തല അജിത്. സൂപ്പർതാരം, നോക്കിയ സെറ്റ് കൊണ്ടു നടക്കുന്നതു കണ്ട് വിഷമവൃത്തത്തിലായത് വിശ്വാസം എന്ന സിനിമയുടെ പ്രൊഡക്ഷൻ മാനേജരാണ്. ഐഫോണിന്റെ കൂടിയ സെറ്റാണ് പ്രൊഡക്ഷൻ മാനേജർ ഉപയോയോഗിക്കുന്നത്. എന്തുകൊണ്ടാണ് പഴയ ഫോൺ കൊണ്ടുനടക്കുന്നതെന്ന് ചോദിച്ചപ്പോൾ അജിത്തിന് പൊട്ടിച്ചിരി. പ്രൊഡക്ഷന്റെ ജോലികൾ ഏകോപിപ്പിക്കാൻ സ്മാർട്ട്ഫോൺ ആവശ്യമാണെന്നും എന്നാൽ തനിക്കതിന്റെ ആവശ്യമില്ലെന്നും പറഞ്ഞാണ് അജിത് പ്രൊഡക്‌ഷൻ മാനേജരെ സമാധാനപ്പെടുത്തിയത്.\nഅജിത് ഉപയോഗിക്കുന്ന നോക്കിയ ഫോണിനെക്കുറിച്ച് കൊറിയോഗ്രാഫർ ബൃന്ദ മാസ്റ്ററും ഒരു അഭിമുഖത്തിൽ പരാമർശിച്ചിരുന്നു. ‘നമ്മൾ ഐ ഫോൺ 10 ഒക്കെ കൊണ്ടു നടക്കുമ്പോഴാണ് അജിത്, നോക്കിയ മൊബൈൽ പിടിച്ചു നടക്കുന്നത്. ആരും അതിശയിച്ചു പോകുന്ന ലാളിത്യമാണ് അദ്ദേഹത്തിന്റേത്,’ ബൃന്ദ മാസ്റ്റർ പറയുന്നു.\nസ്മാർട്ട്ഫോൺ ഇല്ലെന്നു മാത്രമല്ല വാട്ട്സ്ആപ്പ്, ഫെയ്സ്ബുക്ക് തുടങ്ങിയ സാമൂഹ്യമാധ്യമങ്ങളിലും അജിത്തിന് താൽപര്യമില്ല.വിപണിയിൽ ഇറങ്ങുന്ന ഏറ്റവും പുതിയ ഗാഡ്ജറ്റുകൾ വാങ്ങിക്കൂട്ടാൻ മത്സരിക്കുന്ന താരങ്ങളിൽ നിന്ന് വ്യത്യസ്തനാവുകയാണ് അജിത്. ഇത്രയും ലളിതമായി ജീവിക്കുന്ന സൂപ്പർതാരത്തെ തമിഴ് മക്കൾ നെഞ്ചോടു ചേർത്തുനിറുത്തുന്നതിൽ അത്ഭുതപ്പെടാനില്ലെന്ന് ചുരുക്കം.\nAjithMobile PhoneThalaThala AjithVrintha Master\nമേക്കപ്പിനൊക്കെ ഒരു പരിധിയുണ്ട് എന്ന് ഇനി പറയരുത് ; മാല പാർവ്വതിയുടെ മേക്കോവർ ചിത്രങ്ങൾ കണ്ട് നോക്കൂ


How covid come to those who have been take vaccinated? The study reports are out | വാക്സിൻ എടുത്തവർക്കും എങ്ങനെ കോവിഡ് വരുന്നു ? ചോദ്യത്തിന് ഉത്തരമുണ്ട്; പഠനം പറയുന്നത് ഇങ്ങനെ - Malayalam Oneindia\n22 min ago സംസ്ഥാന അധ്യക്ഷ പദവിയില്ല; ഹരിയാനയില് കലാപക്കൊടിയുമായി ബിഷ്‌ണോയ്, പാര്‍ട്ടി വിടുമോ?\n48 min ago പൃഥ്വിരാജിന് നേരെ സൈബര് അറ്റാക്കുണ്ടായി; ഒരു സീനിയര് നടനും കൂടെ നിന്നില്ലെന്ന് മല്ലിക സുകുമാരന്\nവാക്സിൻ എടുത്തവർക്കും എങ്ങനെ കോവിഡ് വരുന്നു ? ചോദ്യത്തിന് ഉത്തരമുണ്ട്; പഠനം പറയുന്നത് ഇങ്ങനെ\nUpdated: Sat, Dec 25, 2021, 18:26 [IST]\nഡൽഹി: കോവിഡ് വൈറസ് എങ്ങനെയാണ് പകരുന്നതെന്ന് വിശദീകരിച്ച് പുതിയ പഠനം. ഒഹായോ സ്റ്റേറ്റ് യൂണിവേഴ്സിറ്റിയാണ് പഠന റിപ്പോർട്ട് പുറത്ത് വിട്ടത്. യൂണിവേഴ്സിറ്റി വെറ്ററിനറി ബയോസയൻസസ് വിഭാഗത്തിലെ പ്രൊഫസറായ ഷാൻ - ലു ലിയുവിന്റെ നേതൃത്വത്തിലുള്ള പഠനത്തിലാണ് ഈ വിവരങ്ങൾ വ്യക്തമാക്കുന്നത്.\nപ്രബദ്ധ രൂപത്തിലാണ് ഇവ വിശദീകരിക്കുന്നത്. കോവിഡ് വൈറസ് പടരുന്നത് വഴി ഇതിൽ വിശദമായി വിവരിക്കുന്നുണ്ട്. പഠന റിപ്പോർട്ട് വ്യക്തമാക്കുന്ന പ്രകാരം, കോവിഡ് വൈറസ് ഭൂഗർഭ രൂപത്തിലുള്ള രൂപമാറ്റം ഉപയോഗിക്കുന്നു.\nകൂടുതലും രോഗ പ്രതിരോധ സംവിധാനത്തിൽ നിന്ന് അകന്ന് കോശങ്ങളിൽ നിന്ന് കോശങ്ങളിലേക്ക് പടരുന്നു. കോവിഡിനെ കുറിച്ച് എല്ലാവർക്കുമുളള ചോദ്യമാണ് 'എന്തുകൊണ്ടാണ് വാക്സിനേഷൻ എടുത്തവർക്കും കൊവിഡ് വരുന്നത്' എന്ന്. എന്നാൽ, ലളിതമായി പറഞ്ഞാൽ, വൈറസ് ഒരു കോശത്തിൽ നിന്ന് മറ്റൊന്നിലേക്ക് പടരുന്നത് അവിടെ അവയെ തടയാനുള്ള പ്രതിരോധ ശേഷി ഇല്ലാത്തതിനാൽ ആണ്.\nഅവ സെല്ലുകൾക്ക് ഉള്ളിൽ ഒതുങ്ങി കിടക്കുന്നു. ടാർഗെറ്റ് സെൽ ഒരു ദാതാക്കളുടെ സെല്ലായി മാറുകയും അങ്ങനെ ശരീരത്തിൽ ഒരു തരംഗം സൃഷ്ടിക്കപ്പെടുകയും ചെയ്യുന്നു. പ്രൊസീഡിംഗ്സ് ഓഫ് നാഷണൽ അക്കാദമി ഓഫ് സയൻസസിൽ പ്രസിദ്ധീകരിച്ച ഗവേഷണ പ്രബന്ധം പറഞ്ഞു.\nവാക്‌സിനുകൾ വഴിയോ മുമ്പത്തെ അണുബാധയിലൂടെയോ ഉത്പാദിപ്പിക്കപ്പെടുന്ന ആന്റിബോഡികളിൽ നിന്നുള്ള പ്രതിരോധത്തിൽ ഈ സെൽ-ടു-സെൽ ട്രാൻസ്മിഷൻ സെൻസിറ്റീവ് അല്ലെന്ന് ഗവേഷകർ പറഞ്ഞു. "കോവിഡ് രോഗികളിൽ നിന്നോ വാക്സിനേഷൻ എടുത്ത വ്യക്തികളിൽ നിന്നോ ഉള്ള ആന്റിബോഡികളിൽ നിന്നുള്ള പ്രതിരോധത്തോട് സെൽ - ടു - സെൽ ട്രാൻസ്മിഷൻ സെൻസിറ്റീവ് അല്ലെന്ന് സ്ഥിരീകരിക്കാൻ ഞങ്ങൾക്ക് കഴിഞ്ഞു," ലിയു പറഞ്ഞു.\n"ആന്റിബോഡി നിർവ്വീര്യമാക്കുന്ന സെൽ-ടു-സെൽ ട്രാൻസ്മിഷന്റെ പ്രതിരോധം ഒരുപക്ഷേ നമ്മൾ ശ്രദ്ധിക്കേണ്ട ഒന്നാണ്. സാർസ് കോവിഡ് 19 വകഭേദങ്ങൾ ഉയർന്നു വരുന്നത് തുടരുന്നു. ഇതിൽ ഏറ്റവും പുതിയ വകഭേദം, ഒമൈക്രോണും ഉൾപ്പെടുന്നു. ഇത് വൈറൽ അണുബാധയുടെ മറ്റ് ഘട്ടങ്ങളെ ലക്ഷ്യമിട്ട് ഫല പ്രദമായ ആൻറിവൈറൽ മരുന്നുകൾ വികസിപ്പിക്കുന്നത് നിർണായകമാണ്," ലിയു കൂട്ടിച്ചേർത്തു.\nസാർസ് വൈറസ് പുതിയതല്ലാത്തതിനാൽ, ഗവേഷണ പ്രബന്ധം സാർസ് കോവിഡിനെ സാർവ് കോവിഡ് 19 മായി താരതമ്യം ചെയ്തു. അത് 2003 - ലെ സാർസ് പൊട്ടി പുറപ്പെടുന്നതിന് പിന്നിലായിരുന്നു ഈ പഠനം. ഇത് വളരെ ഉയർന്ന മരണ നിരക്കിലേക്ക് നയിച്ചുവെന്നും അത് എട്ട് മാസം മാത്രമേ നീണ്ടു നിന്നുള്ളൂ എന്നും പഠനം പറയുന്നു. എന്നാൽ, കോവിഡ് 19 - ഏതാണ്ട് വർഷമായി തുടരുകയാണ്. ആന്റിബോഡികളിൽ നിന്ന് രക്ഷപ്പെടാൻ സാർസ് കോവിഡിനെ സഹായിക്കുന്ന മറ്റൊരു കാര്യം സെൽ-ടു-സെൽ ട്രാൻസ്മിഷൻ ആണ്.\nലോകത്ത് വീണ്ടും കൊവിഡ് കേസുകൾ വർധിക്കുന്ന സാഹചര്യമാണ്. നിയന്ത്രണങ്ങൾ വീണ്ടും നിലവിൽ വന്നു. നവംബർ 24 - ന് ദക്ഷിണാഫ്രിക്കയിൽ ആദ്യമായി തിരിച്ചറിഞ്ഞ കോവിഡ് പുതിയ വകഭേദം ഒമൈക്രോണാണ്. മുമ്പത്തെ വകഭേദത്തെക്കാൾ വേഗത്തിൽ പടരുന്നതിനാൽ ഏറ്റവും പുതിയ വകഭേദം ഭീഷണിയാണെന്നും പഠനങ്ങൾ പറയുന്നു.\nഅതേസമയം, താജ്യത്ത് ഇന്ന് ആകെ 415 ഒമൈക്രോണ് കേസുകള് റിപ്പോര്‍ട്ട് ചെയ്തതായി കേന്ദ്ര ആരോഗ്യ മന്ത്രാലയം അറിയിച്ചിരുന്നു. 115 പേര് രോഗമുക്തി നേടിയെന്നും മന്ത്രാലയം വ്യക്തമാക്കി. മഹാരാഷ്ട്രയിലാണ് ഏറ്റവും കൂടുതല് ഒമിക്രോണ് കേസുകള് -108. ഡല്‍ഹിയാണ് രണ്ടാമത് - 79. ഗുജറാത്തില് 43, തെലങ്കാന- 38, കേരളം - 37, തമിഴ്‌നാട് - 34 എന്നിങ്ങനെയാണ്.\nOmicron covid19 covid c12 variant coronavirus coronavirus impact on economy coronavirus vaccine study report കൊറോണവൈറസ് വൈറസ്\nHow covid come to those who have been take vaccinated? The study reports are out


'ഞാൻ ശരിക്കും നിരാശയിലാണ്'; ലക്ഷ്മി ബോംബിന്റെ ട്രെയിലർ കണ്ട് തപ്സി; മറുപടിയുമായി അക്ഷയ് | akshay kumar replies to taapsee pannu disappointment laxmi bomb\n'ഞാൻ ശരിക്കും നിരാശയിലാണ്'; ലക്ഷ്മി ബോംബിന്റെ ട്രെയിലർ കണ്ട് തപ്സി; മറുപടിയുമായി അക്ഷയ്\nFirst Published Oct 10, 2020, 9:58 AM IST\nഅക്ഷയ് കുമാറിനെ നായകനാക്കി രാഘവ ലോറന്‍സ് സംവിധാനം ചെയ്യുന്ന ഹൊറര് കോമഡി ചിത്രമാണ് 'ലക്ഷ്മി ബോംബ്'. കഴിഞ്ഞ ദിവസം ചിത്രത്തിന്റെ ട്രെയിലർ പുറത്തുവന്നതിന് പിന്നാലെ സിനിമ കാണാനുള്ള ആകാംക്ഷയിലാണ് ആരാധകർ. കിയാര അദ്വാനി നായികയായി എത്തുന്ന ചിത്രം ഒടിടി റിലീസ് ആയി ഡിസ്‍നി പ്ലസ് ഹോട്ട്സ്റ്റാര് വഴി നവംബര് ഒന്‍പതിനാണ് പ്രേക്ഷകർക്ക് മുന്നിലെത്തുന്നത്.\nഇപ്പേഴിതാ ലക്ഷ്മി ബോംബിന്റെ ട്രെയിലർ കണ്ട് നിരാശ പങ്കുവച്ചിരിക്കുകയാണ് നടി തപ്സി പന്നു. ചിത്രം തീയേറ്ററിൽ കാണാൻ കഴിയില്ലെന്നതാണ് തപ്സിയെ നിരാശപ്പെടുത്തുന്നത്. ചിത്രത്തിന്റെ ട്രെയിലർ അക്ഷയ് തന്റെ സോഷ്യൽ മീഡിയ പേജുകളിൽ പങ്കുവച്ചതിന് പിന്നാലെയായിരുന്നു തപ്സിയുടെ പ്രതികരണം.\nതപ്സിയുടെ ട്വീറ്റിന് മറുപടിയുമായി അക്ഷയ് തന്നെ രംഗത്തെത്തുകയും ചെയ്തു. "നിങ്ങൾ തനിച്ചല്ല ... പക്ഷേ ഷോ തുടരണം. ട്രെയിലറിലെ സ്നേഹത്തിന് നന്ദി"എന്നായിരുന്നു താരത്തിന്റെ മറുപടി.\nരാഘവ ലോറൻസ് നായകനായി അഭിനയിച്ചു സംവിധാനം ചെയ്ത തമിഴ് ചിത്രം 'കാഞ്ചന' യുടെ ഹിന്ദി റീമേക്ക് ആണ് ലക്ഷ്മി ബോംബ്. ലോറൻസ് തന്നെയാണ് ചിത്രം ഹിന്ദിയിലും ഒരുക്കിയിരിക്കുന്നത്. ദീപാവലി റിലീസ് ആയാണ് ചിത്രം എത്തുന്നത്.\nപ്രിയദര്‍ശന് സംവിധാനം ചെയ്ത ഭൂല് ഭുലയ്യയ്ക്കു ശേഷം അക്ഷയ് കുമാര് അഭിനയിക്കുന്ന ഹൊറര് കോമഡി ചിത്രമാണിത്. 13 വര്‍ഷം മുന്‍പാണ് മണിച്ചിത്രത്താഴിന്‍റെ ഹിന്ദി റീമേക്ക് പ്രിയദര്‍ശന് ഒരുക്കിയത്.\nCourt Order : ഓഫീസിലെ മദ്യപാന പാര്‍ട്ടിയില് നിന്നൊഴിവാക്കി; വനിതാജീവനക്കാരിക്ക് 72 ലക്ഷം നഷ്ടപരിഹാരം\nIPL 2022 : വീണ്ടും കില്ലര് മില്ലര്! അവസാന ഓവറില് മൂന്ന് സിക്‌സ്; രാജസ്ഥാനെ മറികടന്ന് ഗുജറാത്ത് ഫൈനലില്\nBigg Boss : 'മലയാളത്തില് പറയെടാ', റിയാസ് സലീമിനോട് പൊട്ടിത്തെറിച്ച് ഡോ. റോബിൻ\nസുപ്രഭാതം സീനിയർ സ്പോർട്സ് ലേഖകൻ യുഎച്ച്. സിദ്ധിഖിൻറെ അനുസ്മരണം


ഞങ്ങളുടെ രോഹിതിനെ പുറത്താക്കിയതിന് ഇതിരിക്കട്ടെ; മൂന്നാം അംപയര്‍ക്ക് ആരാധകരുടെ മുട്ടന് പണി\nManchester, First Published Jun 27, 2019, 6:24 PM IST\nരോഹിത് ശര്‍മ്മയെ പുറത്താക്കിയ മൂന്നാം അംപയര്‍ക്കെതിരെ ഒരു കടന്നകൈ പ്രയോഗം നടത്തി ആരാധകര്.\nമാഞ്ചസ്റ്റര്: ലോകകപ്പില് വെസ്റ്റ് ഇന്‍ഡീസിനെതിരെ ഇന്ത്യന് ഓപ്പണര് രോഹിത് ശര്‍മ്മയെ മൂന്നാം അംപയര് മനപ്പൂര്‍വം പുറത്താക്കിയതോ...ഹിറ്റ്‌മാന്‍റെ വിക്കറ്റ് വീണതിന് പിന്നാലെ വിവാദത്തിരി പുകയുകയാണ് ലോകകപ്പ് ചര്‍ച്ചാവേദികളില്. മുന് താരങ്ങളും ആരാധകരും മൂന്നാം അംപയറുടെ തീരുമാനത്തിനെതിരെ ശക്തമായി രംഗത്തെത്തി. മൂന്നാം അംപയര്‍ക്കെതിരെ ഒരു കടന്നകൈ പ്രയോഗവും ആരാധകര് നടത്തി.\nഇന്ത്യ- വിന്‍ഡീസ് മത്സരത്തിലെ മൂന്നാം അംപയറായ മൈക്കല് ഗഫിന്‍റെ വിക്കിപീഡിയ പേജ് ആരാധകര് എഡിറ്റ് ചെയ്തു. രോഹിത് ശര്‍മ്മയുടെ വിവാദ ഔട്ടിന് പിന്നിലെ ബുദ്ധികേന്ദ്രം എന്ന തരത്തിലാണ് ഈ എഡിറ്റിംഗ്. ലോകകപ്പ് ഇംഗ്ലണ്ടിന് അനുകൂലമാക്കാനാണ് ഗഫിന്‍റെ നീക്കമെന്നും ആരാധകര് ആരോപിക്കുന്നു.\n'2019ല് ഇന്ത്യ- വെസ്റ്റ് ഇന്‍ഡീസ് മത്സരത്തില് ഗഫായായിരുന്നു മൂന്നാം അംപയര്. രോഹിത് ശര്‍മ്മ നോട്ട് ഔട്ടാണെന്ന മൂന്നാം അംപയറുടെ തീരുമാനം വേണ്ടത്ര റീ പ്ലേകളും വ്യക്തമായ തെളിവുകളുമില്ലാതെ മാറ്റിയ ഗഫ് വിമര്‍ശനങ്ങള് നേരിടുകയാണ്. ആതിഥേയരായ ഇംഗ്ലണ്ടിന് അനുകൂലമാണ് അംപയര് എന്നാണ് സംശയിക്കപ്പെടുന്നത്. ശ്രീലങ്കയോടും ഓസ‌ട്രേലിയയോടും തോറ്റ ഇംഗ്ലണ്ടിനെ സെമിയില് പ്രവേശിപ്പിക്കാനാണ് ഈ നീക്കമെന്നും' ഗഫിന്‍റെ വിക്കിപീഡിയ പേജില് ആരാധകര് എഡിറ്റ് ചെയ്തു ചേര്‍ത്തു.\nഇന്ത്യന് ഇന്നിംഗ്‌സിലെ ആറാം ഓവറില് കെമര് റോച്ചിന്‍റെ പന്തില് ഷായ്‌ഹോപ് പിടിച്ചാണ് ഹിറ്റ്‌മാന് പുറത്തായത്. എന്നാല് വിന്‍ഡീസ് താരങ്ങള് അപ്പീല് ചെയ്‌തെങ്കിലും ഫീല്‍ഡ് അംപയര് ഔട്ട് അനുവദിച്ചില്ല. ഇതോടെ വിന്‍ഡീസ് നായകന് ജാസന് ഹോള്‍ഡര് ഡിആര്‍എസ് ആവശ്യപ്പെട്ടു. അള്‍ട്രാ എഡ്‌ജില് പന്ത് ഉരസിയതായി തെളിഞ്ഞെങ്കിലും ബാറ്റിലാണോ പാഡിലാണോ എന്ന് വ്യക്തമായിരുന്നില്ല. എന്നാല് ഡിആര്‍എസ് പരിശോധിച്ച മൈക്കല് ഗഫ് വ്യക്തമായ തെളിവുകളില്ലാതെ ഔട്ട് വിധിക്കുകയായിരുന്നു.\nMichael Gough Rohit Sharma\nMichael Gough Wikipedia Edits\nMichael Gough Latest


‘ദംഗല്’ 100 കോടി ക്ലബിലേക്ക്\nMumbai, First Published Dec 26, 2016, 11:32 AM IST\nദില്ലി: ആമിര്‍ഖാന് നായകനാകുന്ന ‘ദംഗല്’ തീയേറ്ററില് മുന്നേറുകയാണ്. ഏതൊരു ആമിര് ചിത്രങ്ങളേയും പോലെ നിരവധി പ്രത്യേകതകളുമായാണ് ദംഗലും എത്തിയിരിക്കുന്നത്. പുറത്തിറങ്ങി വെറും മൂന്ന് ദിവസങ്ങള് കൊണ്ട് മാത്രം 100 കോടി ക്ലബ്ബില് ഇടംകൊണ്ട സിനിമയായി മാറിയിരിക്കുകയാണിത്.\nഏറ്റവും വേഗം 100 കോടി ക്ലബില് ഇടപറ്റിയ ചിത്രം എന്ന പ്രത്യേകതയ്ക്ക് പുറമെ. ഒരു ദിവസം കൊണ്ട് ഏറ്റവുമധികം തുക വാരിക്കൂട്ടിയ ചിത്രം എന്ന പ്രത്യേകതയും ഇതിനുണ്ട്. ക്രിസ്മസ് ദിനത്തില് മാത്രം ചിത്രം വാരിക്കൂട്ടിയത് 41.25 കോടിയാണ്. ഇതോടെ ചിത്രം വാരിയെടുത്തത് 104.25 കോടിയാണ്.\nപുതുവര്‍ഷത്തിന് മുന്‍പ് ചിത്രം ഏത്രത്തോളം തുക വാരിക്കൂട്ടുമെന്നാണ് ബി ടൗണ് ഉറ്റ് നോക്കുന്നത്. എല്ലാത്തരം എതിരപ്പുകളേയും മറികടന്നുകൊണ്ട് പെണ്‍മക്കളെ ഗുസ്തി പരിശീലിപ്പിച്ച് സ്വര്‍ണമെഡലിന് അര്‍ഹനാക്കിയ മഹാവീര് സിങ്ങിന്റെ കഥയാണ് ചിത്രം പറയുന്നത്.\nLast Updated Oct 4, 2018, 11:21 PM IST\n100 cr on opening weekend


ഭൂപേന്ദ്ര പട്ടേൽ ഗുജറാത്ത് മുഖ്യമന്ത്രി; ഔദ്യോഗിക പ്രഖ്യാപനം നടത്തി ബിജെപി\nഗുജറാത്തിന്റെ പുതിയ മുഖ്യമന്ത്രിയായി ഭൂപേന്ദ്ര പട്ടേല്(55) തിരഞ്ഞെടുക്കപ്പെട്ടു. ഘട്ട്‌ലോഡിയ സീറ്റില് നിന്നുള്ള എംഎല്‍എയാണ് പട്ടേല്. പട്ടേലിനെ ബിജെപി നിയമസഭാകക്ഷി നേതാവായി ഏകകണ്ഠമായാണ് തെരഞ്ഞെടുത്തത്. രാജിവെച്ച മുന് മുഖ്യമന്ത്രി വിജയ് രൂപാണിയാണ് ഇദ്ദേഹത്തിന്റെ പേര് നിര്‍ദ്ദേശിച്ചത്. 2017-ലെ ഗുജറാത്ത് നിയമസഭാ തിരഞ്ഞെടുപ്പില് കോണ്‍ഗ്രസിന്റെ ശശികാന്ത് പട്ടേലിനെയാണ് ഭൂപേന്ദ്ര പരാജയപ്പെടുത്തിയത്.\nഞായറാഴ്ച ചേര്‍ന്ന ബിജെപി എംഎല്‍എമാരുടെ യോഗത്തിലാണ് തീരുമാനമുണ്ടായത്. യോഗത്തിനു ശേഷം കേന്ദ്ര മന്ത്രി നരേന്ദ്ര സിങ് തോമര് ആണ് അദ്ദേഹത്തെ മുഖ്യമന്ത്രി സ്ഥാനത്തേക്ക് തിരഞ്ഞെടുത്തതായി പ്രഖ്യാപിച്ചത്. സെപ്റ്റംബര് 13ന് പുതിയ മുഖ്യമന്ത്രിയുടെ സത്യപ്രതിജ്ഞ നടക്കും.\nഗുജറാത്തിലെ 182 അംഗ നിയമസഭയിലേക്ക് അടുത്ത വര്‍ഷം ഡിസംബറില് തിരഞ്ഞെടുപ്പ് നടക്കാനിരിക്കെയാണ് ബിജെപി. ദേശീയ നേതൃത്വത്തിന്റെ നിര്‍ദേശത്തെത്തുടര്‍ന്ന് കഴിഞ്ഞ ദിവസമാണ് വിജയ് രൂപാണി മുഖ്യമന്ത്രി സ്ഥാനത്ത് നിന്ന് രാജിവെച്ചത്.


മാധ്യമ പ്രവർത്തകൻ എസ്.വി പ്രദീപ് വാഹനാപകടത്തില് കൊല്ലപ്പെട്ടു. – malayalam daily\nമാധ്യമ പ്രവർത്തകൻ എസ്.വി പ്രദീപ് വാഹനാപകടത്തില് കൊല്ലപ്പെട്ടു.\n>തിരുവനന്തപുരം: മാധ്യമ പ്രവർത്തകൻ എസ്.വി പ്രദീപ് വാഹനാപകടത്തില് കൊല്ലപ്പെട്ടു. തിരുവനന്തപുരം കാരയ്ക്കാമണ്ഡപത്തുവെച്ച് നടന്ന വാഹനാപകടത്തിലാണ് മരിച്ചത്. ഓൺ ലൈൻ ചാനലില് ജോലി ചെയ്ത് വരുകയായിരുന്നു. ഇടിച്ച വണ്ടി തിരിച്ചറിഞ്ഞിട്ടില്ല.\nപ്രദീപ് ഓടിച്ചിരുന്ന ആക്ടീവ ഇടിച്ചിട്ടശേഷം വണ്ടി നിര്ത്താ തെ പോകുകയായിരുന്നു. മംഗളം ഹണിട്രാപ്പ് കേസില് പ്രതി ചോര്ത്ത് പ്രദീപിനെ പിണറായി സര്ക്കാ ര് അറസ്റ്റ് ചെയ്തിരുന്നു. തുടര്ന്ന് ഈ കേസില് താന് ഒരുവിധത്തിലും ഉള്പ്പെ ട്ടിട്ടില്ലെന്നും പിണറായി സര്ക്കാനരിലെ കൂടുതല് മന്ത്രിമാര് ഉള്പ്പെെട്ടിട്ടുണ്ടെന്ന് അദേഹം വെളിപ്പെടുത്തല് നടത്തിയിരുന്നു.\nഅപകടത്തില് ദൂരഹതയുണ്ടെന്ന് ഓൺ ലൈൻ മീഡിയ ചീഫ് എഡിറ്റേഴ്സ് ഗില്ഡ് ആരോപിച്ചു. മംഗളം ഉള്പ്പെ ടെ നിരവധി ചാനലുകളില് പ്രവര്ത്തിതച്ച എസ്.വി പ്രദീപ് ഭാരത് ലൈവ് എന്ന ഓണ് ലൈന് ചാനലിലാണ് അവസാനം പ്രവര്ത്തിച്ചിരുന്നത് മാധ്യമ പ്രവര്ത്തരകര്ക്ക് നേരെ അപകടങ്ങള് തുടര്ക്ക ഥയാകുകയാണ്. അപകടത്തെക്കുറിച്ച് സമഗ്രമായ അന്വേഷണം വേണമെന്നും ഓണ് ലൈന് ചീഫ് എഡിറ്റേഴ്സ് ഗില്ഡ് ആവശ്യപ്പെട്ടു.\nതദ്ദേശ സ്ഥാപനങ്ങളിലെ അധ്യക്ഷ പദവിയുടെ സംവരണക്രമം മാറ്റേണ്ടതില്ല : ഹൈക്കോടതി.\nബിനീഷ് കോടിയേരിയുടെ ജാമ്യാപേക്ഷ ബെംഗളൂരു സെഷൻസ് കോടതി തള്ളി


ഈ മാര്‍ബിള് കല്ലറകളില് അന്ത്യവിശ്രമം കൊള്ളുന്നത് മനുഷ്യരല്ല, പിന്നെ ആരായിരിക്കും?? | animal cemetery in bangalore - Malayalam Oneindia\nUpdated: Sun, Jul 24, 2016, 13:32 [IST]\nനീ ഞങ്ങള്‍ക്ക് തന്ന സ്‌നേഹത്തെ ഇനി ഞങ്ങളെവിടെ തിരയും. അകാലത്തില് പൊലിഞ്ഞ നിന്റെ ഓര്‍മ്മകള്‍ക്ക് മുന്നില് റിമി, നിഖില്,അനുഷ്‌ക,ആയുഷ് ...\nഇത് ശ്മശാനത്തിലെ കല്ലറയ്ക്കു മുന്നിലെ വാചകങ്ങള് തന്നെ പക്ഷേ ടോമി മനുഷ്യനല്ല നായയാണെന്നു മാത്രം. ഇങ്ങനെ ടോം ,ചക്കു ,പീറ്റര് തുടങ്ങി പലരുടെയും ഓമനകളായിരുന്ന നായകളും പൂച്ചകളും ഇവിടെ അന്ത്യവിശ്രമം കൊളളുന്നു.\nബെംഗളൂരു ആസ്ഥാനമാക്കി പ്രവര്‍ത്തിക്കുന്ന പീപ്പിള് ഫോര് ആനിമല് എന്ന മൃഗക്ഷേമ സംഘടനയുടെ കെങ്കേരിയിലെ ആസ്ഥാനത്താണ് വളര്‍ത്തു മൃഗങ്ങള്‍ക്കായുളള ഈ ശ്മശാനം. ആറേക്കറോളം പരന്നുകിടക്കുന്ന ഭൂമിയില് മൃഗ ശ്മശാനത്തിനരികിലെത്തിയാല് വായുവിനു ചന്ദനതിരികളുടെ ഗന്ധമാണ്. മാര്‍ബിള് കല്ലറകള്‍ക്കു മുകളില് ചുറ്റുമുള്ള മരങ്ങളില് നിന്നും പലതരത്തിലുളള പൂക്കളും ഇലകളും വീണുകിടക്കുന്നതു കാണാം. ടൈസണ് എന്നു പേരായ നായയുടെ ശവകുടീരത്തിനു മുകളില് പൂമാല ചാര്‍ത്തിയിട്ടുണ്ട്.\nതാഴെ പഴത്തില് കുത്തി നിര്‍ത്തിയ ചന്ദനതിരിയും കാണാം .അതിനിരുവശത്തുമായി ടൈസണ്‍ന്റെ ഇഷ്ട ഭക്ഷണങ്ങളും ഭംഗിയുളള പാത്രങ്ങളിലായി നിരത്തി വെച്ചിട്ടുണ്ട്. ടൈസണ്‍ന്റെ ചരമദിനത്തില് അതിന്റെ ഉടമസ്ഥരായ കുടുംബാംഗങ്ങള് വന്ന് കര്‍മ്മങ്ങള് നടത്തി പോയതാണെന്ന് സെമിത്തേരി നടത്തിപ്പുകാരന് പറഞ്ഞു. ചരമ ദിനം മാത്രമല്ല മൃഗങ്ങളുടെ ജന്മദിനവും ഇവിടെ ആഘോഷിക്കാറുണ്ട് .\nകൂടാതെ വിശേഷ ദിവസങ്ങളിലും ഇവരെ പ്രീതിപ്പെടുത്താന് മറക്കാറില്ല. സാധാരണ നഗരത്തില് വീട്ടില് വളര്‍ത്തുന്ന നായയോ പൂച്ചയോ ചത്താല് അതിനെ കോര്‍പ്പറേഷന് അധികൃതരെ വിവരമറിയിച്ചാല് അവര് കൊണ്ടുപോയി സംസ്ക്കരിക്കാറാണ് പതിവ്. എന്നാല് അതില് നിന്ന് വിപരീതമായി പരേതനായ ഒരു മനുഷ്യനുകിട്ടാവുന്ന എല്ലാ പരിഗണനകളും ഇവര്‍ക്കും ലഭിക്കുന്നു.\nസെമിത്തേരിയില് സാധാരണ സംസ്‌ക്കാരമാണെങ്കില് 4500 രൂപ നല്‍കണം. എന്നാല് മൃഗത്തിന്റെ ശരീരാവശിഷ്ടങ്ങള് സ്ഥിരമായി കല്ലറയില് സൂക്ഷക്കണമെങ്കില് 2000 രൂപവരെയാണ് ചാര്‍ജ്ജ്. അടക്കം കഴിഞ്ഞാല് മൃഗങ്ങളുടെ ജനനമരണ ദിനങ്ങളെല്ലാം സെമിത്തേരി അധികൃതര് ഉടമസ്ഥരെ മറക്കാതെ അറിയിക്കുകയും ചെയ്യും.\nചില മനുഷ്യര്‍ക്ക് ജീവിച്ചിരിക്കുമ്പോളടക്കം ലഭിക്കാത്ത ഇത്തരം സ്‌നേഹപരിഗണനകള് വളര്‍ത്തു മൃഗങ്ങള്‍ക്ക് മരണാനന്തരവും നല്‍കുന്നതിലെ ആകസ്മികത ഇവിടെ മുഴച്ചു നില്‍ക്കുമെങ്കിലും സര്‍വ്വ ജീവജാലങ്ങളും പരിസ്ഥിതിയുടെ ഭാഗമാണെന്ന തിരിച്ചറിവിന്റെ അളവറ്റ മൃഗസ്‌നേഹത്തിന്റെ ശേഷിപ്പുകളാവുകയാണ് ഈ സെമിത്തേരി\nRead more: മൃഗങ്ങളോടുളള ക്രൂരത വീണ്ടും; ബെംഗളൂരുവില് 25 നായ്ക്കളെ കുഴിയിലിട്ട് ജീവനോടെ കത്തിച്ചു\nanimal cemetery bangalore karnataka cat dog ബെംഗളൂരു സെമിത്തേരി\nThe first exclusive pet cemetery in the country, it was created in 2005.


അഗ്നി അണയാത്ത 100 ദിനങ്ങള് | kashmir protest | Madhyamam\nHomechevron_rightOpinionchevron_rightArticleschevron_rightഅഗ്നി അണയാത്ത 100...\ndate_range 17 Oct 2016 8:52 AM GMT\nഅഗ്നി അണയാത്ത 100 ദിനങ്ങള്\nജൂലൈ എട്ടുവരെ ജീവചൈതന്യം തുടിച്ചുനില്‍ക്കുന്ന അന്തരീക്ഷമായിരുന്നു കശ്മീരിലുടനീളം കളിയാടിയിരുന്നത്. ഹരിതാഭ ചൂടിയ നെല്‍പാടങ്ങള് കര്‍ഷകന്‍െറ പ്രതീക്ഷകള്‍ക്ക് തിളക്കമേകി. അപ്പിള്‍തോട്ടങ്ങളില് കായ്കള് വിരിയാന് തുടങ്ങിയിരുന്നു. പ്രത്യാശ സര്‍വത്ര പ്രകടം. ബിഹാര്, ഝാര്‍ഖണ്ഡ്, പശ്ചിമബംഗാള് തുടങ്ങിയ സംസ്ഥാനങ്ങളില്‍നിന്നത്തെിയവര് സോത്സാഹം കശ്മീരി വയലേലകളില് അധ്വാനങ്ങളില് വ്യാപൃതരായിരുന്നു. വിനോദസഞ്ചാരികളുടെ പ്രവാഹത്താല് ശ്രീനഗറില് തിരക്കുകള് തകൃതിയായി. ടൂറിസ്റ്റുകളാല് ഹൗസ്ബോട്ടുകള് നിറഞ്ഞുകവിഞ്ഞു. ഹോട്ടലുകളില് അഡ്വാന്‍സ് ബുക്കിങ് വര്‍ധിച്ചു. പൊടുന്നനെയാണ് എല്ലാം കീഴ്മേല് മറിഞ്ഞത്. ജൂലൈ എട്ടിന് ബുര്‍ഹാന് മുസഫര് വാനിയെ സൈന്യം വധിച്ചതോടെ അശാന്തിയുടെ കവാടങ്ങളാണ് തുറക്കപ്പെട്ടത്. ജനരോഷം അണപൊട്ടി ഒഴുകി. കാരണം അത്ര ചടുലമായിരുന്നു അയാളുടെ വ്യക്തിപ്രഭാവം. പ്രക്ഷോഭവീര്യത്തോടെ വന് ജനക്കൂട്ടങ്ങളാണ് തുടര്‍ന്ന് തെരുവുകളില് പ്രത്യക്ഷപ്പെട്ടത്.\nഎല്ലാ സൈനികാതിക്രമങ്ങളോടുമുള്ള അടക്കിനിര്‍ത്തിയ പ്രതിഷേധവികാരം അവര് പരസ്യമായി പ്രകടിപ്പിക്കാന് തുടങ്ങിയതോടെ സൈന്യം കൂടുതല് അടിച്ചമര്‍ത്തലുകളുമായി അവരെ നേരിട്ടു. അതിനകം വിളഞ്ഞ നെല്‍പാടങ്ങളില് കൊയ്ത്ത് മുടങ്ങി. പാകമായ ആപ്പിളുകള് ശേഖരിക്കപ്പെട്ടെങ്കിലും ദൂരദിക്കുകളിലേക്കയക്കാനുള്ള വാഹനങ്ങള് പൊലീസ് തടയാന് തുടങ്ങിയതോടെ ഫലങ്ങളില് ഏറിയ പങ്കും അഴുകി മാലിന്യക്കൂനകളായി.\nബുര്‍ഹാന് വെടിയേറ്റ് മരിച്ച് 100 ദിവസങ്ങള് പിന്നിടുമ്പോള് ജീവനും ജീവനോപാധികള്‍ക്കും വേണ്ടിയുള്ള രക്തപങ്കിലമായ പോരാട്ടത്തിന്‍െറ വലിയ അധ്യായമാണ് കശ്മീര് ജനത പൂര്‍ത്തീകരിച്ചത്. സൈനിക വെടിവെപ്പില് ഇതിനകം 91 സിവിലിയന്മാര് കൊല്ലപ്പെട്ടു. ഇതില് ഭൂരിപക്ഷവും 15നും 35നുമിടയിലുള്ള യുവാക്കളായിരുന്നു. 12,500ലേറെ പേര്‍ക്ക് പരിക്കേറ്റു. കുട്ടികള് ഉള്‍പ്പെടെ നൂറുകണക്കിനാളുകള്‍ക്ക് പെല്ലറ്റ് ആക്രമണത്തില് കാഴ്ച നഷ്ടപ്പെട്ടു.\n22കാരനായ ബുര്‍ഹാന്‍െറ മരണത്തോട് ഇത്ര വ്യാപകമായ തോതിലുള്ള പ്രതിഷേധങ്ങള്‍ക്ക് ജനങ്ങള് തയാറാകുമെന്ന് സൈനികര് പ്രതീക്ഷിച്ചതേയുണ്ടായില്ല. കാരണം, ഏതാനും വര്‍ഷമായി സംസ്ഥാനത്ത് അക്രമസംഭവങ്ങള് കുറഞ്ഞുവരുകയായിരുന്നു. ആറുവര്‍ഷമായി സൈന്യത്തിന് പിടികൊടുക്കാതെ നടക്കുകയായിരുന്നു വാനി. ഈ കാലയളവില് ജനഹൃദയങ്ങളില് അയാള് ഹീറോ ആയി ഇടം പിടിക്കുകയും ചെയ്തു. സാമൂഹികമാധ്യമങ്ങളിലെ ത്രസിപ്പിക്കുന്ന പോസ്റ്ററുകള് വഴി സ്വതന്ത്ര കശ്മീരിനുവേണ്ടിയുള്ള ആഹ്വാനങ്ങള് അയാള് മുഴക്കിയിരുന്നു. ഇതര ഭീകരസംഘടനാ നേതാക്കളില്‍നിന്ന് വ്യത്യസ്തമായി വിഡിയോകളിലും ചിത്രങ്ങളിലും അയാള് മുഖാവരണങ്ങള് അണിയാതെതന്നെ പ്രത്യക്ഷപ്പെട്ടു.\nജൂലൈ എട്ടിന് വെടിയേറ്റ ബുര്‍ഹാന്‍െറ രക്താഭിഷിക്തമായ മൃതദേഹചിത്രം വൈറലായതോടെ ജനങ്ങള് തെരുവുകളിലേക്ക് ഒഴുകി. ശ്രീനഗറില്‍നിന്ന് 40 കി.മീറ്റര് അകലെയുള്ള അയാളുടെ ജന്മഗ്രാമത്തില് മൃതദേഹം ഒരു നോക്കുകാണാന് രണ്ടരലക്ഷം പേരാണ് തടിച്ചുകൂടിയത്. സംസ്ഥാനത്തിന്‍െറ വിവിധ ഭാഗങ്ങളില് അതിനിടെ പ്രതിഷേധറാലികള് അരങ്ങേറി. ജനക്കൂട്ടം പൊലീസ് പോസ്റ്റുകള് കൈയേറി. ഇതിനോടുള്ള സുരക്ഷാ വിഭാഗത്തിന്‍െറ പ്രതികരണം മൃഗീയമായിരുന്നു. ആദ്യദിവസംതന്നെ നാലു യുവാക്കള് വെടിയേറ്റു മരിച്ചു. സ്ത്രീകളും കുട്ടികളുമടക്കം നിരവധി പേര് പരിക്കേറ്റ് ആശുപത്രികളിലത്തെി. വെടിവെപ്പ് വാര്‍ത്തകള് പടര്‍ന്നശേഷവും ജനങ്ങള് പ്രതിഷേധം അവസാനിപ്പിച്ചില്ല. മുറിവേറ്റരാല് ആശുപത്രികള് നിറഞ്ഞുകവിഞ്ഞു. വൈകുന്നേരത്തോടെ മരണം 18 ആയി ഉയര്‍ന്നു. ഇന്‍റര്‍നെറ്റ് ബന്ധങ്ങള് വിച്ഛേദിക്കപ്പെട്ടു. പത്രങ്ങള്‍ക്ക് വിലക്കേര്‍പ്പെടുത്തി. യഥാര്‍ഥ സംഭവങ്ങള് ആരുമറിയാന് പാടില്ളെന്നായിരുന്നു ഭരണകര്‍ത്താക്കള് ആഗ്രഹിച്ചത്.\nഹുര്‍റിയത്ത് നേതാക്കള് സംയുക്ത ചെറുത്തുനില്‍പ്പ് പരിപാടികള്‍ക്ക് രൂപം നല്‍കി. പ്രതിഷേധ റാലികള്‍ക്കായി അവര് പ്രത്യേക കലണ്ടര്‍തന്നെ തയാറാക്കി. വിദ്യാഭ്യാസ സ്ഥാപനങ്ങളും കമ്പോളങ്ങളും അടഞ്ഞുകിടന്നു. ചെറുത്തുനില്‍പ്പ് ഗ്രൂപ്പിന്‍െറ കലണ്ടര് പ്രകാരം ജനങ്ങള് തെരുവുകളിലേക്കിറങ്ങി. കണ്ണീര്‍വാതകവും പെല്ലറ്റ് ഗണ്ണും ഉപയോഗിച്ചും അമിത ബലപ്രയോഗം നടത്തിയും കര്‍ഫ്യൂ പ്രഖ്യാപിച്ചുമാണ് സൈന്യം പ്രക്ഷോഭകരെ നേരിട്ടത്.\nശ്രീനഗര് മേഖലയില് തുടര്‍ച്ചയായി 54 ദിവസം കര്‍ഫ്യൂ നിലനിന്നു. ഒരുപക്ഷേ, ചരിത്രത്തിലെ ഏറ്റവും നീണ്ട നിരോധാജ്ഞയാകാം ഇത്. ഈ കടുത്ത സാഹചര്യങ്ങളെ മനോദാര്‍ഢ്യം കൊണ്ടും ഇച്ഛാശക്തികൊണ്ടും മാത്രമാണ് കശ്മീര് ജനത മറികടക്കുന്നതെന്ന് പ്രമുഖ ഗ്രന്ഥകാരന് ഗുലാം നബി ഗൗഹര് നിരീക്ഷിക്കുന്നു.\nഒരുപക്ഷേ, കശ്മീരികളാകും ഏറ്റവും വലിയ കരുതിവെപ്പുകാര്. ആറുമാസത്തോളം കഠിനശൈത്യം നിലനില്‍ക്കാറുള്ള മേഖലയാണ് കശ്മീര്. ഈ ഘട്ടത്തില് ജനങ്ങള് അധികമായി പുറത്തിറങ്ങാറില്ല. എന്നാല്, ഫലങ്ങളും ധാന്യങ്ങളും ഉണക്കി ഭദ്രമായി കരുതിവെക്കുന്ന ശീലം പ്രതികൂലാവസ്ഥയിലെ അതിജീവനത്തിന് അവര്‍ക്ക് തുണയാകുന്നു. ഇതേ കരുതിവെപ്പ് രീതിയാണ് വര്‍ത്തമാന ദുരിതഘട്ടത്തിലും അവരുടെ അവലംബം. സോപോറിലെ കോളജ് പ്രഫസറായ റഫീഖ് അഹ്മദിന്‍െറ നിരീക്ഷണം നോക്കുക. ‘കശ്മീരികളുടെ ജീവിതരീതിയില് മൗലികമാറ്റങ്ങള്‍തന്നെ ദൃശ്യമായിരിക്കുന്നു. ദൈനംദിന കര്‍മങ്ങളെ അവരിപ്പോള് തലതിരിച്ചിട്ടിരിക്കുകയാണ്. തുടര്‍ച്ചയായ കര്‍ഫ്യൂ, കണ്ടാലുടന് വെടി തുടങ്ങിയ മുറകള് വീടകങ്ങളില് തങ്ങാന് ജനത്തെ നിര്‍ബന്ധിതരാക്കി. അതിനാല് രാത്രിയെ പകലും പകലിനെ രാത്രിയുമായി കണക്കാക്കയാണവര്. രാത്രി ഷിഫ്റ്റ് ജോലിക്കാരെ പോലെ ഉറക്കം പകല് സമയത്തേക്ക് മാറ്റിയിരിക്കുകയാണ് സാധാരണക്കാര്‍പോലും. വെളുപ്പിനും സന്ധ്യാസമയത്തും മാത്രം പുറത്തിറങ്ങി ഉറ്റ ബന്ധുക്കളെ കണ്ടെന്നിരിക്കും.\nഅങ്ങനെ ചെറുത്തു നില്‍പിന്‍െറയും അതിജീവനത്തിന്‍െറയും യാഥാര്‍ഥ്യങ്ങളോട് സമരസപ്പെടുന്നതിന്‍െറയും പുതിയ ഗാഥകള് രചിക്കുകയാണ് കശ്മീര് ജനത.’\n2005ലെ ഭൂകമ്പത്തെയും 2014ലെ പ്രളയത്തെയും പതറാതെ അഭിമുഖീകരിച്ചവരാണവര്. 2014ലെ പ്രളയക്കെടുതികളുമായി ബന്ധപ്പെട്ട സര്‍ക്കാര് സഹായം ലഭ്യമായത് ഏറെ വൈകി 2016 മാര്‍ച്ചിലായിരുന്നു. പ്രകൃതി ദുരന്തവേളകളില് ധാന്യങ്ങളും പച്ചക്കറികളും ട്രക്കുകളില് അയച്ച് ഗ്രാമീണ കര്‍ഷകര് ദുരിതബാധിതര്‍ക്ക് താങ്ങുംതണലുമായി. ജനമുന്നേറ്റത്തെ അടിച്ചമര്‍ത്താന് സൈന്യം അതിക്രമങ്ങള് അഴിച്ചുവിടുമ്പോള് ഇതേമാതൃകയില് അവര് ഇരകളുടെ പക്ഷത്ത് നിലയുറപ്പിച്ചു. ആശുപത്രികള്‍ക്ക് മുമ്പില് റിലീഫ് ക്യാമ്പുകള് തുറന്ന് സന്നദ്ധസേവകര് രോഗികള്‍ക്ക് മരുന്നും ഭക്ഷണവും നല്‍കി.\nപ്രക്ഷോഭകരെ വിരട്ടാനാണ് മാരകമല്ലാത്ത കണ്ണീര് വാതകവും പെല്ലറ്റ് ഗണ്ണും ആശ്രയിക്കാറുള്ളതെന്നാണ് സൈനികരുടെ അവകാശവാദം. എന്നാല്, കണ്ണ് ഉള്‍പ്പെടെ അവയവങ്ങള് തകര്‍ക്കാന് ഉന്നമിട്ട് ബോധപൂര്‍വമാണ് സുരക്ഷാവിഭാഗം പെല്ലറ്റ് ഗണ് ഉപയോഗിച്ചുവരുന്നത് എന്ന കാര്യം സ്പഷ്ടമാണ്. പരിക്കേറ്റ ആയിരങ്ങളുടെ അനുഭവകഥ ഇക്കാര്യം സ്ഥിരീകരിക്കുന്നു. പെല്ലറ്റ് ഗണ്ണിലെ ചീളുകളാല് എത്രപേര്‍ക്ക് പരിക്കേറ്റു എന്ന കണക്ക് തിട്ടപ്പെടുത്താനാവില്ല. പെല്ലറ്റ് കാറ്റ്ട്രിജുകള് വായുവില് പൊട്ടിത്തെറിക്കുമ്പോള് നാനാഭാഗത്തേക്കും ചിതറിത്തെറിക്കുന്ന ലോഹച്ചീളുകള് സമീപസ്ഥരുടെ ശരീരത്തില് തറച്ചുകയറുമ്പോള് കണ്ണുകളോ കാതോ കൈകാലുകളോ കിഡ്നികളോ എന്നന്നേക്കുമായി തകര്‍ന്നുപോകാം. മര്‍മപ്രധാന അവയവങ്ങളില് പെല്ലറ്റുകള് പതിച്ചാല് മരണം വരെ സംഭവിക്കാം.\nനിര്‍ണായകമായ രാഷ്ട്രീയ ഇടപെടലുകളിലൂടെ പ്രതിസന്ധിക്ക് പരിഹാരം ആരായാനുള്ള നീക്കങ്ങളോടുള്ള കേന്ദ്രസര്‍ക്കാറിന്‍െറ വൈമുഖ്യം പ്രശ്നത്തെ കൂടുതല് രൂക്ഷമാക്കിയിരിക്കുന്നു. സമരവീര്യം ക്ഷയിച്ച് ജനം സ്വയം പിന്മാറുമെന്ന ശുഭാപ്തിവിശ്വാസത്തിലാണ് അധികൃതര്. അടിക്കടി കൂടുതല് സൈനികരെ വിന്യസിക്കുന്ന അധികൃതര് ഹൈവേകള് അടച്ചിടുന്നതുമൂലം ചരക്കുഗതാഗതം പൂര്‍ണമായി സ്തംഭിക്കുന്നത് പതിവുകാഴ്ച മാത്രം. ഇത്തരം നടപടികള് കശ്മീരിന്‍െറ സമ്പദ്ഘടനയെ അമ്പേ തകര്‍ക്കുന്നതായി സാമ്പത്തിക വിദഗ്ധര് ചൂണ്ടിക്കാട്ടുന്നു. ആളോഹരി നഷ്ടം 120 കോടിയോളം രൂപവരെ വരുമെന്നാണ് ഒരു വിലയിരുത്തല്. അടിച്ചമര്‍ത്തല്‍രീതി മാത്രമാണോ സര്‍ക്കാര് വിജയിപ്പിക്കാന് ശ്രമിക്കുന്നത്.\nഓരോ മുക്കുമൂലയിലും നടക്കുന്ന അതിരുകടന്ന സേനാവിന്യാസം നല്‍കുന്ന സൂചന അതാണ്. ഹൈവേകളില് സദാ സുരക്ഷാസേനയുടെ സാന്നിധ്യമുണ്ട്. അവര്‍ക്ക് പ്രതിരോധം തീര്‍ക്കാന് കവചിത വാഹനങ്ങളും മൊബൈല് ബങ്കറുകളും യഥേഷ്ടം. യുദ്ധ ഭൂമിക്ക് സമാനമായരീതിയിലാണ് മിക്കയിടങ്ങളിലെയും സുരക്ഷാ സന്നാഹങ്ങള്. സൈനികര്‍ക്ക് എവിടെയും ചെന്നുകയറാം. ജനങ്ങളെ പിടികൂടി മര്‍ദിക്കാം. അവരുടെ സ്വത്തുവകകള് നശിപ്പിക്കാം. മഹ്ബൂബയുടെ ന്യായവാദങ്ങള്\nഅതേസമയം മുഖ്യമന്ത്രിക്കസേരയില് സുന്ദരമായി വാഴുന്നതില് മാത്രമാണ് മഹ്ബൂബ മുഫ്തിയുടെ ആനന്ദം. കാരണം ആറുവര്‍ഷത്തേക്ക് ആ കസേരക്ക് ഇളക്കമുണ്ടാകില്ളെന്ന് ബി.ജെ.പി അവര്‍ക്ക് ഉറപ്പ് നല്‍കിയിരിക്കുന്നു. ഒക്ടോബര് നാലിന് അധികാരത്തില് ആറുമാസം പൂര്‍ത്തീകരിച്ച അവര് സൈനികാതിക്രമങ്ങളെ പരസ്യമായി ന്യായീകരിക്കുന്ന പ്രസ്താവനകളാണ് പുറത്തുവിട്ടത്. വെടിയേറ്റു മരിച്ച കുട്ടികള് പാലും മിഠായിയും വാങ്ങാന് പോയവരല്ളെന്ന അവരുടെ പരിഹാസം ഇപ്പോള് കുപ്രസിദ്ധമാണ്. ജനം മരിച്ചുവീഴുന്നതില് അശേഷം പശ്ചാത്താപം ഇല്ലാത്ത നിസ്സംഗതയുടെ പ്രതിരൂപമായി പലരും മുഖ്യമന്ത്രിയെ കാണുന്നതില് അസ്വാഭാവികതയില്ല. സഖ്യകക്ഷിയായ ബി.ജെ.പിയുടെ നിര്‍ദേശങ്ങള് ഭയഭക്തിപൂര്‍വം പിന്‍പറ്റുന്ന മഹ്ബൂബ ആഭ്യന്തരമന്ത്രി രാജ്നാഥ് സിങ്ങിന്‍െറയും സര്‍വകക്ഷി പ്രതിനിധികളുടെയും സാനിധ്യത്തില് സംഭാഷണങ്ങള് നടത്തിയിരുന്നുവെങ്കിലും തുടര് സംഭാഷണങ്ങള്‍ക്കായുള്ള ആത്മാര്‍ഥ യത്നങ്ങള് ഉണ്ടായില്ല.\nസെപ്റ്റംബര് 18ലെ ഉറി സൈനികാക്രമണവും തുടര്‍ന്ന് യു.എസില് പാക് പ്രധാനമന്ത്രി നവാസ് ശരീഫ് നടത്തിയ ഇന്ത്യാ വിരുദ്ധ പരാമര്‍ശവും സ്ഥിതിഗതികള് വീണ്ടും മൂര്‍ച്ഛിക്കാനിടയാക്കി. നിരന്തരം നിഷ്ഠുരതകള്‍ക്കിരകളാക്കപ്പെടുന്ന കശ്മീര് ജനതക്ക് മുന്നില് രക്ഷാമാര്‍ഗങ്ങള് ഒന്നും തന്നെ ഇല്ളേ? ഈ ചോദ്യത്തിന് മുതിര്‍ന്ന രാഷ്ട്രീയ നിരീക്ഷകന് താരിഖ് മിര് നല്‍കുന്ന ഉത്തരം പ്രസക്തമാണ്. ‘കശ്മീരിലെ ദുരിതങ്ങള്‍ക്ക് അറുതിയുണ്ടാകാന് ഒരു പോംവഴിയുണ്ട്. പാകിസ്താനുമായും കശ്മീര് ജനതയുമായും ഭരണകര്‍ത്താക്കള് സാര്‍ഥകമായ സംഭാഷണങ്ങള് ആരംഭിക്കുക എന്നതാണത്’.\nNews Summary - kashmir protest


നിങ്ങളുടെ കുട്ടികൾക്ക് മികച്ച വിദ്യാഭ്യാസം നൽകുക എന്നതാണ് ഏറ്റവും വലിയ രാജ്യസ്നേഹം: അരവിന്ദ് കെജ്‍രിവാൾ | give good education to children says kejriwal\nബോർഡ് പരീക്ഷയിൽ 90 ശതമാനത്തിലധികം മാർക്ക് നേടിയ ദില്ലി സർക്കാർ സ്കൂളിലെ 22 വിദ്യാർത്ഥികൾക്കുള്ള സർട്ടിഫിക്കറ്റുകളും ഷീൽഡുകളും ചടങ്ങിൽ വിതരണം ചെയ്തു.\nDelhi, First Published Oct 26, 2021, 4:28 PM IST\nദില്ലി: കുട്ടികൾക്ക് മികച്ച വിദ്യാഭ്യാസം നൽകണമെന്ന് രക്ഷിതാക്കളോട് അഭ്യർത്ഥിച്ച് ദില്ലി മുഖ്യമന്ത്രി അരവിന്ദ് കെജ്‍രിവാൾ. രാജ്യസ്നേഹത്തിന്റെ ഏറ്റവും ഉദാത്തവും മഹത്തരവുമായ മാതൃകയാണിതെന്നും രാജ്യത്തെ ബഹുദൂരം മുന്നോട്ട് നയിക്കാൻ ഇത് കാരണമാകുമെന്നും അദ്ദേഹം കൂട്ടിച്ചേർത്തു. സർക്കാർ സ്കൂളുകൾ ഇപ്പോൾ മെച്ചപ്പെട്ടെ നിലയിലാണ് പ്രവർത്തിക്കുന്നതെന്നും ഈ വർഷം പ്രൈവറ്റ് സ്കൂളുകളിൽ നിന്നും 2.5 ലക്ഷം വിദ്യാർത്ഥികളാണ് സർക്കാർ സ്കൂളിലേക്ക് എത്തിയിരിക്കുന്നതെന്നും കെജ്‍രിവാൾ വിശദമാക്കി. വിദ്യാഭ്യാസത്തിന് പ്രാധാന്യം നൽകിയ രണ്ട് മഹ്ദ്‍വ്യക്തിത്വങ്ങളാണ് വാത്മീകി മഹർഷിയും ഡോ അംബേദ്കറും. ദില്ലി സംസ്കൃത അക്കാദമിയിൽ വാത്മീകി ജയന്തിയോട് അനുബന്ധിച്ച് നടന്ന ചടങ്ങിൽ സംസാരിക്കുകയായിരുന്നു കെജ്‍രിവാൾ.\nകുട്ടികളെ സ്കൂളിൽ വിടണമെന്നും മറ്റ് ജോലികളിലേക്ക് അയക്കരുതെന്നും മുഖ്യമന്ത്രി അഭ്യർത്ഥിച്ചു. ബോർഡ് പരീക്ഷയിൽ 90 ശതമാനത്തിലധികം മാർക്ക് നേടിയ ദില്ലി സർക്കാർ സ്കൂളിലെ 22 വിദ്യാർത്ഥികൾക്കുള്ള സർട്ടിഫിക്കറ്റുകളും ഷീൽഡുകളും ചടങ്ങിൽ വിതരണം ചെയ്തു. 90 ശതമാനത്തിലധികം മാർക്ക് നേടിയ ഈ കുട്ടികളുടെ കണ്ണുകളിൽ സ്വപ്നങ്ങളുണ്ട്. ഐഎഎസ് ഉദ്യോഗസ്ഥരാകനും എഞ്ചിനീയറാകാനും മറ്റ് മേഖലകളിലേക്ക് പോകാനും ഇവർ ആഗ്രഹിക്കുന്നുണ്ട്. നിങ്ങളുടെ കുട്ടികൾക്ക് മികച്ച വിദ്യാഭ്യാസം നൽകുക എന്നതാണ് ഏറ്റവും വലിയ രാജ്യസ്നേഹം. രാജ്യത്ത അനേക ദൂരം മുന്നോട്ട് നയിക്കാൻ അതിന് സാധിക്കും കെജ്‍രിവാൾ പറഞ്ഞു.\nപന്ത്രണ്ടാം ക്ലാസ് കഴിഞ്ഞ വിദ്യാർത്ഥികൾക്ക് ദില്ലി സർക്കാർ സൗജന്യ കോച്ചിംഗ് ഉറപ്പാക്കുകയും ഉന്നതവിദ്യാഭ്യാസത്തിന് 10 ലക്ഷം രൂപ വായ്പ നൽകുകയും ചെയ്യും. അതുപോലെ തന്നെ ഏതെങ്കിലും വിദ്യാർത്ഥികൾക്ക് വിദേശ സർവ്വകലാശാലകളിൽ നിന്ന് ഡോക്ടറേറ്റ് നേടണമെങ്കിലോ ഉന്നവിദ്യാഭ്യാസം നേടണമെങ്കിലോ അതിന്റെ ചെലവ് സർക്കാർ വഹിക്കും.\nLast Updated Oct 26, 2021, 4:28 PM IST


ഷോപ്പിങ് പണം പാഴാക്കാതെ യുക്തിപൂർവം ചെയ്യാം| How to do Smart Spending in Kerala|Manorama Online Sampadyam\nബോബി തച്ചാമറ്റം September 17, 2019 06:39 PM IST\nകണ്ണിൽ കണ്ടതെല്ലാം വാങ്ങിക്കൂട്ടുന്ന ശീലത്തിന് നിയന്ത്രണം വേണ്ടിയിരിക്കുന്നു\nവരുമാനത്തിൽനിന്നു ചെലവു കഴിഞ്ഞുള്ളത് സമ്പാദിക്കുന്നവരാണ് നമ്മളെല്ലാം. പലപ്പോഴും മിച്ചമൊന്നും കാണാത്തതുകൊണ്ട് സമ്പാദ്യം ശുഷ്കമായി തുടരുന്നു. സാമ്പത്തികവിദഗ്ധർ പറയുന്നത് കിട്ടുന്ന വരുമാനത്തിൽ നിന്നും ആദ്യം നിക്ഷേപത്തിനുള്ള തുക മാറ്റിവച്ച ശേഷം ചെലവുകൾ നിവർത്തിക്കണമെന്നാണ്. പക്ഷേ ഒട്ടുമിക്ക വീടുകളിലും ഇതത്ര എളുപ്പമല്ലല്ലോ. നിത്യചെലവുകള്‍ക്കൊപ്പം വായ്പകളുടെ തിരിച്ചടവും ചെറുതല്ലാത്ത ഒട്ടേറെ ആവശ്യങ്ങളും ആഘോഷങ്ങളുമെല്ലാം ചേരുമ്പോൾ പോക്കറ്റ് കാലിയാകുന്നത് കണ്ണടച്ചു തുറക്കുന്ന വേഗത്തിലാണ്.\nസ്മാർട് സ്പെൻഡിങ് അഥവാ വൈസ് ഷോപ്പിങ്\nകയ്യിലെത്തുന്ന കാശുകൊണ്ട് ആവശ്യങ്ങളെക്കാൾ അത്യാവശ്യങ്ങൾ നടത്തണം, ഒപ്പം മോശമല്ലാത്ത സമ്പാദ്യവും വളർത്തിക്കൊണ്ടു വരണം. ഇങ്ങനെ ചിന്തിക്കുന്നവരാണ് സ്മാർട് സ്പെൻഡിങ് അഥവാ വൈസ് ഷോപ്പിങ് വഴിയെ മുന്നോട്ടു പോകുന്നത്. നമ്മുടെ ജീവിതത്തിലെ വിവിധങ്ങളായ സാമ്പത്തിക ചെലവുകളെ ആഡംബരം, ആവശ്യം, അത്യാവശ്യം എന്നിങ്ങനെ തരംതിരിക്കാം. ഇതിൽ ആഡംബരത്തെ മാറ്റി നിർത്തുന്നവരാണ് ബഹുഭൂരിപക്ഷവും. പിന്നെയുള്ളത് ആവശ്യവും അത്യാവശ്യവുമാണ്. ഇവ തമ്മിൽ കൃത്യമായി വേർതിരിച്ചെടുക്കുന്നിടത്താണ് സ്മാർട് സ്പെൻഡിങ് അഥവാ വൈസ് ഷോപ്പിങ് വിജയം കാണുന്നത്.\n∙ മനം നിറയെ ആഗ്രഹങ്ങളും പോക്കറ്റു നിറയെ കാശുമുണ്ടെങ്കിൽ തോന്നുന്നതെല്ലാം വാങ്ങിക്കുന്ന ശീലമുള്ളവർ അതൊന്നു നിയന്ത്രിക്കുക.\n∙ ആവശ്യമില്ലെങ്കിലും വമ്പിച്ച ഓഫറുകളും ഡിസ്കൗണ്ടുകളും കാണുമ്പോൾ കടം മേടിച്ചാണെങ്കിലും അതെല്ലാം വാങ്ങിക്കൂട്ടുന്നതാണ് സ്വഭാവമെങ്കിൽ തീർച്ചയായും അതങ്ങ് ഉപേക്ഷിക്കണം.\n∙ ഇഷ്ടപ്പെട്ടതൊന്നു വാങ്ങി അതിന്റെ പുതുമ തീരും മുൻപേ അതേ ഉൽപന്നം പുത്തൻ ഫീച്ചേഴ്സുമായി അപ്ഡേറ്റാകുമ്പോൾ അത്തരമൊന്നു വാങ്ങിയാലോയെന്ന് ആലോചിക്കുകയേ അരുത്.\nമേൽപ്പറഞ്ഞ മൂന്നു ഗ്രൂപ്പുകളിൽ ഒന്നോ ഒന്നിലധികമോ എണ്ണത്തിൽ ഉൾപ്പെടുന്നവർക്ക് ഒരു കാലത്തും ചെലവു കഴിഞ്ഞ് നിക്ഷേപത്തിനായി മാറ്റിവയ്ക്കാനൊന്നും ഉണ്ടാകാറില്ല. അതു കൊണ്ട് ആദ്യം നിയന്ത്രിച്ചു നിർത്തേണ്ടത് ഇത്തരം സ്വഭാവങ്ങളെയും ആഗ്രഹങ്ങളെയുമാണ്. അതിൽ വിജയിക്കാനായാൽ ചെലവുകളെ വരുതിയിലാക്കുന്നതിൽ പകുതി വഴി പിന്നിട്ടു കഴിഞ്ഞുവെന്നു പറയാം.


ഒറ്റക്കൈയടി: January 2015\nഇടക്കയിലെ നോവിന്‍െറ നാദം\nപിതാവ് ഞരളത്ത് രാമപ്പൊതുവാളിന്‍െറ ഓര്‍മകളെപ്പറ്റി മകന് ഞരളത്ത് ഹരിഗോവിന്ദന്- എഴുത്ത്-പ്രശാന്ത്.പി.പി\nഅര്‍ധനിമീലിത നേത്രനായ് സോപാനസന്നിധിയില്\nമിശ്ര കണ്ഠ ത്രിപുട നടകള്‍ക്കുള്ളൊരഴകെല്ലാം.\nപാട്ടിലേക്ക് പകര്‍ന്നുതന്നുടെ പാണി കൊട്ടുമ്പോള്\nവൃദ്ധഗായകനീ പ്രപഞ്ചം വിസ്മരിക്കുന്നു\nഅഞ്ച് പെറ്റൊരു പഴവയര് ഹാ കാത്തിരിക്കുന്നു,\nമണ്‍കൂരയില് എന്ന ദു$ഖം നെഞ്ചിലുറയുന്നു.\nഞരളത്ത് രാമപ്പൊതുവാളെപ്പറ്റി ഒ.എന്.വി\nആ പഴവയര് പിന്നീട് രണ്ടുകൂടി പെറ്റു. ഏഴ് കുഞ്ഞുങ്ങള്. ആ സോപാന സംഗീതചക്രവര്‍ത്തി അമ്പലനടകളില് മാത്രമല്ല, പൊതുവേദികളിലും കല്യാണച്ചടങ്ങുകളില് വരെ നിയോഗം തുടര്‍ന്നു. ഇടക്കയും തൂക്കിയുള്ള സഞ്ചാരിയുടെ ജീവിതം തന്നെയായിരുന്നു അദ്ദേഹത്തിന്. സമ്പാദ്യം കൂട്ടിവെക്കുകയെന്ന് അദ്ദേഹത്തിന് അറിഞ്ഞുകൂടായിരുന്നു. ഇതറിഞ്ഞ് കുഞ്ഞുങ്ങളുടെ വിശപ്പടക്കാനായി ആ അമ്മ വാര്‍ക്കപണിക്ക് പോയി. പട്ടിണി രുചിച്ച് ആ കുഞ്ഞുങ്ങള് വളര്‍ന്നു- അതിലൊരാള് ഞാനായിരുന്നു. ഞരളത്ത് രാമപ്പൊതുവാളെ കണ്ട് അന്ന് ഒ.എന്.വി കവിതയെഴുതുമ്പോള് ഞാന് ഉണ്ടായിരുന്നില്ളെങ്കിലും പട്ടിണി എന്നത് എനിക്ക് അപരിചിതമായിരുന്നില്ല.\nതന്‍െറ ജീവിതം തന്‍െറ ഗ്രാമത്തിലുള്ളവര്‍ക്കോ കുടുംബത്തിനോ അല്ലാത്ത ഒരു പാട് പേര്‍ക്ക് ഞരളത്ത് പ്രചോദനമേകിയിട്ടുണ്ട്. പക്ഷേ തന്‍െറ കുടുംബത്തിനെയോ, ഗ്രാമത്തിനേയൊ ബോധ്യപ്പെടുത്താനായി അദ്ദേഹം പെരുമാറിയിരുന്നില്ല. ഞാന് ഇതൊന്നുമല്ല എന്ന ഭാവമായിരുന്നു അദ്ദേഹത്തിന് . അദ്ദേഹം വീട്ടിലത്തെിയാല് പട്ടയും പാളയും വെട്ടിക്കൊണ്ടുനടക്കും.തൊടിയിലെ വിറക് വെട്ടിക്കൊണ്ടിരിക്കും. വീട്ടിലെ പണികള് ചെയ്യും. പാത്രം കഴുകും.ഒന്നോ രണ്ടോ ആഴ്ച. നാലുദിവസം നിന്നാല് അസ്വസ്ഥതയായി. വീണ്ടും മാറാപ്പും ഇടക്കയും തൂക്കിയിറങ്ങും.ഒന്നിനോടും ഒട്ടി നില്‍ക്കാനാകില്ല, അദ്ദേഹത്തിന്. നാട്, കുടുംബം, ഭാര്യ, കുട്ടികള് എല്ലാവരോടും. ആര്‍ക്കും തടയാനാകുമായിരുന്നില്ല, ആ സഞ്ചാരിയെ.\nപൂന്താനത്തിന്‍െറ നാട്ടുകാരാണല്ളോ. പൂന്താനത്തിന്‍െറ സ്വാധീനം അദ്ദേഹത്തില് ഉണ്ടായെന്നിരിക്കാം. കൂടുതല് പാടിയിരുന്നതും പൂന്താനം എഴുതിയ ഘനസംഘം ആണ്. തിരുമാന്ധാംകുന്നിലമ്മയെ കേശം മുതല് പാദംവരെ വര്‍ണിക്കുന്നതാണ് ആ ശ്ളോകം. പൂന്താനം ജീവിതത്തെ കണ്ടതു പോലത്തെന്നെയായിരുന്നു ഞരളത്ത് സ്വന്തം ജീവിതത്തെ കണ്ടത്. പൂന്താനത്തിന്‍െറ ഭാര്യക്ക് അദ്ദേഹത്തെയും അദ്ദേഹത്തിന്‍െറ കഴിവുകളെയും അറിയില്ലായിരുന്നു. അതുപോലത്തെന്നെയായിരുന്നു എന്‍െറ അമ്മയും. അച്ഛന് വിലയുള്ള കലാകാരനാണെന്നോ കലയുടെ മൂല്യം എന്താണെന്നോ അമ്മക്ക് അറിയുമായിരുന്നില്ല. അമ്മയെ സംബന്ധിച്ച് അച്ഛന് സമ്മാനിച്ച ഏഴുമക്കളെ വളര്‍ത്തുക എന്നതില്‍ക്കവിഞ്ഞ് മറ്റൊന്നുമുണ്ടായിരുന്നില്ല. മക്കള്‍ക്ക് അസുഖം, വിദ്യാഭ്യാസം, ഭക്ഷണം. പണമേറെ ചെലവാണ്. ആറുവയസ്സുവരെ അസുഖം വിട്ടുമാറിയിരുന്നുമില്ല്ള എനിക്ക്. ഏതു ക്ളാസിലാണ് ഞങ്ങള് പഠിക്കുന്നത് എന്നത് അച്ഛന്് അറിയുമായിരുന്നില്ല. അങ്ങനെ അച്ഛന്‍െറയും അമ്മയുടെയും വാത്സല്യമറിയാത്ത മക്കളായി ഞങ്ങള് വളര്‍ന്നു.\n1970 മുതല് അമ്മ വാര്‍ക്കപ്പണിക്ക് പോയിത്തുടങ്ങിയിട്ടുണ്ട്. അതായത് വിവാഹം കഴിഞ്ഞ് അഞ്ചുവര്‍ഷമത്തെുംമുമ്പുതന്നെ അമ്മക്ക് അദ്ദേഹത്തിന്‍െറ പ്രകൃതം പിടികിട്ടി. വീട്ടില് കഞ്ഞിപുകയണമെങ്കില് പണിയെടുത്തേ തീരൂവെന്ന് അമ്മക്ക് തോന്നിയിരിക്കണം. 1975ഓടെ പണിക്കു പോകുന്നത് നിര്‍ത്തിയെങ്കിലും വീടിന്‍െറ അകത്തളങ്ങളില് മുറുമുറുപ്പുകള് നിറഞ്ഞു.\n75 വയസ്സുവരെ സ്വന്തം വീട്ടിലോ നാട്ടിലോ ഒരു തരത്തിലും ഞരളത്തിന് പരിഗണന കിട്ടിയില്ല. വീടുകെട്ടി, സ്വന്തം കുടുംബം മാത്രം നോക്കിസംരക്ഷിക്കുന്നവരെയാണ് സമൂഹം കേമന്മാരെന്ന് പറയുന്നത്. അത്തരത്തില് ഒരു പ്രാപ്തിയും ഇല്ലാത്തവനായിരുന്നു ഞരളത്ത് രാമപ്പൊതുവാള്. ആ കുറ്റബോധം അദ്ദേഹത്തിനുണ്ടായിരുന്നു. അതോടൊപ്പം അമ്മയുടെ കുറ്റപ്പെടുത്തലുകളും. ഇതെല്ലാം അച്ചടക്കത്തോടെ കേട്ടുപോന്നു.\nതന്‍െറ കഴിവുകള് എന്താണെന്ന് അദ്ദേഹം തിരിച്ചറിഞ്ഞില്ല, അദ്ദേഹം മാത്രമല്ല, ഭാര്യയും വീട്ടുകാരും. ആ കാരണംകൊണ്ടുതന്നെ വീട് അസ്വസ്ഥതകളുടെ കൂടാരമായി. വീട്ടിലെ നിരന്തരകലഹംകേട്ട് അച്ഛന്‍െറ കൂട്ടുകാര് ചോദിച്ചിരുന്നു, എന്തിനാ ഇത് സഹിച്ച് ജീവിക്കണേന്ന്. ‘‘ആര്‍ക്കും വേണ്ടാത്തവനെ സ്വീകരിച്ചവളാണ് എച്ച്മ്മു (മാതാവ് ലക്ഷ്മിക്കുട്ടിയുടെ വിളിപ്പേര് ).’’ ഞാനിത് കേള്‍ക്കാന് അര്‍ഹനാണ് എന്ന് ധ്വനിപ്പിക്കുമാറുള്ള മറുപടി. ആ കാരണംകൊണ്ട് കുറ്റപ്പെടുത്തിക്കൊണ്ടിരുന്ന അമ്മയെ ബഹുമാനിച്ചുകൊണ്ടുനടന്നു.\nകല്യാണം കഴിക്കുമ്പോള് അച്ഛന് 41 വയസ്സായിരുന്നു, അമ്മക്ക് 19. അമ്മ നായര്‍സ്ത്രീയായിരുന്നു. അച്ഛന് അറുപതു വയസ്സുള്ളപ്പോള് ഉണ്ടായ മകനാണ് ഞാന്. അദ്ദേഹം പാടിയ അപൂര്‍വ രാഗങ്ങളൊന്നും കേള്‍ക്കാന് എനിക്ക് ഭാഗ്യമുണ്ടായില്ല. ഞാന് കാണാന് തുടങ്ങിയപ്പോള്‍മുതല് അച്ഛന് നരച്ച മുടിയുള്ള ഒരു ‘അപ്പൂപ്പന’ായിരുന്നു. അച്ഛന് ശാരീരികമായി അവശനായി എന്ന് അമ്മക്ക് തോന്നിത്തുടങ്ങിയപ്പോ, അതായത് എനിക്ക് എട്ടുവയസ്സുള്ളപ്പോള്‍മുതല് സഹായിയായി അച്ഛനോടൊപ്പം എന്നെയും പറഞ്ഞുവിടും. അച്ഛന് വയ്യാണ്ടായി. വല്ലതും സംഭവിച്ചാല് ആരും അറിയില്ലല്ളോ. എനിക്കാണെങ്കില് പാടാന് വാസനയുമുണ്ട്. അച്ഛന് പാടുന്നത് കേട്ടുകേട്ട് എന്‍െറയുള്ളിലും സോപാനസംഗീതത്തിന്‍െറ ഈണം പതിഞ്ഞു. അച്ഛന് നാമം ജപിക്കുന്നതും കൂട്ടത്തില് കേട്ടുപഠിക്കുമായിരുന്നു. ആദ്യമായി ഇടക്ക തോളിലേറ്റുന്നത് തിരുവനന്തപുരത്ത് നടന്ന സാംസ്കാരിക ഘോഷയാത്രയില് മലപ്പുറം ജില്ലക്കുവേണ്ടി അച്ഛനായി ഫ്ളോട്ടില് വേഷം കെട്ടിയപ്പോഴാണ്. അച്ഛന്‍െറ പാട്ടു റെക്കോഡ് ചെയ്തുകേള്‍പ്പിച്ചാണ് ആ ഫ്ളോട്ട് അവതരിപ്പിച്ചത്. അച്ഛന്‍െറ കൂടെ യാത്രചെയ്ത് കേട്ടുകേട്ടുള്ള ശീലമാണ് എന്‍െറ പാട്ട്. മിക്ക ദിവസങ്ങളിലും ‘‘ഹരീ ഇങ്ങ്ട്ട് വാ’’ എന്നുപറഞ്ഞ് സ്റ്റേജിലേക്ക് കയറ്റിനിര്‍ത്തും. അങ്ങനെ കൂടെ പാടിച്ചിട്ടുണ്ട്. കേട്ട പാട്ടുകള് പുനരാവിഷ്കരിക്കുക മാത്രമാണ് ആദ്യകാലങ്ങളില് ഞാന് ചെയ്തത്. പിന്നീട് എന്‍െറ ചിന്തകള്, ഈണങ്ങള്, ശൈലികള് എല്ലാം അവയില് കടന്നുവന്നു. അച്ഛന്‍െറയും എന്‍െറയും പാട്ട് തീര്‍ത്തും വ്യത്യസ്തമാണ്. 1995 നവംബറില് എടപ്പാള് കുളങ്ങര സംഗീതോത്സവത്തിലാണ് ഞാന് അച്ഛന്‍െറ നിഴലില്‍നിന്നുമാറി ആദ്യമായി പാടിയത്.\nഎന്‍െറ നിര്‍ബന്ധപ്രകാരമാണ് ചിറ്റൂര് കോളജില് സംഗീതപഠനത്തിന് കൊണ്ടാക്കിയത്. ഹോസ്റ്റലില് പണമടക്കാന് പറ്റാതായപ്പോള് സംഗീതപഠനം ഉപേക്ഷിച്ചു. പിന്നീട് ബി.എ മലയാളവും ബി.എഡും പഠിച്ചു. ഡിഗ്രിക്ക് പട്ടാമ്പി കോളജില് പഠിക്കുന്നകാലത്തുപോലും അച്ഛന് കൊണ്ടുതരാറുള്ള പഴയ കുപ്പായമിട്ടായിരുന്നു പോക്ക്. ഒറ്റപ്പാലം എന്.എസ്.എസില് ബി.എഡ് പഠിച്ചുകൊണ്ടിരുന്നപ്പോള് സഹപാഠിയായിരുന്ന മായയാണ് എന്‍െറ ജീവിതസഖിയായത്. പിന്നീട് മഞ്ചേരിയിലെ ഒരു അണ്‍എയ്ഡഡ് സ്കൂളില് അധ്യാപകനായി. പക്ഷേ, മിക്ക ദിവസവും പരിപാടി ഉള്ളതിനാല് എനിക്ക് ക്ളാസില് പോകാന് കഴിയാറില്ല. അങ്ങനെ ജോലി രാജിവെച്ചു.\nയാത്രകള് പോയിവരുമ്പോള് അച്ഛന് പൊതിഞ്ഞുകെട്ടിക്കൊണ്ടുവരുന്നവക്കുവേണ്ടി ഞാന് കാത്തിരിക്കാറുണ്ട്. ചെറുപ്പംമുതലേ ക്ഷീണപ്രകൃതി ആയതിനാല് ചേട്ടന്മാരോടൊപ്പം പുറത്തൊന്നും പോയികളിക്കാന് അനുവാദമില്ലായിരുന്നു. അപ്പോഴായിരിക്കും അച്ഛന്‍െറ വരവ്. എഴുതാന് ലെറ്റര്‍പാഡ്, സാമ്പിള് മരുന്നുകള്, പഴയ മാസികകള് ഒക്കെ പൊതിക്കെട്ടിലുണ്ടാകും. ഉണ്ണിയപ്പം, അമ്പലത്തില്‍നിന്ന് കിട്ടിയ ചോറ്, പലഹാരങ്ങള്, കുട്ടികള്‍ക്ക് ഉപയോഗിക്കാം എന്നുപറഞ്ഞ് ആരെങ്കിലും കൊടുക്കുന്ന പഴയ വസ്ത്രങ്ങള് ഇവയായിരിക്കും അധികവും. ഇതില് പലതും കാണുന്നവര്‍ക്ക് അച്ഛന്‍തന്നെ കൊടുക്കും. എന്നാല്, വീട്ടില് കൊണ്ടുവരുന്ന സാധനങ്ങള് തന്‍െറ കൈയിലൂടെയല്ല്ളാതെ മറ്റുള്ളവര്‍ക്ക് കൊടുക്കുന്നത് അമ്മക്ക് ഇഷ്ടമല്ല. അതുകൊണ്ടുണ്ടാകുന്ന പ്രശ്നങ്ങളും അച്ഛന്‍െറ വരവിന്‍െറകൂടെ പതിവാണ്. അച്ഛന് ആകെ കുറച്ചുപണമേ കിട്ടിയിട്ടുണ്ടാവുകയുള്ളൂ. വല്ലവരും ചോദിച്ചാല് അതുപോലും കൊടുക്കും. നമുക്ക് വേണ്ടപ്പെട്ടതെന്ന് കരുതുന്നതൊന്നും അച്ഛന് വേണ്ടപ്പെട്ടതാവില്ല. ദക്ഷിണയായി കിട്ടിയ ഒരു മുണ്ടായിരിക്കും ചിലപ്പോള് പൊന്നുപോലെ കൊണ്ടുവരുക. പാടാനായി ക്ഷണിച്ചുകൊണ്ടുപോയാലും പണം കണക്ക് പറഞ്ഞുവാങ്ങില്ല. എന്നിട്ട് പണം ചോദിച്ചാല് തരും എന്ന് കരുതുന്ന ചില സ്ഥലങ്ങളില് കയറിയിറങ്ങും. അവിടെ ചെല്ലുമ്പോള് അവര് ചില ചില്ലറകള് കൊടുക്കും. ആ ചില്ലറകളാണ് അദ്ദേഹം വീട്ടില് കൊണ്ടുവരുന്നുണ്ടാവുക, അല്ലാതെ പാട്ടുപാടിയ സമ്പാദ്യമാവില്ല. ആ കഴിവില്ലായ്മയാണ് അമ്മയെ അസ്വസ്ഥയാക്കിയത്. പിന്നപ്പിന്നെ വീട്ടിലെ അവസ്ഥ മനസ്സിലാക്കി ചിലരൊക്കെ വീട്ടിലേക്ക് പണം അയച്ചുതുടങ്ങി.\nപലേടങ്ങളിലും ശല്യം ഒഴിഞ്ഞുപോയിക്കോട്ടെ എന്ന് കരുതി പ്രാകിക്കൊണ്ട് ഇരുപത് രൂപ കൈയിലെറിഞ്ഞുകൊടുക്കുന്നതിന് ഞാന്‍തന്നെ പലതവണ സാക്ഷിയായിട്ടുണ്ട്. അതിനുവേണ്ടി ഒരു ദിവസം മുഴുവന് അവിടെ ഒരുപക്ഷേ കാത്തുനില്‍ക്കേണ്ടിവന്നിട്ടുണ്ടാകും. എന്തെങ്കിലും പൈസ കിട്ടാനാണ് ഇയാള് നില്‍ക്കുന്നത് എന്ന് അവര്‍ക്കുമറിയാം. തന്‍െറ പാട്ടിന്‍െറ വില എന്താണെന്ന് അദ്ദേഹത്തിന് അറിയില്ല. പാട്ടുപാടി കണക്കുപറയാനറിയില്ല. കണക്കു പറയാനറിഞ്ഞിരുന്നുവെങ്കില് ആ ഭിക്ഷാടകന്‍െറ വേഷംകെട്ടേണ്ട ആവശ്യമില്ലായിരുന്നു എന്ന ബോധ്യവുമില്ല. തന്‍െറ കഴിവിനെക്കുറിച്ച്, തന്‍െറ കലയെക്കുറിച്ച് അറിവില്ലായിരുന്നു. തന്‍െറ കലാസപര്യ കടമയായിരുന്നു അദ്ദേഹത്തിന്. അതായിരുന്നു ആ ജീവിതം.\nകുട്ട്യോള്‍ക്ക് എന്തെങ്കിലും പറഞ്ഞുകൊടുത്തൂടെ എന്ന ചോദ്യം അലോസരമുണര്‍ത്തിയപ്പോള് അദ്ദേഹം ഇടക്ക് അതിന് ശ്രമിച്ചിരുന്നു. ഞങ്ങള് കുട്ടികളെ പാട്ടുപാടിക്കാന് ശ്രമിക്കും. ഞങ്ങള് പാടിക്കൊണ്ടിരിക്കുമ്പോള്‍തന്നെ ഇവരൊന്നും ശര്യാവില്ല എന്ന തോന്നലുവരും. അതും പറഞ്ഞ് അദ്ദേഹം എണീറ്റ് പോവും. എന്നിട്ട് അസ്വസ്ഥനായി പശുവിന് പുല്ല് കൊടുക്കാന് നില്‍ക്കും, ചാണകം വാരിക്കളയും. അദ്ദേഹത്തിന് പഠിപ്പിക്കാനുള്ള ഏകാഗ്രത ഉണ്ടായിരുന്നില്ളെന്നതാണ് സത്യം. ഞങ്ങളെ ഉയര്‍ത്തിക്കൊണ്ടുവരണം എന്നൊക്കെ ആഗ്രഹിച്ചിരുന്നിരിക്കാം. ഒരു മകനെ കലാമണ്ഡലത്തില് ചേര്‍ക്കാന് ശ്രമം നടത്തി. മറ്റൊരാളെ കോട്ടക്കല് പി.എസ്.വി നാട്യസംഘത്തില് ചേര്‍ക്കാനും ശ്രമം നടത്തിയിട്ടുണ്ട്. അധികം വൈകാതെ അവര് തിരിച്ചത്തെി.\nഎട്ടുവയസ്സുകഴിഞ്ഞപ്പോള് മുതലാണ് എന്നെ കൂടെക്കൊണ്ടുപോകുന്നത്. മക്കളില് പലരെയും പലസമയം കൂടെക്കൂട്ടാന് ശ്രമം നടത്തിയിട്ടുണ്ട്. ഓരോ ഘട്ടത്തിലും ഓരോ ചേട്ടന്മാരെ. പലരും സമ്മതിച്ചില്ല. കാരണം, അദ്ദേഹം കൃത്യസമയത്ത് ഭക്ഷണം കഴിക്കില്ല, കൃത്യസമയത്ത് ഉറങ്ങില്ല. യാത്രകള്‍ക്കുമില്ല കൃത്യത. പരമാവധി നടപ്പുതന്നെ. ഭാര്യയെന്നോ മക്കളെന്നോ ഉള്ള ചിന്തയൊന്നുമുണ്ടാകില്ല. പല സന്ദര്‍ഭങ്ങളിലും നമ്മള് കൂടെയുണ്ടെന്ന കാര്യംപോലും മറന്നുപോകും. എന്നാല്, ഓര്‍മവരുമ്പോഴാകട്ടെ കൂടുതല് വാത്സല്യത്തോടെ അടുത്തുവന്ന് കുശലംചോദിക്കും. സ്നേഹം പ്രകടിപ്പിക്കാന് അറിയില്ലായിരുന്നു. എന്തിനാണ് എന്നറിയാതെ ദേഷ്യം പ്രകടിപ്പിക്കുകയും ചെയ്യും. മുന്‍ശുണ്ഠിയും മറവിയും ഒക്കെ ഉണ്ടായിരുന്നുവെങ്കിലും എനിക്ക് അദ്ദേഹത്തെ ഇഷ്ടമാണ്. എനിക്ക് അദ്ദേഹത്തിന്‍െറ സംഗീതത്തോട് ഇഷ്ടമായിരുന്നു. അദ്ദേഹത്തിന് കലയോടുമാത്രമായിരുന്നു താല്‍പര്യം. കുറെക്കാലം ഒരു നിഴലുപോലെ കൂടെയുണ്ടായിരുന്നതുകൊണ്ടുമാത്രം ഞരളത്ത് രാമപ്പൊതുവാളിന്‍െറ മഹത്ത്വം അറിയാന് എനിക്കു സാധിച്ചു. അദ്ദേഹത്തിന്‍െറ അവതരണങ്ങള് ആദ്യം അദ്ഭുതമാണ് സമ്മാനിച്ചത്. ഗൗരവമായി കലയെ കണ്ടുതുടങ്ങിയപ്പോഴായിരുന്നു ആ കഴിവ് തിരിച്ചറിഞ്ഞത്.\nഅച്ഛന് 80 വയസ്സുവരെ വീടുണ്ടായിരുന്നില്ല. നേരെ തിരിച്ചായിരുന്നു ഞാന്. 25 വയസ്സുമുമ്പേ വീടുവെച്ചു, കല്യാണം കഴിച്ചു. 41 വയസ്സിലാണ് അദ്ദേഹം കല്യാണം കഴിച്ചത്. ഞാന് അച്ഛന് ചെയ്തതിന്‍െറ വിപരീതമായാണ് ഭൗതികതലത്തില് നിന്നുകൊണ്ട് ചെയ്തത്. എന്നാല്, ആത്മീയതലത്തില് അദ്ദേഹം അനുഭവിച്ച അതേ പ്രശ്നങ്ങള് ഞാനും നേരിടുന്നു.\nകേരളത്തില് പലേടത്തും പലരെയും ഞരളത്ത് സംഗീതം പഠിപ്പിച്ചിട്ടുണ്ട്. പക്ഷേ, അവ കുറച്ചുദിവസം മാത്രമേ നീണ്ടുനിന്നുള്ളൂ. സ്ഥിരമായി അങ്ങനെ ആ പ്രകിയ തുടരാനാവില്ല. അദ്ദേഹത്തിന്‍െറ സ്വഭാവമതായിരുന്നു. കേരളത്തില് ശിഷ്യഗണമില്ലാതെ പോയ പ്രതിഭ ഞരളത്ത് മാത്രമായിരുന്നിരിക്കണം.\nമുഖ്യധാരയുടെ നിലവിലുള്ള നിയമങ്ങളെ ലംഘിക്കുക എന്നത് അദ്ദേഹത്തിന്‍െറ ശീലമാണ്. അനുസരിക്കുക എന്നത് അത്രയൊന്നും അദ്ദേഹത്തിന് സാധിക്കില്ല. അദ്ദേഹത്തിന്‍െറ മതിഭ്രമം എന്ന അവസ്ഥയാവാം അതിന് കാരണം. ഞാന് ജനിക്കുന്ന കാലമാകുമ്പോഴേക്കും കാവാലം നാരായണപ്പണിക്കര്, ജി. അരവിന്ദന്, നെടുമുടി വേണു, ഡോ. കെ. അയ്യപ്പപ്പണിക്കര്, ജോണ് എബ്രഹാം തുടങ്ങിയ കേരളത്തിലെ ഏറ്റവും മികച്ച കല-സാഹിത്യ പ്രവര്‍ത്തകരുടെ വലയത്തിലായിരുന്നു ഞരളത്ത് രാമപ്പൊതുവാള്. സോപാനസംഗീതം നട അടച്ചാല് തുടങ്ങണം, നടതുറക്കുമ്പോള് അവസാനിപ്പിക്കുകയും വേണം. എന്നാല്, ഞരളത്ത് തന്‍െറ ഇടക്കയുംകൊണ്ട് ക്ഷേത്രസോപാനംവിട്ടിറങ്ങിപ്പോയി. ക്ഷേത്രത്തിനകത്തല്ല, എവിടെയും പാടാനും കൊട്ടാനും തയാറുള്ള കലാകാരനായി പരിവര്‍ത്തനംചെയ്യപ്പെട്ടു. ജി. അരവിന്ദന് കാവാലത്തിന് പരിചയപ്പെടുത്തിയതാണ് അച്ഛന്‍െറ ജീവിതത്തിലെ വഴിത്തിരിവായത്. കാവാലം നാടകങ്ങളിലും മറ്റു പരിപാടികളിലും സ്ഥിരസാന്നിധ്യമായിത്തീര്‍ന്നു അദ്ദേഹം. ‘തമ്പ്’ എന്ന സിനിമയിലും തിരുവരങ്ങ് നാടകസംഘത്തിലും സജീവമായിരുന്നു. സംഗീതോത്സവങ്ങള്‍മുതല് കല്യാണങ്ങള്‍വരെ പാടാന് അച്ഛന് മടിയുണ്ടായിരുന്നില്ല. ജാതീയത വേരോടിക്കൊണ്ടിരുന്ന സമയത്താണ് മതഭേദമില്ലാതെ എല്ലാ ചടങ്ങുകളിലും അദ്ദേഹം പാടിയിരുന്നത്. പി.കെ.എ. റഹീം, ഏനദി ഹാജി എന്നിവരുടെ വീട്ടിലൊക്കെ പോയി പാടിയിട്ടുണ്ട്. സോപാനസംഗീതം എന്ന കലാരൂപത്തെ ക്ഷേത്രമതില്‍ക്കെട്ടിന് പുറത്ത് ജാതിമതവ്യത്യാസങ്ങള്‍ക്കതീതമായി ലോകത്തിന് മുന്നിലത്തെിക്കാന് അദ്ദേഹത്തിന് കഴിഞ്ഞു. അതിനുവേണ്ടി സ്വന്തം ജീവിതം നീക്കിവെച്ചു.\nഒരാള് വരച്ച കള്ളിയില് നിര്‍ത്തി ജോലിചെയ്യിക്കാന് പറ്റുമായിരുന്നില്ല. വാര്‍ധക്യത്തിലത്തെിയ ഞരളത്ത് രാമപ്പൊതുവാളിനെ മാത്രമേ ലോകത്തിനറിയൂ. 70 വയസ്സിനുശേഷമുള്ളയാള്. തായമ്പകയും മറ്റു മേളങ്ങളും അച്ഛനു വഴങ്ങുമായിരുന്നു. രാമന്‍െറ പ്രതിഭയനുസരിച്ച് ഇവിടെയൊന്നും എത്തിയാല് പോരാ... പലരും പറയുന്നത് കേട്ടിട്ടുണ്ട്. അവര് അച്ഛന്‍െറ ചെറുപ്പകാലം കണ്ടവരാണ്. ഏതുമേഖലയിലാണ് കഴിവ് എന്ന് രാമനും അറിവില്ലായിരുന്നു. ഒരു സ്ഥലത്തും ഉറച്ചുനില്‍ക്കില്ല. ഒന്നിനോടും പ്രതിപത്തിയും ഇല്ല. വീട്ടിലെ ഗതികേട് കണ്ടിട്ടാണ് ജി. ശങ്കരപ്പിള്ള സാര് സ്കൂള് ഓഫ് ഡ്രാമയില് ജോലികൊടുത്തത്. നാലുമാസത്തോളം അവിടെ മാസ്റ്ററായി ജീവിച്ച ആള് പിന്നീട് എങ്ങനെയാണ് ജോലിയില്ലാത്തവനായി മാറിയത്? ഒരുകാലത്ത് ചെമ്പൈയുടെ അരുമ ശിഷ്യനുമായിരുന്നു. എന്നാല് ‘‘മൂപ്പര് പോയാ വരൂല്യാ, വന്നാ പോവൂല്യാ’’ എന്നാണ് ചെമ്പൈ സ്വാമികള് അച്ഛനെക്കുറിച്ച് പറഞ്ഞിട്ടുള്ളത്. എവിടെയും നില്‍പുറക്കുമായിരുന്നില്ലല്ളോ, അദ്ദേഹത്തിന്.\nജീവിതത്തിന്‍െറ അവസാനകാലത്ത് 1985ഓടെയാണ് ഞരളത്ത് രാമപ്പൊതുവാള് പ്രസിദ്ധനായത്. പുരസ്കാരങ്ങള് കിട്ടിത്തുടങ്ങുകയും അവാര്‍ഡിന്‍െറ ഫോട്ടോകള് പത്രങ്ങളില് വന്നുതുടങ്ങുകയും ചെയ്തതോടെ ഇയാള് ചില്ലറക്കാരനല്ളെന്ന് നാട്ടുകാര്‍ക്കും ബോധ്യപ്പെട്ടു. വൈകിവന്ന പ്രശസ്തിയില് അമ്മക്കും വീട്ടുകാര്‍ക്കും ബന്ധുക്കള്‍ക്കും നാട്ടുകാര്‍ക്കും സന്തോഷമുണ്ടായിരുന്നു. അച്ഛന് എന്തൊക്കെയോ ആണ് എന്ന തോന്നലുണ്ടായത് അതിനുശേഷമാണ്്. ഈ കാലഘട്ടത്തിലാണ് അച്ഛന് പരിപാടികള്‍ക്ക് പ്രതിഫലം ലഭിക്കാന് തുടങ്ങിയത്. പത്രത്തില് വാര്‍ത്തകള് വരുകയും പണമൊന്നും ലഭിക്കാതിരിക്കുകയും ചെയ്ത കാലത്ത് അദ്ദേഹം നടത്തിയ അഭിപ്രായപ്രകടനം പ്രസിദ്ധമായിരുന്നു. ‘‘പത്രത്തിലും ചിത്രത്തിലും ഉണ്ട്, പാത്രത്തിലേക്ക് മാത്രം ഒന്നൂംല്യാ.’’ ജീവിതത്തിന്‍െറ അവസാനകാലത്ത് കൈവന്ന പ്രശസ്തിയും പണവും കുടുംബത്തിന് ആശ്വാസമേകിയിട്ടുണ്ട്. എന്‍െറ ബി.എഡ് പഠനം ആ കാലത്തായിരുന്നു.\n1996ല് അച്ഛന്‍െറ 80ാം പിറന്നാള് ആഘോഷിക്കാന് തീരുമാനമെടുത്തപ്പോള് ആദ്യം അദ്ദേഹം എതിര്‍ത്തു. എന്‍െറ പേരില് ആഘോഷങ്ങളൊന്നുംവേണ്ടാ, എനിക്ക് പണ്ടേ ശീലല്യാന്ന് പറഞ്ഞാണ് എതിര്‍ത്തത്. എന്നിട്ടും ആഘോഷം ഗംഭീരമായി നടത്തി. സിനിമാതാരങ്ങളും സാംസ്കാരികലോകത്തെ പ്രമുഖരും ഒക്കെ പങ്കെടുത്ത ചടങ്ങ്, നാടിന്‍െറ ആഘോഷമായിരുന്നു അന്ന്. നാട്ടുകാര് അച്ഛനെ അംഗീകരിച്ചെന്ന് തോന്നിപ്പിച്ച ആദ്യ സംഭവമായിരുന്നു അത്. അതേ വര്‍ഷംതന്നെയായിരുന്നു അദ്ദേഹത്തിന്‍െറ മരണവും.\nതൊണ്ണൂറുകളുടെ പകുതിയോടെ അദ്ദേഹം ഏറെ ക്ഷീണിതനായി. തലച്ചോറില് രക്തം കട്ടപിടിച്ച് ആശുപത്രിയില് പ്രവേശിപ്പിച്ചതോടെയായിരുന്നു തുടക്കം. ആദ്യം കോട്ടക്കല് ആര്യവൈദ്യശാലയിലും പിന്നീട് കോഴിക്കോട് മെഡിക്കല് കോളജ് ആശുപത്രിയിലുമായിരുന്നു ചികിത്സ. ജീവിതത്തിലാദ്യമായി ആശുപത്രിയില് കിടന്നത് ശസ്ത്രക്രിയയുമായി ബന്ധപ്പെട്ട് കോഴിക്കോട് മെഡിക്കല് കോളജ് ആശുപത്രിയിലാണ്. ബോധാബോധങ്ങളുടെ ഇടവേളകളില്, വേദനയുടെ മൂര്‍ധന്യത്തില് അദ്ദേഹം ഉറക്കെ പാടും. ആ സംഗീതത്തിന് രാത്രിയെന്നോ പകലെന്നോ വ്യത്യാസമുണ്ടായിരുന്നില്ല. ആദ്യമൊക്കെ നഴ്സുമാര് വഴക്കു പറയുമായിരുന്നു. അവസാനം ഡോക്ടര് പാടാന് അനുവദിച്ചു.\nഅല്‍പം രോഗശമനത്തിനുശേഷം വീട്ടിലേക്ക് കൊണ്ടുവന്നു. മന്ത്രിയും മറ്റു പ്രമുഖരും അദ്ദേഹത്തെ അങ്ങാടിപ്പുറത്തെ വീട്ടിലേക്ക് കാണാനത്തെിയപ്പോഴാണ് വീട്ടിലെ ഇല്ലായ്മയറിയുന്നത്. വീട്ടില് വൈദ്യുതിയത്തൊന് ഇത് കാരണമായി. 80ാം പിറന്നാള് ആഘോഷത്തിന് ശേഷം അദ്ദേഹത്തിന്‍െറ നില കൂടുതല് വഷളായി.\nകോട്ടക്കല് ആര്യവൈദ്യശാല ആശുപത്രിയില് കൂട്ടുകാരന് സഹായിയായി കൂട്ടിരിക്കുമ്പോഴാണ് അച്ഛന് ഗുരുതര അവസ്ഥയിലാണെന്ന അറിയിപ്പ് ലഭിക്കുന്നത്. അധികം വൈകാതെ അദ്ദേഹം മരിച്ചു. കല-രാഷ്ട്രീയ-സാംസ്കാരിക മേഖലകളിലുള്ളവരുടെ വന്‍നിര തന്നെ വീട്ടിലത്തെി. അവസാന നാളുകളില് വൈക്കം മുഹമ്മദ് ബഷീറിന്‍െറ പേരില് പ്രവാസി സംഘടന പ്രഖ്യാപിച്ച പുരസ്കാരം വാങ്ങാന് പോകാനുള്ള ഒരുക്കത്തിലായിരുന്നു അച്ഛന്. ചടങ്ങില് പാടാന് ‘ബാല്യകാലസഖി’യിലെ ‘‘താമരപ്പൂങ്കാവനത്തില് താമസിക്കുന്നോളേ...’’ എന്ന ഗാനം പഠിക്കുകയും ചെയ്തു. എന്നാല്, അതിന് പോകാനായില്ല. പിന്നീട് സംഘടനയുടെ പ്രതിനിധികള് വീട്ടിലത്തെി പുരസ്കാരം കൈമാറിയപ്പോള് ആ ഗാനം ഞാന് അവര്‍ക്കുവേണ്ടി പാടി.\nഅച്ഛന് വിടവാങ്ങിയതോടെ സംഗീതപാരമ്പര്യം നിലനിര്‍ത്തേണ്ടത് എന്‍െറ കടമയായി. അധികം വൈകാതെ എന്നെ പരിപാടികള്‍ക്ക് വിളിച്ചുതുടങ്ങി. അതിനുമുമ്പ് പല വേദികളിലും ഞാന് പാടിയിട്ടുണ്ടെങ്കിലും വിശ്വാസക്കുറവ് ഉണ്ടായിരുന്നു. ഒരു ധൈര്യത്തില് ഏറ്റെടുത്തു. കലതന്നെയാണ് ജീവിതം എന്ന തിരിച്ചറിവിലായിരുന്നു ഞാന്. ആദ്യമായി വിളിക്കുന്നത് സംഘ്പരിവാറിന്‍െറ സാംസ്കാരിക സംഘടനയായ ‘തപസ്യ’യാണ്. അന്ന് ‘തപസ്യ’യുടെ രാഷ്ട്രീയമൊന്നും എനിക്കറിയില്ല. അതോടെ എന്നെ ആന്‍റി കമ്യൂണിസ്റ്റായി മുദ്രകുത്തുകയായിരുന്നു. ഞാന് ആരു വിളിക്കുന്ന വേദിയിലും പാടാന് തുടങ്ങി. നായര് സ്ത്രീയുടെ മകനായി ജനിച്ചതുകൊണ്ട് അമ്പലത്തില് പാടാന് കഴിയില്ല എന്നറിഞ്ഞപ്പോള് അമ്പലത്തിന്‍െറ രീതികളെ വിമര്‍ശിച്ചത് പ്രതിഷേധങ്ങള് വിളിച്ചുവരുത്തി. ആ ഘട്ടങ്ങളില് സ്വാഭാവികമായി കമ്യൂണിസ്റ്റുകാര് എനിക്ക് പിന്തുണ നല്‍കി. പിന്നീട് അവരുടെ വേദികളിലും ഞാന് സജീവമായി.\nസവര്‍ണനായിരുന്നിട്ടും ഒരു അവര്‍ണജീവിതം നയിച്ചയാളാണ് ഞരളത്ത് രാമപ്പൊതുവാള്. ഈ അവര്‍ണജീവിതം മകനും ജീവിച്ചാല് മതി എന്ന് കരുതുന്ന കുറെ ആളുകളുണ്ട്. ഞരളത്ത് രാമപ്പൊതുവാളിന്‍െറ മകന് അത്ര വലിയ ആളൊന്നും ആവണ്ട എന്ന മനോഭാവം പലരിലുമുണ്ട്. ഇതൊന്നും ബാധകമാകാതെ സത്യസന്ധതയോടെ സ്നേഹിക്കുന്ന മറ്റൊരു വിഭാഗവുമുണ്ട്. ഈ സഹൃദയരാണ് എന്‍െറ ശക്തി.\nfrom njaralath harigovindan\nPosted by പ്രശാന്ത് പരമേശ്വര് at 7:13 AM 1 comment:\nഇടക്കയിലെ നോവിന്‍െറ നാദംപിതാവ് ഞരളത്ത് രാമപ്പൊ...


രജിത് ആര്‍മിയെ കാര്യം പറഞ്ഞ് മനസിലാക്കണമെന്ന് ടിനി ടോം; മറുപടിയുമായി രജിത് കുമാറും | tini tom talking about rejith army and rejithkumar replies\nരജിത് ആര്‍മിയെ കാര്യം പറഞ്ഞ് മനസിലാക്കണമെന്ന് ടിനി ടോം; മറുപടിയുമായി രജിത് കുമാറും\nKerala, First Published Apr 12, 2020, 7:22 AM IST\nഏഷ്യാനെറ്റിന്‍റെ ബിഗ് ബോസ് ഫിലിം അവാര്‍ഡിന്‍റെ ഭാഗമായി ബിഗ് ബോസിനെ അനുകരിച്ച് ഷോ നടത്തിയശേഷം രജിത് ആര്‍മി എന്നുപറയുന്ന ഗ്രൂപ്പുകളില് നിന്നും മറ്റുമായി തെറിവിളിയാണെന്നും ടിനി പറയുന്നു. അത് അവസാനിപ്പിക്കാന് അവരോട് പറയണമെന്നും ടിനി രജിത്തിനോട് ആവശ്യപ്പെടുന്നുണ്ട്.\nലോക്ക് ഡൗണിന് പിന്നാലെ സീരിയലുകളും റിയാലിറ്റി ഷോകളുമെല്ലാം നിര്‍ത്തിയതിന് പിന്നാലെയാണ് ഏഷ്യാനെറ്റില് വീണ്ടും ചില വീട്ടു വിശേഷങ്ങള് എന്ന പേരില് പുത്തന് സാങ്കേതിക വിദ്യ ഉപയോഗിച്ച് ഷോ ആരംഭിച്ചിരിക്കുന്നത്. ജഗദീഷ്, ടിനി ടോം, ബിജുക്കുട്ടൻ , കലാഭവൻ പ്രജോദ്, രജിത് കുമാർ തുടങ്ങി നിരവധി താരങ്ങളോടൊപ്പം മീര നായരും ഷോയിലുണ്ട്. കഴിഞ്ഞ ദിവസം പരിപാടിയിൽ കോട്ടയം നസീറുമായും രജിത്തുമായും മറ്റ് താരങ്ങള് സംവദിച്ചു.\nഇതിനിടയില് ടിനി ടോം രജിത് കുമാറിനോട് ഒരു കാര്യം ആവശ്യപ്പെട്ടു. ഏഷ്യാനെറ്റിന്‍റെ ബിഗ് ബോസ് ഫിലിം അവാര്‍ഡിന്‍റെ ഭാഗമായി ബിഗ് ബോസിനെ അനുകരിച്ച് ഷോ നടത്തിയിരുന്നെന്നും, രജിത്തിനെ അവതരിപ്പിച്ചത് പ്രജോദ് ആയിരുന്നുവെന്നും ടിനി പറ‍ഞ്ഞു. എന്നാല് ഇതിന് ശേഷം രജിത് ആര്‍മി എന്നുപറയുന്ന ഗ്രൂപ്പുകളില് നിന്നും മറ്റുമായി തെറിവിളിയാണെന്നും ടിനി പറഞ്ഞു. അത് അവസാനിപ്പിക്കാന് അവരോട് പറയണമെന്നും ടിനി രജിത്തിനോട് ആവശ്യപ്പെട്ടു.\nഅവരോട് അത് പറയണം എന്ന് പറഞ്ഞ ടിനിയോട് എനിക്ക് ദുഖം ഉണ്ടെന്ന് പറഞ്ഞാണ് രജിത് മറുപടി ആരംഭിച്ചത്. കാരണം എന്‍റെ പോക്കറ്റിലെ ഒരുപാട് പൈസ ടിനിയും പ്രജോദും, ബിജുക്കുട്ടനുമെല്ലാം കൊണ്ടുപോയിട്ടുണ്ട്. പ്രേക്ഷകരാണ് നിങ്ങളുടെ ബലം. എന്‍റെ പട്ടാളക്കാരല്ല രജിത് ആര്‍മി, രണ്ട് വയസുമുതല് തൊണ്ണൂറുവരെയുള്ള ആളുകള് എന്നെ സ്നേഹിക്കുന്നു എന്നറിഞ്ഞതിലാണ് സന്തോഷമെന്നും രജിത് പറ‍ഞ്ഞു.\nഞാന് അവരുടെ ഹൃദയത്തില് ഇടിച്ചുകയറിയതല്ല, അവര് കയറ്റിയതാണ്. ഹാസ്യാത്മകമായിട്ടാണെങ്കിലും എന്നെ മോശക്കാരന് ആക്കുന്നത് അവര്‍ക്ക് സഹിക്കില്ല. അത് അവര് പ്രകടിപ്പിക്കുന്നു. മാത്രമല്ല അവരോട് സ്നേഹത്തോടെ കാര്യങ്ങള് പറഞ്ഞ് മനസിലാക്കാമായിരുന്നു. ടിനിക്ക് വിഷമം തോന്നിയിട്ടുണ്ടെങ്കില് താന് മാപ്പ് ചോദിക്കുന്നുവെന്നും രജിത് പറഞ്ഞു.\nLast Updated Apr 12, 2020, 7:22 AM IST


കേരളത്തിലെ ഏഴുജില്ലകളില് കൊവിഡ് വ്യാപനം അതിതീവ്രം; ഇളവുകള് നല്‍കരുതെന്ന് കേന്ദ്രം • Suprabhaatham\nJuly 27, 2021 | 8:39 pm IST\nന്യൂഡല്‍ഹി: കേരളത്തിലെ കൊവിഡ് വ്യാപനം ശമനമില്ലാതെ തുടരുന്നതില് ആശങ്ക രേഖപ്പെടുത്തി ആരോഗ്യമന്ത്രാലയം. സംസ്ഥാനത്തെ ഏഴുജില്ലകളില് അതീവവ്യാപനമാണെന്ന് ആരോഗ്യമന്ത്രാലയം വിലയിരുത്തി. രാജ്യത്ത് കൊവിഡ് വ്യാപനം കൂടിയ 22 ജില്ലകളില് ഏഴും കേരളത്തിലാണ്. കേരളത്തിലെ പത്ത് ജില്ലകളില് 10 ശതമാനത്തിനു മുകളിലാണ് രോഗസ്ഥിരീകരണ നിരക്ക്.


സന്തോഷ് ട്രോഫി, തമിഴ്നാടിന് രണ്ടാം വിജയം | Fanport | Santhosh Trophy News Malayalam\nHome Football Santhosh Trophy സന്തോഷ് ട്രോഫി, തമിഴ്നാടിന് രണ്ടാം വിജയം\nസന്തോഷ് ട്രോഫി സൗത്ത് സോൺ യോഗ്യത റൗണ്ടിൽ തമിഴ്നാടിന് വിജയം. ഇന്ന് നടന്ന ഗ്രൂപ്പിലെ അവസാന മത്സരത്തിൽ തമിഴ്നാട് ആന്ധ്രാപ്രദേശിനെ ആണ് തോൽപ്പിച്ചത്. എതിരില്ലാത്ത ഒരു ഗോളിനായിരുന്നു തമിഴ്നാടിന്റെ വിജയം. സെന്തമിഴി ആണ് വിജയ ഗോൾ നേടിയത്. പക്ഷെ വിജയിച്ചു എങ്കിലും തമിഴ്നാടിന്റെ ഫൈനൽ റൗണ്ട് പ്രതീക്ഷകൾ കുറവാണ്. കർണാടക ആകും ഫൈനൽ റൗണ്ടിലേക്ക് മുന്നേറുക. കർണാടകയ്ക്ക് ഇന്ന് തെലുങ്കാനയ്ക്ക് എതിരെ ഒരു സമനില മതി ഗ്രൂപ്പ് ചാമ്പ്യന്മാരാകാൻ. ഇന്ന് വൈകിട്ടാണ് തെലുങ്കാന കർണാടക പോരാട്ടം.\nPrevious articleദേശീയ സീനിയർ വനിതാ ഫുട്ബോൾ നാളെ മുതൽ\nNext articleഇന്ത്യ തിരിച്ചടിക്കുന്നു, ന്യൂസിലാൻഡിന്6വിക്കറ്റ് നഷ്ട്ടം


'നിനക്ക് വട്ടാണ് ഓരോ ഭ്രാന്ത്'; ഉപദേശിക്കുന്നവർക്കുള്ള ഓർമപ്പെടുത്തലുമായി ഹ്രസ്വചിത്രം | janakeeyam\nമാനസികാരോഗ്യം പ്രമേയമാക്കി മിലൻ കെ മനോജ് ഒരുക്കിയ ഏറ്റവും പുതിയ ചിത്രമാണ് ‘ടാസെൻഡ’.വിഷാദത്തിലേക്ക് കൂപ്പു കുത്തുന്ന വ്യക്തി പറയുന്നത് കേൾക്കാൻ കൂട്ടാക്കാത്ത പരിഹസിക്കുന്നവർക്കുള്ള ഓർമപ്പെടുത്തൽ കൂടിയാണ് ഈ ചിത്രം.ഒറ്റപ്പെടൽ നൽകുന്ന ആഘാതത്തിൽ പതറിപോകുന്നവർ പറയുന്ന പോലും കേൾക്കാതെ നിനക്ക് ഇപ്പൊ എന്താ പ്രശ്‌നം, എന്തിന്റെ കുറവാ, എന്നുള്ള ഉപദേശങ്ങളോ, നിനക്ക് വട്ടാണ് ഓരോ ഭ്രാന്ത് എന്നുള്ള തരത്തിൽ പ്രതികരിക്കുവർക്കുള്ള ഓര്മപെടുത്തലായി മാറുകയാണ് ‘ടാസെൻഡ’.ചിത്രത്തിൽ കേന്ദ്ര കഥാപാത്രമായെത്തുന്നത് അനഘ അശോക് ആണ്.\nആദർശ് കൃഷ്ണദാസ്, പ്രണവ് കൃഷ്ണൻ എന്നിവർ ചേർന്നാണ് ചിത്രത്തിന്റെ കഥയും തിരക്കഥയും ഒരുക്കിയിരിക്കുന്നത്. ഛായാഗ്രാഹണം മിലൻ കെ മനോജ്, സഫാൻ എംസി എന്നിവർ ചേർന്നാണ്.\n‘ടൊവിനോ ഒരു കില്ലാഡി തന്നെ’; അടിപൊളി വീഡിയോ പങ്കുവെച്ച് ബേസിൽ, വൈറൽ\nടൊവിനോ തോമസ് – ബേസിൽ ജോസഫ് കൂട്ടുകെട്ടിൽ പിറന്ന ഹിറ്റ് ചിത്രമായിരുന്നു ‘ഗോഥ’.ചിത്രത്തിൽ നായികയായി എത്തിയത് വാമിഖ ഗബ്ബി ആയിരുന്നു. ഗുസ്തിയെക്കുറിച്ച് പറഞ്ഞെത്തിയ ചിത്രം മലയാളയ്കൾ ഇരുകയ്യും നീട്ടിയാണ് സ്വീകരിച്ചത്. ഇപ്പോഴിതാ ചിത്രം നാലു വർഷം പൂർത്തിയാക്കുകയാണ്. ഇതേ തുടർന്ന് ചിത്രത്തിന്റെ സംവിധായകനായ ബേസിൽ ഇൻസ്റ്റഗ്രാമിൽ പങ്കുവെച്ച വിഡിയോയാണ് സോഷ്യൽ മീഡിയയിൽ വൈറലായി മാറിയിരിക്കുന്നത്. ഗോഥ ഷൂട്ടിങ്ങിന് ഇടയിലെ ടൊവിനോയിക്കൊപ്പമുള്ള രസകരമായ ലൊക്കേഷൻ വിഡിയോ ആണ് ബേസിൽ പങ്കുവെച്ചിരിക്കുന്നത്. View this post on Instagram A […]\n‘ഞങ്ങളുടെ മിന്നൽ മുരളിയെ നമ്മുടെ മിന്നൽ മുരളി ആക്കിയതിന്, ഒരുപാട് നന്ദി അതിലേറെ സ്നേഹം’; ആദ്യ പ്രതികരണവുമായി ടൊവീനോയും ബേസിലും\n‘മിന്നല് മുരളി’യുടെ റിലീസിനു പിന്നാലെ ആദ്യ പ്രതികരണവുമായി ചിത്രത്തിലെ കേന്ദ്ര കഥാപാത്രമായെത്തിയ ടൊവീനോ തോമസും സംവിധായകന് ബേസില് ജോസഫും. ചിത്രം സ്വീകരിച്ച പ്രേക്ഷകര്‍ക്കുള്ള നന്ദി അറിയിച്ചിരിക്കുകയാണ് ഇരുവരും. “എല്ലാവരോടും ഒരുപാട് നന്ദി. തുടക്കം മുതൽ ദേ ഇപ്പൊ വരെ ഞങ്ങളുടെ കൂടെ നിന്നതിന്. ഞങ്ങളുടെ മിന്നൽ മുരളിയെ നമ്മുടെ മിന്നൽ മുരളി ആക്കിയതിന്! ഒരുപാട് നന്ദി അതിലേറെ സ്നേഹം”, ടൊവീനോ ഫേസ്ബുക്കില് കുറിച്ചു. ‘എല്ലാവര്‍ക്കും നന്ദി’ എന്നു മാത്രമാണ് ബേസിലിന്‍റെ കുറിപ്പ്. ഡയറക്റ്റ് ഒടിടി റിലീസ് ആയി […]\nചിത്രശലഭങ്ങളെ വെല്ലുന്ന സൗന്ദര്യം ; അപൂര്‍വ്വയിനം എട്ടുകാലിയുടെ വീഡിയോ തരംഗമാകുന്നു


ഇനി പ്രവാസികള്‍ക്കും വോട്ട് ചെയ്യാം: പ്രവാസി വോട്ടവകാശ ബില്ലിന് അംഗീകാരം • ഇ വാർത്ത | evartha\nഇനി പ്രവാസികള്‍ക്കും വോട്ട് ചെയ്യാം: പ്രവാസി വോട്ടവകാശ ബില്ലിന് അംഗീകാരം\nEvartha Editor August 3, 2017, 9:50 am August 3, 2017\nദില്ലി: പ്രവാസി വോട്ടവകാശ ബില്ലിന് കേന്ദ്രമന്ത്രിസഭ അംഗീകാരം നല്‍കി. ഇലക്‌ട്രോണിക് തപാല് ബാലറ്റിനുള്ള നിര്‍ദ്ദേശമാണ് ബില്ലില് ഉള്‍പ്പെടുത്തിയിരിക്കുന്നതെന്നാണ് സൂചന. ബില് പാര്‍ലമെന്റ് പാസാക്കിയാല് ഒരു കോടിയോളം വരുന്ന പ്രവാസികള്‍ക്ക് നാട്ടില് എത്താതെ തന്നെ സമ്മതിദാനാവകാശം വിനിയോഗിക്കാന് കഴിയും.\n2014 ഓക്‌ടോബറിലാണ് പ്രവാസികള്‍ക്ക് വോട്ടവകാശം നല്‍കുന്ന വിഷയത്തില് തിരഞ്ഞെടുപ്പ് കമ്മിഷന് പച്ചക്കൊടി കാട്ടിയത്. പ്രവാസികള്‍ക്ക് പ്രോക്‌സി വോട്ട് അനുവദിക്കാനും കമ്മിഷന് ശുപാര്‍ശ നല്‍കിയിരുന്നു. എങ്ങനെയാണ് പ്രവാസികളുടെ വോട്ടവകാശം നടപ്പാക്കാന് പോകുന്നതെന്ന് എത്രയും വേഗം തീരുമാനിക്കണമെന്ന് കഴിഞ്ഞ മാസം സുപ്രീംകോടതി കേന്ദ്രസര്‍ക്കാരിനോടും ആവശ്യപ്പെട്ടിരുന്നു.\nഓണ്‍ലൈനായി ബാലറ്റ് പേപറുകള് ഏറ്റവുമടുത്ത എംബസികളിലോ കോണ്‍സുലേറ്റുകളിലോ എത്തിച്ച് വോട്ടു രേഖപ്പെടുത്തുന്ന രീതിയും കേന്ദ്രം പരിഗണിക്കുന്നുണ്ടായിരുന്നു. ആവശ്യമായ നിര്‍ദേശങ്ങള് പാലിച്ച് പകരക്കാരെ ഉപയോഗിച്ച് വോട്ടു രേഖപ്പെടുത്തുന്ന സംവിധാനവും കേന്ദ്രം ആലോചിക്കുന്നുണ്ട്. പ്രതിനിധിയാകുന്നയാള് നിലവില് മണ്ഡലത്തില് താമസിക്കുന്ന ആളായിരിക്കണം എന്നതു മാത്രമാണ് നിബന്ധന. ഇതുരണ്ടും നടപ്പാകാന് നിലവിലുള്ള ജനപ്രാതിനിധ്യ നിയമത്തില് മാറ്റംവരുത്തി പുതിയ ബില്ല് അവതരിപ്പിക്കണം. ഇത് വൈകാതെ ഉണ്ടാകുമെന്നാണ് സൂചന.


അടുത്ത ഹരിതവിപ്ലവം ഹരിതഗൃഹകൃഷിയിലൂടെ — Vikaspedia\nസംരക്ഷിത കൃഷിരീതി അഥവാ ഹരിതകൃഷി\nഹരിതഗൃഹം അഥവാ ഗ്രീൻഹൗസ്\nഹരിതഗൃഹത്തിലെ കൃഷിയുടെ ഗുണമേന്മകൾ\nവിവിധ ഇനം സംരക്ഷിത സസ്യഗൃഹങ്ങൾ\nമിസ്റ്റ് ചേംബർ (Mist Chamber)\nതണൽ വീട് (Shade house)\nറോ കവറുകൾ (Row covers)\nവാക് ഇൻ ടണൽ (Walk in tunnel)\nചൈന കഴിഞ്ഞാൽ ഇന്ത്യയാണ് ലോകത്തിലെ ഏറ്റവും കൂടുതൽ പച്ചക്കറി ഉത്പാദിപ്പിക്കുന്ന രാജ്യം. ഇന്ത്യ ഒരു കാർഷികരാജ്യമായതുകൊണ്ട് നമുക്ക് മറ്റു രാഷ്ട്രങ്ങളുടെയിടയിൽ സാമ്പത്തികമായി ഉയർന്നുവരണമെങ്കിൽ നമ്മുടെ കാർഷിക വിഭവങ്ങൾക്ക് വികസിതരാജ്യങ്ങളുടെ ഉത്പന്നങ്ങളോട് കിടപിടിക്കാൻ കഴിയണം. അതിനാൽ നമ്മുടെ കാർഷികമേഖലയ്ക്ക് ഉയർന്ന ഉത്പാദനക്ഷമതയും സുസ്ഥിരമായ സമ്പദ്ഘടനയും ഉറപ്പുവരുത്തുന്ന സാങ്കേതികവിദ്യകൾ അനിവാര്യമാണ്. ഓരോ വിളയ്ക്കും ഏറ്റവും ഉയർന്ന ഉത്പാദനക്ഷമത കൈവരിക്കണമെങ്കിൽ അതിനുചുറ്റുമുള്ള അന്തരീക്ഷത്തിലെ പ്രകാശം, അന്തരീക്ഷത്തിലേയും മണ്ണിലേയും താപനില, വേരുമണ്ഡലത്തിലെ വിവിധ മൂലകങ്ങളുടെ അളവും വായുസഞ്ചാരവും, അന്തരീക്ഷവായുവിന്റെ ഘടന എന്നിവ ചെടിക്ക് ഏറ്റവും അനുയോജ്യമായ അളവിലായിരിക്കണം. എന്നാൽ നാം കാലാകാലങ്ങളായി അനുവർത്തിക്കുന്ന കൃഷിമുറകൾകൊണ്ട് ചെടികളുടെ വേരുമണ്ഡലത്തിലുള്ള മണ്ണിലെ വായുസഞ്ചാരം, ഫലപുഷ്ടി എന്നിവ ക്രമീകരിക്കാൻ മാത്രമേ കഴിഞ്ഞിട്ടുള്ളൂ. ശരിയായ നന, പുതയിടൽ തുടങ്ങിയ മാർഗങ്ങളിലൂടെ മണ്ണിലെ താപനില ഒരളവുവരെ ക്രമീകരിക്കാൻ കഴിയുന്നതാണ്. തുറസായ കൃഷിഭൂമിയിൽ നാം പരമ്പരാഗതമായി അനുവർത്തിക്കുന്ന മാർഗങ്ങളിലൂടെ അന്തരീക്ഷത്തിലെ താപനില, പ്രകാശത്തിന്റെ തീവ്രതയും ദൈർഘ്യവും, വായുവിൽ അടങ്ങിയിരിക്കുന്ന വിവിധ മൂലകങ്ങളുടെ അളവ് എന്നിവ ക്രമീകരിക്കാൻ സാധിക്കില്ല. സംരക്ഷിത കൃഷിരീതിയിൽ ഈ ഘടകങ്ങൾ പൂർണമായോ ഭാഗികമായോ ക്രമീകരിക്കാൻ കഴിയും. ഓരോ ഹരിതഗൃഹത്തിനും (greenhouse) അതിന്റെ അന്തരീക്ഷത്തെ നിയന്ത്രിക്കുന്നതിനുള്ള കഴിവ് അതിന്റെ രൂപകല്പനയേയും അതിൽ അന്തരീക്ഷം ക്രമീകരിക്കാനുപയോഗിച്ചിട്ടുള്ള സംവിധാനത്തേയും ആശ്രയിച്ചാണിരിക്കുന്നത്.\nഏതുതരം സസ്യമാണ് ഹരിതഗൃഹത്തിൽ വളർത്താനുദ്ദേശിക്കുന്നത്, അതിന്റെ ഉത്പന്നങ്ങൾക്ക് വിപണിയിലുള്ള വിലയും പ്രാധാന്യവും, കൃഷി ചെയ്യുന്ന സ്ഥലത്തെ കാലാവസ്ഥ തുടങ്ങിയ കാര്യങ്ങൾ പരിഗണിച്ചാണ് ഹരിതഗ്യഹത്തിന്റെ രൂപകല്പനയും അതിലെ അന്തരീക്ഷം ക്രമീകരിക്കുന്നതിനുള്ള സംവിധാനവും തെരഞ്ഞെടുക്കേണ്ടത്.\nസംരക്ഷിത കൃഷിരീതിയിൽ ചെടികൾ വളർത്താനായി ആവശ്യത്തിനു വലുപ്പമുള്ള ഹരിതഗ്യഹങ്ങൾ നിർമ്മിക്കുന്നു. ഇവ ഹരിതഗ്യഹത്തിൽ വളരുന്ന ചെടികൾക്കു ചുറ്റുമുള്ള അന്തരീക്ഷത്തെ പുറത്തുള്ള അന്തരീക്ഷത്തിൽനിന്നും വേർതിരിക്കുന്നു. ഓരോ ഹരിതഗൃഹത്തിന്റേയും രൂപകല്പനക്കനുസരിച്ച് ചെടികൾക്ക് ചുറ്റുമുള്ള അന്തരീക്ഷനിലയും വ്യത്യാസപ്പെട്ടിരിക്കുന്നു.\nസംരക്ഷിതകൃഷിയിൽ നൂതനസാങ്കേതികവിദ്യകളായ സൂക്ഷ്മജലസേചനം, മണ്ണിതര മാധ്യമ കൃഷി, ഫെർട്ടിഗേഷൻ, സൂക്ഷ്മ (പജനനം, ഉയർന്ന ഉത്പാദനക്ഷമതയുള്ള ഹൈബ്രിഡ് വിത്തുകൾ, പ്ലാസ്റ്റിക്ക് പുത, സൂര്യപ്രകാശത്തിന്റെ തീക്ഷണതയുടെ നിയന്ത്രണം, രാത്രി-പകൽ ദൈർഘ്യത്തിന്റെ നിയന്ത്രണം, കാർബൺ ഡൈ ഓക്സൈഡിന്റെ സാന്ദ്രതയുടെ നിയന്ത്രണം എന്നിവ ഉപയോഗപ്പെടുത്തുന്നു. പല ആകൃതിയിലും വലുപ്പത്തിലും വിവിധ തരം നിർമ്മാണ സാധനങ്ങൾ ഉപയോഗിച്ച് നിർമിക്കുന്ന ഹരിതഗൃഹങ്ങളുമുണ്ട്. ചെലവ് കുറഞ്ഞതും ലളിതവുമായ ഹരിത ഗൃഹങ്ങൾ മുതൽ വളരെ ചെലവേറിയതും ഉയർന്ന സാങ്കേതികവിദ്യ ഉപയോഗപ്പെടുത്തിയുമുള്ള ഹരിതഗൃഹങ്ങളും ഇന്ന് പ്രചാരത്തിലുണ്ട്. മൈൽഡ് സ്റ്റീൽ പൈപ്പ് (എം.എസ്. പൈപ്പ്), ഗാൽവനൈസ്ഡ് അയൺ പൈപ്പ് (ജി.ഐ. പൈപ്പ്) കോൺക്രീറ്റ് അഥവാ ഇഷ്ടിക ഉപയോഗിച്ചുള്ള തൂൺ, ജി. ഐ. പൈപ്പോ/എം.എസ്. പെപ്പ് ഉപയോഗിച്ചുള്ള മേൽക്കൂരയുടെ ചട്ടക്കൂട് എന്നിവയാണ് ഹരിതഗൃഹങ്ങളുടെ അടിസ്ഥാനഘടകങ്ങൾ, ചെലവ് കുറഞ്ഞ ഹരിതഗൃഹങ്ങൾ ഉണ്ടാകുന്നതിന് മുള, കവുങ്ങ്, ചൂളമരത്തിന്റെ തടി എന്നിവ ഉപയോഗിക്കാം, ഹരിതഗ്യഹങ്ങളുടെ മേൽക്കൂരയും വശങ്ങളും മറയ്ക്കുന്നതിന് സാധാരണയായി യു.വി. സ്റ്റെബിലൈഡ് പോളി എത്തിലീൻ ഷീറ്റുകൾ ആണ് ഉപയോഗിക്കുന്നത്. ഈ ഷീറ്റുകൾ ഹരിതഗൃഹത്തിനുള്ളിലേക്ക് അൾട്രാവയലറ്റ് രശ്മികളെ കടത്തിവിടില്ല. അൾട്രാ വയലറ്റ് രശ്മികളെ ഇത്തരം ഷീറ്റുകൾ തടയുന്നതുകൊണ്ട് ചെടികൾ കൂടുതൽ ആരോഗ്യത്തോടെ വളരുന്നു. ഹരിതഗൃഹങ്ങളിൽ, യു.വി. രശ്മികളില്ലാത്തതിനാൽ ചിലയിനം പ്രാണികളുടെയും ബാക്ടീരിയകളുടേയും കുമിളുകളുടേയും പ്രവർത്തന ശേഷി വളരെ കുറവായിരിക്കും. അതിനാൽ ഹരിതഗൃഹങ്ങളിൽ വളരുന്ന ചെടികൾക്ക് ഇവയുടെ ആക്രമണവും വളരെ കുറവായിരിക്കും. ഹരിതഗൃഹത്തിനുളളിൽ വളർത്താൻ ചെടികൾ തെരഞ്ഞടുക്കുന്നത് അവയുടെ വിളവിലെ മികവും വിപണിയിലെ സാധ്യതയും മുൻനിർത്തിയാണ്. ലോകത്തെ വിവിധ സ്ഥലങ്ങളിൽ നടത്തിയ പഠനങ്ങളിൽനിന്നും താഴെപ്പറയുന്ന ചെടികൾ ഹരിതഗ്യഹത്തിൽ വളർത്താൻ യോജിച്ചതാണെന്ന് കണ്ടെത്തിയിട്ടുണ്ട്.\nപച്ചക്കറികൾ: തക്കാളി, സലാഡ്, കുക്കുമ്പർ, പയറിനങ്ങൾ, വിവിധയിനം മുളകുകൾ, കാപ്സിക്കം, ചെറിത്തക്കാളി, വെണ്ട, ബ്രോക്കോളി, കാബേജ്, കോളിഫ്ളവർ, ഉള്ളി, പച്ചിലവർഗച്ചെടികൾ (ചീര, പാലക്ക്), വഴുതന, ബീൻസ് മുതലായവ\nപഴവർഗങ്ങൾ: സ്ട്രോബറി,മുന്തിരി, വാഴ, തണ്ണിമത്തൻ, മസ്ക്മെലൻ\nപൂച്ചെടികൾ: റോസ്, ജെർബറ, കാർണേഷൻ, ഓർക്കിഡ്, ആന്തൂറിയം, ക്രിസാന്തിമം, ലില്ലികൾ\nമറ്റുള്ളവ: പുകയില, നഴ്സറികൾ\nഹരിതഗൃഹത്തിൽ ചെടികളുടെ ഉയർന്ന ഗുണനിലവാരമുള്ള തൈകൾ ഉണ്ടാക്കി വിപണനം നടത്തുന്നത് വളരെ ആദായകരമായി കണ്ടിട്ടുണ്ട്.\nഹരിതഗൃഹം എന്നു പറയുമ്പോൾ പച്ചനിറമുള്ള നെറ്റ് ഉപയോഗിച്ച് ഉണ്ടാക്കിയതാണെന്നാണ് പലരുടേയും ധാരണ. എന്നാൽ നാം സാധാരണയായി കാണുന്നത് പച്ചനിറമുള്ള ഷെയ്ഡ്നെറ്റ് കൊണ്ടുണ്ടാക്കിയവ ഷേയ്ഡ്ഹൗസുകളാണ്. സൂര്യപ്രകാശത്തിന്റെ തീവ്രത കുറയ്ക്കുക മാത്രമാണ് ഇത്തരം ഷേയ്ഡ് നെറ്റുകൾ ചെയ്യുന്നത്. ഹരിതഗൃഹം അഥവാ ഗ്രീൻഹൗസ്, ഗ്രീൻഹൗസ് ഇഫക്ട് എന്ന പദവുമായാണ് ബന്ധപ്പെട്ടിരിക്കുന്നത്.\nസൂര്യപ്രകാശത്തിൽ അൾട്രാവയലറ്റ് രശ്മികളും നമുക്ക് കാണാൻ കഴിയുന്ന രശ്മികളും ഇൻഫ്രാറെഡ് രശ്മികളും ആണുള്ളത്. ചെടികൾ നമുക്ക് കാണാൻ കഴിയുന്ന രശ്മികൾ ഉപയോഗിച്ച് പ്രകാശസംശ്ലേഷണം ചെയ്യുന്നു. ഇൻഫ്രാറെഡ് രശ്മികൾ ഇലകളെയും മറ്റും ചൂടാക്കുകയാണ് ചെയ്യുന്നത്. അൾട്രാവയലറ്റ് രശ്മികൾ UV-A, UV-B, UV-C എന്നിങ്ങനെ മൂന്നുതരത്തിലാണുള്ളത്. ഇതിൽ UV-B യും UV-C യും ചെടികൾക്ക് ദോഷകരമാണ്. UV-A, ചെടികളുടെ ഫലങ്ങളുടെ നിറം, സ്വാദ്, മണം എന്നിവയെ സ്വാധീനിക്കുന്നു. അതിനാൽ ചില സ്റ്റെബിലൈസറുകൾ UV-B, UV-C, UV-A ലോങ്ങ് ഇൻഫ്രാറെഡ് രശ്മികൾ എന്നിവ കടത്തിവിടാത്ത വിധത്തിലാക്കുന്നു. ഇങ്ങനെ ചെയ്യുമ്പോൾ 381 നാനോമീറ്റർ വരെ തരംഗദൈർഘ്യമുള്ള UV-A രശ്മികളും തടയപ്പെടുന്നു. യു.വി. സ്റ്റെബിലൈസ്ഡ് പോളി എത്തിലീൻ ഷീറ്റ് ഉപയോഗിക്കുമ്പോൾ നമുക്ക് കാണാൻ കഴിയുന്ന രശ്മികളും ഷോർട്ട് ഇൻഫ്രാറെഡ് രശ്മികളും 381 മുതൽ 400 നാനോമീറ്റർ തരംഗദൈർഘ്യമുള്ള UV-A രശ്മികളും ഹരിതഗൃഹത്തിനുള്ളിലേക്ക് കടത്തി വിടുന്നുണ്ട്. ഷോർട്ട് ഇൻഫ്രാറെഡ് രശ്മികൾ, ഷീറ്റുകൾ, ചെടികളുടെ ഇലകൾ, മണ്ണ് എന്നിവയിൽ തട്ടി പ്രതിഫലിക്കുമ്പോൾ ലോങ് ഇൻഫ്രാറെഡ് രശ്മികളായി മാറുന്നു. അതിനാൽ രശ്മികൾക്ക് ഹരിതഗൃഹത്തിൽനിന്ന് തിരിച്ചു പോകാൻ കഴിയാതാകുന്നു. ലോങ്ങ് ഇൻഫ്രാറെഡ് രശ്മികളെ ഷീറ്റ് കടത്തിവിടാത്തതിനാൽ ഹരിതഗൃഹത്തിലെ ചൂട് മൂന്ന് ഡിഗ്രി സെൽഷ്യസ് മുതൽ 15 ഡിഗ്രി സെൽഷ്യസ് വരെ (വെന്റിലേഷൻ സംവിധാനങ്ങൾ ഒന്നും ഇല്ലെങ്കിൽ) കൂടാൻ കാരണമാകുന്നു. ഇത് അന്തരീക്ഷത്തിൽ ഹരിതഗൃഹ വാതകങ്ങൾ (green house gases) മൂലമുണ്ടാക്കുന്ന ഗ്രീൻഹൗസ് ഇഫക്ടിന് തുല്യമായ പ്രതിഭാസമായതിനാലാണ് ഹരിതഗൃഹത്തിന് ഗ്രീൻഹൗസ് എന്ന പേര് ലഭിച്ചത്. പാശ്ചാത്യ നാടുകളിൽ തണുത്ത കാലാവസ്ഥയായതിനാൽ ചൂടുകൂടുന്നത് വലിയ ഗുണം ചെയ്യും. എന്നാൽ നമ്മുടെ നാട്ടിൽ ഹരിതഗൃഹങ്ങളിൽ ചൂടു കുറയ്ക്കുകയാണ് വേണ്ടത്.\nഹരിതഗൃഹകൃഷി അനുവർത്തിക്കുന്നതുമൂലം ഒരു യൂണിറ്റ് കൃഷിഭൂമിയിൽ ഒരു യൂണിറ്റ് ജലം കൊണ്ട് ഉണ്ടാക്കാവുന്ന കാർഷിക വിഭവങ്ങളുടെ അളവ് പതിന്മടങ്ങ് വർദ്ധിപ്പിക്കാനാകും.\nതുറസായ സ്ഥലത്ത് കൃഷി ചെയ്യുമ്പോൾ ഓരോ വിളകളും കാലോചിതമായേ കൃഷി ചെയ്യാനാകൂ. എന്നാൽ ഹരിതഗൃഹത്തിനുള്ളിലെ ഈർപ്പവും താപനിലയും നിയന്ത്രിക്കാൻ കഴിയുന്നതിനാൽ ഏതുവിളകളും (സ്വയം പരാഗണശേഷിയുള്ള വിളകൾ) ഏതു സമയത്തും ഏതു സ്ഥലത്തും ഹരിതഗൃഹത്തിനുളളിൽ കൃഷി ചെയ്യാൻ സാധിക്കും. അതിനാൽ ചെടികളുടെ ഫലങ്ങൾ അവയുടെ ലഭ്യത വളരെ പരിമിതമായിരിക്കുന്ന സമയത്ത് വിപണിയിൽ എത്തിക്കുവാനും കർഷകന് മുന്തിയ വില നേടുവാനും കഴിയും. ഇതിനായി വിളവിറക്കുന്ന സമയം വേണ്ടവിധം ക്രമീകരിച്ചാൽ മാത്രം മതിയാകും. ഹരിതഗൃഹത്തിലെ ഒരു യൂണിറ്റ് സ്ഥലത്തിന്റെ ഉത്പാദനക്ഷമത തുറസായ സ്ഥലത്തെ അപേക്ഷിച്ച് 300 മുതൽ 1000 ശതമാനം വരെ കൂടുതലായിരിക്കും. ഹരിതഗൃഹത്തിലെ ചെടികൾ ലംബമായി നടാൻ കഴിയുന്നതിനാൽ പുറത്ത് 8000 ചതുരശ്രമീറ്റർ നടാൻ കഴിയുന്നത്രയും ചെടികൾ 1000 ചതുരശ്രമീറ്റർ വിസ്തീർണമുള്ള ഹരിതഗൃഹത്തിൽ നടാൻ കഴിയും. ഇതിനുപുറമെ, ഹരിതഗൃഹങ്ങളിൽ വളരുന്ന ചെടികൾ തുറസായ സ്ഥലത്ത് വളരുന്നവയെ അപേക്ഷിച്ച് വളരെ ഗുണമേന്മയുളള പൂക്കളും ഫലങ്ങളും ഉത്പാദിപ്പിക്കും.\nചെടികളിൽ നിന്നും മണ്ണിൽനിന്നും വെള്ളം നഷ്ടമാവുന്നത് ഹരിതഗൃഹങ്ങളിൽ താരതമ്യേന വളരെ കുറവായതിനാൽ പാരമ്പര്യകൃഷിരീതികളെ അപേക്ഷിച്ച് 30 മുതൽ 70 ശതമാനം വരെ വെള്ളം ലാഭിക്കാനാകും. പാരമ്പര്യ ജലസേചനരീതികൾക്ക് 30 മുതൽ 40 ശതമാനം മാത്രം കാര്യക്ഷമതയുള്ളപ്പോൾ സൂക്ഷ്മ ജലസേചനരീതിയിൽ 75 മുതൽ 95 ശതമാനം വരെ കാര്യക്ഷമമായി ജലം ചെടികൾക്ക് നൽകുന്നു.\nസൂക്ഷ്മ കൃഷിയിൽ ഓരോ സ്ഥലത്തേയും മണ്ണിലെ മൂലകങ്ങളുടെ അളവ് കൃത്യമായി കണ്ടു പിടിച്ച് ചെടിക്ക് ആവശ്യമായ അളവിൽ അതിന്റെ വേരുമണ്ഡലത്തിൽത്തന്നെ വെള്ളവും വളവും നൽകുകയാണ് ചെയ്യുന്നത്. വെള്ളത്തോടൊപ്പം വളവും ചെടികൾക്ക് ലഭ്യമായ രൂപത്തിൽ, കൃത്യമായ അളവിൽ, പല തവണകളായി നൽകുന്നതിനാൽ ചെടികളുടെ വളർച്ചയും ഉത്പാദനക്ഷമതയും ഗണ്യമായി വർദ്ധിക്കുന്നു. വളം വേരു മണ്ഡലത്തിന് താഴേക്ക് ഊർന്നിറങ്ങി ഭൂഗർഭജലം മലിനീകരിക്കപ്പെടുന്നത് അവസ്ഥയും ഉണ്ടാകുന്നില്ല. അതിനാൽ വളം 30 മുതൽ 50 ശതമാനം ലാഭിക്കാൻ കഴിയും.\nഹരിതഗൃഹങ്ങളിൽ രോഗകീടബാധകൾ വളരെ കുറവായിരിക്കും. മുഴുവനായി അടച്ചുകെട്ടിയതും പൂർണമായി നിയന്ത്രിത അന്തരീക്ഷവുമുള്ള ഹരിതഗൃഹങ്ങളിൽ രോഗകീടബാധ ദുർലഭമായേ ഉണ്ടാകാറുള്ളൂ. സാധാരണ ജൈവകീടാനാശിനികൾ ഉപയോഗിച്ചാണ് കീടനിയന്ത്രണം നടത്തുന്നത്. ഹരിതഗൃഹങ്ങളിൽ വിത്തുകൾ മുളയ്ക്കുന്നതിനും ഗ്രാഫ്റ്റ് ചെയ്ത കമ്പുകൾ പിടിച്ചു കിട്ടുന്നതിനുമുള്ള സാധ്യത തുറസായ സ്ഥലത്തെ അപേക്ഷിച്ച് 97-99 ശതമാനം വരെ കൂടുതലാണ്.\nടിഷ്യൂകൾച്ചർ ചെയ്ത ചെടികൾ, തുറസായ കൃഷിയിടത്തിൽ നേരിട്ട്വ യ്ക്കുന്നതിനു മുമ്പ് കുറച്ചു ദിവസം ഹരിതഗൃഹങ്ങളിൽ വച്ചാൽ കൂടുതൽ ചെടികൾ കേടുകൂടാതെ സംരക്ഷിച്ചെടുക്കാനാകും. ഹരിതഗ്യഹങ്ങളിൽ ടിഷ്യൂകൾച്ചർ ചെയ്ത ചെടികൾ വയ്ക്കുമ്പോൾ രാത്രിയും പകലും അവയ്ക്കനുയോജ്യമായ ഈർപ്പവും താപനിലയും ക്രമീകരിക്കാൻ പ്രത്യേകം ശ്രദ്ധിക്കണം. ടിഷ്യൂകള്‍ച്ചര് ചെയ്ത ചെടികള് ചെറിയ പ്ലാസ്റ്റിക് കവറുകളിലാക്കിയാണ് ഹരിതഗൃഹങ്ങളിൽ വയ്ക്കേണ്ടത്. രോഗകീടബാധ കുറയ്ക്കുന്നതിനായി ഹരിതഗ്യഹത്തിന്റെ നിലം കോൺക്രീറ്റ് ചെയ്ത്, അതിനു മുകളിൽ പ്ലാസ്റ്റിക് കവറുകളിൽ നട്ട ടിഷ്യൂകൾച്ചർ ചെയ്ത ചെടികൾ നിരത്തുന്നതാണ് നല്ലത്. ഹരിതഗൃഹങ്ങളിൽ 30 മുതൽ 45 ദിവസം വരെ ടിഷ്യൂകൾച്ചർ ചെയ്ത ചെടികൾ വച്ചശേഷം തുറസായ സ്ഥലത്ത് നടുകയാണെങ്കിൽ 98 മുതൽ 100 ശതമാനം വരെ ചെടികൾ പിടിച്ചുകിട്ടുന്നതായി കണ്ടിട്ടുണ്ട്.\nഹരിതഗൃഹങ്ങളിൽ മണ്ണ് ഉപയോഗിക്കാതെ കൃഷി ചെയ്യുന്ന നൂതന കൃഷിരീതികൾ ഇന്ന് പ്രചാരത്തിലുണ്ട്. രാസലായനി, ചകിരിച്ചോറ്, കമ്പോസ്റ്റ്, നെല്ലിന്റെ ഉമി, വെർമിക്കുലേറ്റ്, പെർലൈറ്റ്, പീറ്റ്മോസ് എന്നീ മാധ്യമങ്ങളിൽ ചെടികൾ നട്ട് ഹരിതഗൃഹങ്ങളിൽ വളർത്തുന്ന രീതിക്ക് വളരെ പ്രചാരം ലഭിച്ചു വരുന്നു. ചകിരിച്ചോറാണ് മണ്ണിതര മാധ്യമമായി കൂടുതലായി ഉപയോഗിച്ചുവരുന്നത്.\nഹരിതഗൃഹകൃഷി രീതിയിൽ ജലസേചനം, ഫെർട്ടിഗേഷൻ, കാലാവസ്ഥാനിയന്ത്രണം തുടങ്ങിയ കാര്യങ്ങൾ യന്ത്രവത്ക്കരണം വഴി നിയന്ത്രിക്കാനാകും. ഈ കൃഷിരീതിയിൽ വെള്ളവും വളവും ജലസേചനസംവിധാനത്തിലൂടെ കൊടുക്കുന്നതിനാലും, മേൽമണ്ണ് നനയാത്തതിനാലും, കളകളുടെ വളർച്ച വളരെ കുറവായിരിക്കും എന്നതിനാലും കൂലിച്ചെലവ് ഏകദേശം 66 മുതൽ 77 ശതമാനം വരെ ലാഭിക്കാനാകും. ഹരിതഗൃഹത്തിൽ ചെടികൾക്ക് അനുയോജ്യമായ കാലാവസ്ഥ സംജാതമാക്കാൻ കഴിയുന്നതുകൊണ്ട് ചെടികൾക്ക് വളരാൻ തീരെ അനുയോജ്യമല്ലാത്ത കാലാവസ്ഥയുള്ള സ്ഥലങ്ങളിൽപോലും കൃഷി സാദ്ധ്യമാക്കാനും നല്ല ഉത്പാദനക്ഷമത കൈവരിക്കാനുമാകും.\nകേരളത്തിൽ കൃഷിയ്ക്കായി ഉപയോഗിക്കുന്ന വെള്ളം തുറസായ കിണറിലേയോ കുഴൽകിണറിലേയോ വെള്ളമായതുകൊണ്ട് മാലിന്യം താരതമ്യേന കുറവായിരിക്കും. അതിനാൽ ജലസേചന സംവിധാനം അടഞ്ഞുപോകാനുള്ള സാധ്യത താരതമ്യേന കുറവാണ്. ഓരോ ജില്ലയിലും ആവശ്യത്തിന് ഹരിതഗൃഹങ്ങളുണ്ടെങ്കിൽ അവിടേയ്ക്ക് ആവശ്യമായ പച്ചക്കറികൾ 365 ദിവസവും ഉത്പാദിപ്പിക്കാൻ കഴിയും. ഉയർന്ന ഗുണമേന്മയുള്ള പച്ചക്കറികളും പൂക്കളും ഉത്പാദിപ്പിക്കാൻ കഴിയുന്നതുകൊണ്ട്, അവ അന്യരാജ്യങ്ങളിലേയ്ക്ക് കയറ്റിയയച്ച് കൂടുതൽ വിദേശനാണ്യം നേടാനാകും. നല്ല ആരോഗ്യമുള്ളതും ഒരേ വലുപ്പമുള്ളതും വൈറസ് രോഗവിമുക്തവുമായ നടീൽ വസ്തുക്കൾ ഹരിതഗൃഹത്തിൽ ഉണ്ടാക്കാനാകും. ഇവ ഉപയോഗിക്കുന്നതുവഴി ഹരിതഗൃഹകർഷകർക്ക് ഒന്ന് മുതൽ ഒന്നര മാസം വരെ ലാഭിക്കാനും ഉയർന്ന ഉത്പാദനക്ഷമത കൈവരിക്കാനും സാധിക്കും. ഹൈടെക് നഴ്സറി ഹരിതഗൃഹത്തിൽ വളരെ വിജയകരമായി നടത്തിക്കൊണ്ടുപോകാം. ഉയർന്ന ഗുണമേന്മയുള്ള പുതിയതരം വിത്തുകൾ ഉത്പാദിപ്പിക്കു ന്നതിന് ഹരിതഗൃഹം വളരെ പ്രയോജനപ്രദമാണ്. ഹരിതഗൃഹത്തിൽ ചെടികൾക്ക് അനുയോജ്യമായ കാലാവസ്ഥയും മറ്റ് അവശ്യവിഭവങ്ങളും പ്രദാനം ചെയ്യുന്നതിനാലും ചെടികളെ മറ്റു ചെടികളിൽ നിന്നും വേർതിരിച്ച് സംരക്ഷിക്കുന്നതിനാലും പുതിയ തരം വിത്തുകൾ കൂടുതൽ എളുപ്പത്തിലും കാര്യക്ഷമമായും ഉത്പാദിപ്പിക്കാനാകും. ചെടികൾ മുകളിലോട്ട് ലംബമായി വളർത്തുന്നതിനാൽ ഹരിതഗൃഹത്തിലെ മുഴുവൻ വ്യാപ്തവും ഉപയോഗപ്പെടുത്താനാകും. അതുകൊണ്ടാണ് ഹരിതഗൃഹകൃഷിയിൽ 100 ശതമാനത്തിലധികം വിസ്തീർണം ഉപയോഗിക്കാൻ കഴിയും എന്നു പറയുന്നത്. അതിനാൽ രണ്ട്-രണ്ടര ഏക്കർ സ്ഥലത്ത് നടാൻ കഴിയുന്ന അത്രയും ചെടികൾ 1000 ചതുരശ്രമീറ്റർ ഹരിതഗൃഹത്തിൽ നടാനാകും.\nപല വിധത്തിലുള്ള സസ്യഗൃഹങ്ങളുണ്ട്. ഓരോ സസ്യഗൃഹങ്ങളും ഓരോ ആവശ്യത്തിനു വേണ്ടിയാണ് ഉണ്ടാക്കുന്നത്. ആവശ്യം അറിഞ്ഞ് നിർമ്മിച്ചില്ലെങ്കിൽ ശരിയായ പ്രയോജനം ലഭിക്കില്ല.\nസംരക്ഷിതസസ്യഗൃഹങ്ങൾക്ക് (പധാനമായും ഒരു ചട്ടക്കൂടും (structure) അതിനുമുകളിൽ മേയാനായി ഉപയോഗിക്കുന്ന ആവരണവും (covering/glazing material) സസ്യഗൃഹാന്തരീക്ഷത്തെ നിയന്ത്രിക്കാൻ കഴിയുന്ന ഒരു സംവിധാനവും (ഇത് എല്ലാ സസ്യഗൃഹങ്ങളിലുമുണ്ടാകില്ല) ആണുള്ളത്. അടുത്തകാലം വരെ സംരക്ഷിത സസ്യഗ്യഹങ്ങൾ നിർമ്മിക്കുന്നതിനു വേണ്ടി സാധനസാമഗ്രികൾ പുറത്തുനിന്ന് ഇറക്കുമതി ചെയ്യുകയായിരുന്നു. എന്നാൽ ഇന്ന്, ഹരിതഗ്യഹനിർമാണസാമഗ്രികൾ മുതൽ ഹരിതഗൃഹത്തിലെ അന്തരീക്ഷം, ജലസേചനം, ഫെർട്ടിഗേഷൻ എന്നിവയെ സ്വയമേവ നിയന്ത്രിക്കാൻ കഴിയുന്ന യന്ത്രസാമഗ്രികൾവരെ ഇന്ത്യയിൽ ലഭ്യമാണ്. ഓരോ സ്ഥലത്തെയും കാലാവസ്ഥയ്ക്കും അതിൽ വളർത്താൻ ഉപയോഗിക്കുന്ന ചെടികൾക്കും അനുസരിച്ച് വിവിധ ആകൃതിയിലുള്ള സസ്യഗൃഹങ്ങൾ നിർമ്മിച്ചു വരുന്നു. ആകൃതിക്ക് അനുസരിച്ച് അതിനുള്ളിലെ കാലാവസ്ഥയും മാറും. വിവിധ ആകൃതിയിലുള്ള ഹരിതഗൃഹങ്ങൾ നമുക്ക് പരിചയപ്പെടാം.\nഗ്രാഫ്റ്റ് ചെയ്ത കമ്പുകൾ പെട്ടെന്ന് വേരുപിടിച്ച് കിട്ടുന്നതിനാണ് പ്രധാനമായും മിസ്റ്റ് ചേംബറുകൾ ഉപയോഗിക്കുന്നത്. അതിനാൽ മിസ്റ്റ് ചേംബറിൽ 80 ശതമാനത്തിൽ കൂടുതൽ ഈർപ്പം നിലനിർത്തേണ്ടി വരും. ഇതിനായി ചേംബറിൽ ആവശ്യത്തിന് മിസ്റ്ററുകൾ (misters) അഥവാ ഫോഗറുകൾ പ്രവർത്തിപ്പിക്കണം. മിസ്റ്റ് ചേംബറിലെ താപനിലയും ഈർപ്പവും നിയന്ത്രിക്കുന്നതിനായി ഫാനും പാഡും സംവിധാനം അല്ലെങ്കിൽ മിസ്റ്റുകളും എക്സ്ഹോസ്റ്റ് ഫാനും സംവിധാനം ആണ് സ്ഥാപിക്കേണ്ടത്.\nതാരതമ്യേന ഉയരവും (മൂന്നുമീറ്ററോ അതിൽ കുറവോ) വലിപ്പവും കുറഞ്ഞ സസ്യഗൃഹമാണ് മിസ്റ്റ് ചേംബർ, കമാനരൂപത്തിലോ കോൺസൈറ്റ് രൂപത്തിലോ ഉള്ള ചട്ടക്കൂടിനെ യു.വി. സ്റ്റെബിലൈസ്ഡ് ഷീറ്റ് ഉപയോഗിച്ച് മുഴുവനായും ആവരണം ചെയ്താണ് മിസ്റ്റ് ചേംബർ ഉണ്ടാക്കുന്നത്.\nഅധികം വെയിലില്ലാത്ത സ്ഥലത്തോ മരങ്ങൾക്കിടയിലോ സ്ഥാപിച്ചിട്ടുള്ള മിസ്റ്റ് ചേംബറുകൾക്ക് ഇത്തരം ചട്ടക്കൂട് മതിയാകും. എന്നാൽ നല്ല വെയിലുള്ള സ്ഥലങ്ങളിൽ ചട്ടക്കൂടിന്റെ മേൽക്കൂര യു.വി സ്റ്റെബിലൈസ്ഡ് പോളിഎത്തിലീൻ ഷീറ്റും വശങ്ങൾ ഷെയ്ഡ് നെറ്റും കൊണ്ട് ആവരണം ചെയ്യണം. മേൽക്കൂര മേഞ്ഞ യു.വി.സ്റ്റെബിലൈസ്ഡ് പോളി എത്തിലീൻ ഷീറ്റിനു താഴെ 50 ശതമാനത്തിന്റെ ഷെയ്ഡ് നെറ്റ് തറയ്ക്ക് സമാന്തരമായി വിരിച്ചിരിക്കണം. ചട്ടക്കൂടിനുള്ളിൽ ടണലുകൾ നിർമ്മിച്ച് അതിൽ വേണം ഗ്രാഫ്റ്റുകൾ വയ്ക്കാൻ.\nടണൽ നിർമ്മിക്കാൻ ലാറ്ററൽ പൈപ്പോ ഏകദേശം 1 മീറ്റർ ഉയരവും വിസ്താരവുമുള്ള മരത്തിന്റെ ചുള്ളിയോ ഒന്നര മീറ്റർ ഇടവിട്ട് ആർച്ച് പോലെ വളച്ചുവച്ച് അതിനുമുകളിൽ യു.വി. ഷീറ്റോ അഗ്രിനെറ്റോ കൊണ്ട് ആവരണം ചെയ്താൽ മതിയാകും. ഇവ ഷെയ്ഡ് ഹൗസിന്റെ വശങ്ങൾക്ക് സമാന്തരമായി നീളത്തിൽ നിർമ്മിക്കുന്നതാണ് നല്ലത്. രണ്ട് ടണലുകള്‍ക്കിടയ്ക്ക് നടക്കാനായി 50 മഴമറപ്പുരകളിൽ കൃഷി ചെയ്താൽ സാമാന്യം നല്ല വിളവു കിട്ടും. മഴമറപ്പുരകളുടെ മുകൾഭാഗം മാത്രമെ യു.വി. സ്റ്റെബിലൈസ്ഡ് പോളി എത്തിലീൻ ഷീറ്റുകൊണ്ട് ആവരണം ചെയ്യുന്നുള്ളൂ. വശങ്ങൾ തുറന്നിരിക്കും. അതിനാൽ മഴമറപ്പുരകളിലെ താപനിലയും ഈർപ്പവും പുറത്തുള്ള അന്തരീക്ഷത്തിൽനിന്ന് വലിയ വ്യത്യാസം കാണില്ല. ഇത്തരം ചട്ടക്കൂടുകൾ, ചെടികളെ മഴ, ശക്തിയായ കാറ്റ്, യു.വി. രശ്മികൾ, തീക്ഷ്ണമായ സൂര്യ രശ്മികൾ എന്നിവയിൽനിന്നും രക്ഷിക്കുന്നു. കൂടാതെ പക്ഷികൾ, കീടങ്ങൾ എന്നിവയിൽനിന്നും ഒരു പരിധിവരെ സംരക്ഷണം നൽകുന്നു. ഇത്തരം ചട്ടക്കൂടുകൾ ചെറിയ തോതിൽ പച്ചക്കറി ഉത്പാദിപ്പിക്കാൻ ഉപയോഗിക്കാവുന്നതാണ്. എന്നാൽ വ്യാവസായികാടിസ്ഥാനത്തിൽ പച്ചക്കറി ഉത്പാദനം ഇത്തരം ചട്ടക്കൂടുകളിൽ ബുദ്ധിമുട്ടായിരിക്കും.\nആന്തൂറിയം, ഓർക്കിഡ് തുടങ്ങിയ ചെടികൾക്ക് താരതമ്യേന കുറച്ചു ചൂടും പ്രകാശവും മതി. ആവശ്യത്തിനു വലിപ്പത്തിൽ പണിത ചട്ടക്കൂടിനു മുകളിലും വശങ്ങളിലും തണൽവല അല്ലെങ്കിൽ ഷെയ്ഡ്നെറ്റ് ഉപയോഗിച്ച് ആവരണം ചെയ്താണ് തണൽവീട് നിർമ്മിക്കുന്നത്. കേരളത്തിൽ തണൽവീട് നിർമ്മിക്കുമ്പോൾ മേൽക്കൂര യു.വി. ഷീറ്റ് ഉപയോഗിച്ച് ആവരണം ചെയ്യണം. ഇല്ലെങ്കിൽ മഴക്കാലത്ത് ചെടികൾ നശിച്ചു പോകും. എച്ച്.ഡി. പി. ഇ. (high density poly ethelene) കൊണ്ടാണ് തണൽ വല നിർമ്മിക്കുന്നത്. ഇതിന് ഭാരം വളരെ കുറവും നല്ല ഉറപ്പും ഉണ്ടായിരിക്കും.\nയു.വി. സ്റ്റെബിലൈസ്ഡ്സും (യു.വി. രശ്മി തട്ടിയാല് എളുപ്പം കേടുവരാത്തത്) അല്ലാത്തതുമായ തണല്‍വലകള് വിപണിയില് ലഭ്യമാണ്. ഇത് സൂര്യപ്രകാശത്തിന്‍റെ ഉയര്‍ന്ന തീവ്രത, ചൂട്, തണുപ്പ്, കാറ്റ്, മഞ്ഞ്, കീടാനുക്കള്, പക്ഷികള് എന്നിവയില് നിന്നും ചെടികളെ സംരക്ഷിക്കുന്നു. ഇവ പല നിറങ്ങളില് ലഭ്യമാണ്. 25 ശതമാനം മുതല് 90 ശതമാനം വരെ തണല് തരുന്ന വലകൾ വിപണിയിൽ ലഭ്യമാണ്. സൂര്യപ്രകാശത്തെ ചിന്നിച്ചിതറിപ്പിക്കുന്നതും പ്രകാശത്തിന്റെ ഗുണത്തെ നിയന്ത്രിക്കാൻ കഴിയുന്നതുമായ വലകളും ഇന്ന് ലഭ്യമാണ്. പ്രകാശത്തിന്റെ വർണ്ണരാജിയെ ശരിയായ രീതിയിൽ കൈകാര്യം ചെയ്താൽ ചെടികളുടെ വളർച്ച, ചെടികൾക്ക്പുഷ്പിക്കുന്നതിനും കായ്ക്കുന്നതിനും വേണ്ട സമയം, കായകൾ പൂർണ്ണ വളർച്ച പ്രാപിക്കുന്നതിനു വേണ്ട സമയം, പൂക്കളുടെയും കായ്കളുടേയും ഗുണമേന്മ എന്നിവ നിയന്ത്രിക്കാനാകും. സൂര്യരശ്മിയെ പ്രതിഫലിപ്പിച്ച് താപനില നിയന്ത്രിക്കാൻ കഴിയുന്ന അലുമി വലകളും ഇന്ന് നിലവിലുണ്ട്. ഇവ അൾട്രാവയലറ്റ് രശ്മികളെ കടത്തിവിടുന്നില്ല. ഇവയുടെ ഇരു വശങ്ങൾക്കും ഇൻഫ്രാറെഡ് രശ്മികളെ പ്രതിഫലിപ്പിക്കാനുളള കഴിവുണ്ട്. ഇത്തരം വലകൾ പകൽസമയത്ത് ഇൻഫ്രാറെഡ് രശ്മികളെ ഹരിതഗൃഹത്തിനു പുറത്തേയ്ക്ക് പ്രതിഫലിപ്പിച്ച് കളയുന്നതിനാൽ ചൂട് കുറയ്ക്കുകയും രാത്രിസമയത്ത് ഇൻഫ്രാറെഡ് രശ്മികളെ ഹരിത ഗൃഹത്തിൽനിന്നും പുറത്തുപോകാതെ അതിനുള്ളിലേക്കുതന്നെ പ്രതി ഫലിപ്പിച്ച് ഹരിതഗൃഹത്തിലെ താപനില ഉയർത്തുകയും ചെയ്യുന്നു.\nഅതിനാൽ മഞ്ഞുള്ള സ്ഥലങ്ങളിൽ, രാത്രിയിൽ, കൊടുംതണുപ്പിൽ ചെടികൾ കേടുവരുന്നതിൽ നിന്നും തടയാനാകും. അതുപോലെ ജലകണങ്ങൾ ഇലകളിൽ ഘനീഭവിക്കുന്നത് ഇല്ലാതാക്കാനും കഴിയും. ഇത് ചെടികളെ രോഗകീടബാധയിൽനിന്നും രക്ഷിക്കാനിടയാക്കുന്നു. ഓരോ സ്ഥലത്തെയും കാലാവസ്ഥയ്ക്കും ചെടികൾക്കും അനുയോജ്യമായ തണൽ തരുന്ന തണൽവലകൾ തെരഞ്ഞെടുക്കാൻ പ്രത്യേകം ശ്രദ്ധിക്കണം.\nചെടികളെ കുറച്ചുകാലം കടുത്ത തണുപ്പ്, മഞ്ഞ് എന്നിവയിൽനിന്നും രക്ഷിക്കാനായി റോ കവറുകൾ ഉപയോഗിക്കാം. സ്റ്റീൽ ട്യൂബുകളോ, മുളകളോ, പി.വി.സി. പൈപ്പുകളോ വളച്ചാണ് ഒരു മീറ്റർ വരെ ഉയരമുള്ള ടണലുകളുടെ ചട്ടക്കൂടുകൾ ഉണ്ടാക്കുന്നത്. അതിനുശേഷം മുകൾഭാഗം പോളി എത്തിലീൻ ഷീറ്റ് കൊണ്ട് മുഴുവനായും ആവരണം ചെയ്യുന്നു. ട്രാക്ടർ ഉപയോഗിച്ച് എളുപ്പത്തിൽ ഇത്തരം ചട്ടക്കൂടുകൾ നിർമ്മിക്കാൻ കഴിയും. ചെടികളുടെ വളർച്ചയ്ക്ക് യോജിച്ച കാലാവസ്ഥ സംജാതമാകുമ്പോൾ അവ എടുത്തുമാറ്റുകയാണ് ചെയ്യുന്നത്. കേരളത്തിൽ ഇത്തരം ഹരിതഗൃഹത്തിന് പ്രാധാന്യമില്ല. മഞ്ഞുകാലത്ത്, നല്ല തണുപ്പുള്ള രാജ്യങ്ങളിലും ഇന്ത്യയിലെ ചില സംസ്ഥാനങ്ങളിലും ഇവ ഉപയോഗിച്ചുവരുന്നു.\nനല്ല തണുപ്പുള്ള സ്ഥലങ്ങളിൽ പച്ചക്കറിയുടെ ചെടികളോ പൂച്ചെടികളോ വളർത്താൻ ഇത്തരം ചട്ടക്കൂടുകൾ ഉപയോഗപ്പെടുത്താം. വളരെ എളുപ്പത്തിലും പരിമിതമായ ചെലവിലും ഇവ നിർമ്മിക്കാൻ കഴിയും.\nഇത്തരം സസ്യഗൃഹങ്ങളുടെ മേൽക്കൂരയും വശങ്ങളും യു.വി. സ്റ്റെബിലൈസ്ഡ് പോളി എത്തിലിൻ ഷീറ്റുകൾ / ഗ്ലാസുകൾ / പോളി കാർബണേറ്റ് / എക്രിലിക് ഷീറ്റുകൾ എന്നിവയിലേതെങ്കിലും കൊണ്ട് ആവരണം ചെയ്തിരിക്കും. ഇവയ്ക്കുള്ളിലെ താപനില, ഈർപ്പം, പ്രകാശത്തിന്റെ ദൈർഘ്യവും തീവ്രതയും, വായുവിലെ കാർബൺ ഡയോക്സൈഡിന്റെ അളവ് എന്നിവ വിവിധ മാർഗങ്ങളിലൂടെ, അവയ്ക്കുള്ളിൽ വളർത്തുന്ന ചെടികൾക്ക് അനുയോജ്യമായ അളവിൽ, ക്രമീകരിക്കാം. ഈ ഘടകങ്ങൾ പൂർണ്ണമായോ ഭാഗികമായോ ക്രമീകരിക്കാൻ കഴിഞ്ഞാൽ സ്ഥലകാലഭേദമന്യേ ഏത് വിളകളും ഇവയ്ക്കുള്ളിൽ കൃഷി ചെയ്യാം. പല ആകൃതിയിലുള്ള ഹരിതഗൃഹ ചട്ടക്കൂടുകൾ ഇന്ന് പ്രചാരത്തിലുണ്ട്.\nഅവയിൽ പ്രധാനമായത് താഴെ പറയുന്നവയാണ്. ഓരോ സ്ഥലത്തെയും കാലാവസ്ഥയ്ക്കനുസൃതമായി, അതിനുള്ളിൽ വളർത്താനുദ്ദേശിക്കുന്ന ചെടികൾക്കനുയോജ്യമായ കാലാവസ്ഥ സംജാതമാക്കാൻ കഴിയുന്ന ആകൃതിയിലുള്ള ഹരിതഗൃഹമാണ് തെരഞ്ഞെടുക്കേണ്ടത്.\nചായ്ച്ചിറക്കിയ ഹരിതഗൃഹം (Lean-to type)\nഇത്തരം ഹരിതഗൃഹം ഏതെങ്കിലും കെട്ടിടത്തിന്റെ വശത്തേക്ക് ചായ്ച്ചിറക്കിയാണ് ഉണ്ടാക്കുന്നത്. ഇങ്ങനെ ചെയ്യുമ്പോൾ പരമാവധി സമയം സൂര്യരശ്മികൾ കിട്ടുന്നതും (6 മണിക്കൂറെങ്കിലും സൂര്യ പ്രകാശം ലഭിച്ചിരിക്കണം) നിഴൽ വീഴാത്തതുമായ വശം നോക്കി ഹരിതഗൃഹം പണിയുവാൻ ശ്രദ്ധിക്കണം. നിർമ്മാണച്ചെലവ് താരതമ്യേന കുറവായിരിക്കും.\nത്രികോണ മുഖത്തോടു കൂടിയത് (Gable type)\nഇവയുടെ മേൽക്കൂര കുത്തനെ ചരിഞ്ഞതും വശങ്ങൾ ലംബവുമാണ്. ഇത്തരം ഹരിതഗൃഹങ്ങളാണ് കേരളം പോലെ മഴയും ചൂടും കൂടുതലുള്ള ഉഷ്ണമേഖലാപ്രദേശങ്ങൾക്ക് ഏറ്റവും അനുയോജ്യം. മഴവെള്ളം, മഞ്ഞ് എന്നിവയെ എളുപ്പത്തിൽ ഒഴുക്കി വിടാൻ ഇത്തരം മേൽക്കൂരകൾ സഹായിക്കുന്നു. ഹരിതഗൃഹത്തിലെ ചൂട് കുറയ്ക്കുന്നതിന് മേൽക്കൂരയുടെ ചെരിവ് 30 ഡിഗ്രിയിൽ കൂടുതലായിരിക്കുന്നതാണ് നല്ലത്. ഇത്തരം ഒറ്റ ഹരിതഗൃഹത്തിന് (single span gable greenhouse) തറ വിസ്തീർണ്ണത്തിനനുസരിച്ച് കാര്യക്ഷമമായ വലുപ്പം7മുതൽ9മീറ്റർ വരെ വീതിയും, മദ്ധ്യ ഭാഗത്ത്5മുതൽ 7.5 മീറ്റർ വരെയും വശങ്ങളിൽ3മുതൽ4മീറ്റർ വരെ ഉയരവും ഉണ്ടായിരിക്കണം.\nഇവയുടെ വശങ്ങൾ ലംബവും മേൽക്കൂര കമാനരൂപ (arch shape)ത്തിലുമാണ്. സ്റ്റീലിന്റേയോ അലൂമിനിയത്തിന്റേയോ മരത്തിന്റേയോ പട്ടികകൾ വളച്ച് കമാനരൂപത്തിൽ കെട്ടി എളുപ്പത്തിൽ മേൽക്കൂര നിർമ്മിക്കാം. ത്രികോണ മുഖത്തോടുകൂടിയ ഹരിതഗൃഹത്തെ അപേക്ഷിച്ച് കോൺസൈറ്റ് ആകൃതിയിലുള്ള ഹരിതഗൃഹത്തിൽ നിർമ്മാണത്തിനുപയോഗിക്കുന്ന സാധനസമഗ്രികൾ കൂടുതൽ കാര്യക്ഷമമായി ഉപയോഗിക്കാനാകും. നിർമ്മാണച്ചെലവും താരതമ്യേന കുറവാണ്. ഇത്തരം ആകൃതിയിലുള്ള ഹരിതഗൃഹത്തിനുള്ളിലേക്ക് കൂടുതൽ സൂര്യരശ്മി കടത്തിവിടുന്നതിനാൽ ഒരേ വലുപ്പമുള്ള ത്രികോണ മുഖത്തോടു കൂടിയ ഹരിതഗൃഹത്തെ അപേക്ഷിച്ച് കോൺസൈറ്റ് ഹരിതഗൃഹത്തിൽ താപനില കൂടുതലായിരിക്കും.\nഅറക്കവാൾ വായ്ത്തല പോലെ ആകൃതിയുള്ളവ (Saw tooth type)\nരണ്ടോ അതിലധികമോ ഹരിതഗൃഹങ്ങൾ അറക്കവാളിന്റെ വായയുടെ ആകൃതിയിൽ ഒരുമിച്ചു നിർത്തി ക്രമീകരിച്ചിരിക്കുന്നു. ഇത്തരം ഹരിതഗൃഹങ്ങളുടെ നിർമ്മാണച്ചെലവും അദ്ധ്വാനഭാരവും ഓരോ ഹരിതഗൃഹവും ഒറ്റക്കൊറ്റയ്ക്ക് നിർമ്മിക്കുന്നതിലും കുറവായിരിക്കും. ഇതിന്റെ ഓരോ സ്പാനിന്റെയും (span) വീതി, ഏഴു മുതൽ 10 മീറ്റർ വരെ ആവുന്നതാണ് നല്ലത്. 10 മീറ്ററായാൽ നിർമ്മാണച്ചെലവു കുറവായിരിക്കും. എന്നാൽ വീതി കൂടുമ്പോൾ ചൂട് കൂടാൻ ഇടയുണ്ട്. അതിനാൽ ഓരോ സ്പാനിന്റെയും വീതി എട്ട് മീറ്റർ ആക്കുന്നതാണ് നല്ലത്. വലിയ ഹരിതഗൃഹങ്ങൾ അറക്കവാൾത്തലയുടെ ആകൃതിയിൽ നിർമ്മിക്കുന്നതാണ് നല്ലത്.\nഎയ്റോഡൈനാമിക് അഥവാ മൻസാഡ് ടൈപ്പ് (Mansard type)\nഇത്തരം ഹരിത ഗൃഹത്തിന്റെ മേൽക്കൂര കമാനം പോലെ വളഞ്ഞതും വശങ്ങൾ ചെരിഞ്ഞതുമാണ്. ഈ ആകൃതി, മറ്റേതൊരു ആകൃതിയേയും അപേക്ഷിച്ച് കൂടുതൽ സൂര്യരശ്മി ഹരിതഗൃഹത്തിനുള്ളിലേക്ക് കടത്തിവിടുന്നു. തണുപ്പുരാജ്യങ്ങളിൽ മഞ്ഞുകാലത്ത് ഏറ്റവും കാര്യക്ഷമമായി സൂര്യരശ്മി ഉപയോഗിക്കാനാണ് ഇത്തരം ഹരിതഗൃഹങ്ങൾക്ക് രൂപം നൽകിയത്. വിജനമായ സ്ഥലങ്ങളിൽ ഹരിതഗൃഹത്തെ കാറ്റു പിടിക്കാൻ സാധ്യതയുള്ളതിനാൽ അത്തരം പ്രദേശങ്ങളിൽ ഈ രൂപകല്പനയാണ് നല്ലത്. എന്നാൽ ഇത്തരം ഹരിതഗൃഹങ്ങളുടെ വശങ്ങളും ചരിഞ്ഞിരിക്കുന്നതുകൊണ്ട് അവിടെ ചൂട് വളരെ കൂടുതലായിരിക്കും.\nഉഷ്ണമേഖലാപ്രദേശമായ നമ്മുടെ സംസ്ഥാനത്ത് ഇത്തരം ഹരിതഗൃഹങ്ങൾ ഒട്ടും യോജിച്ചതല്ല. അതിനു പുറമെ, ചരിഞ്ഞ വശങ്ങളിൽ രണ്ടു മീറ്ററോളം വീതിയിൽ കൃഷി ചെയ്യാനാകാത്തവിധം ചൂടുള്ളതിനാൽ കർഷകർക്ക് ഇത്തരം ഹരിതഗൃഹങ്ങൾ നിർമ്മിക്കുന്നത് നഷ്ടമാണ്. മഴക്കാലത്ത് വശങ്ങളിലുള്ള പോളി എത്തിലീൻ ഷീറ്റ് നിവർത്തിയിട്ടില്ലെങ്കിൽ ഹരിതഗൃഹത്തിൽ മഴവെളളം ഇറ്റാൻ കാരണമാകും. ഹരിതഗൃഹത്തിൽ ഈർപ്പം കൂടുതലായിരിക്കുകയും ചെയ്യും. മഴയില്ലാത്ത സമയത്ത് ഷട്ടർ പൊക്കി വച്ചില്ലെങ്കിൽ ഹരിതഗൃഹത്തിലെ ചൂട് ക്രമാതീതമായി ഉയരുകയും ചെയ്യും. വശങ്ങളിലെ ഷീറ്റ് പൊക്കിവെച്ചാലും വശങ്ങൾ ലംബമായ ഹരിതഗൃഹത്തെ അപേക്ഷിച്ച് ഈ ഭാഗത്ത് ചൂട് വളരെ കൂടുതലായിരിക്കും. ഹരിതഗൃഹം എം.എസ്. പൈപ്പ് ഉപയോഗിച്ച് നിർമ്മിച്ചാൽ ജി.പി.ജി.ഐ. പൈപ്പ് കൊണ്ടു നിർമ്മിക്കുന്നതിനേക്കാൾ ചെലവ് കുറയും. എന്നാൽ എം. എസ് പൈപ്പുകൾ തുരുമ്പിക്കുന്നതിനാൽ വെള്ളനിറത്തിലുള്ള പെയിന്റോ, അലുമിനിയം പെയിന്റോ അടിച്ചിരിക്കണം. രണ്ട് വർഷത്തിലൊരിക്കൽ നിശ്ചയമായും പെയിന്റ് ചെയ്തിരിക്കണം. ഈ ചട്ടക്കൂടിന് പത്ത് വർഷമാണ് ജീവിതദൈർഘ്യം കണക്കാക്കിയിരിക്കുന്നത്. ജി.പി. പൈപ്പാണെങ്കിൽ4വർഷം കൂടുമ്പോൾ പെയിന്റ് അടിക്കണം. അതേസമയം ജി.ഐ. പൈപ്പ് 20 വർഷത്തേക്ക് പെയിന്റ് അടിക്കേണ്ടി വരില്ല. ചട്ടക്കൂട് ഉണ്ടാക്കാനുപയോഗിക്കുന്ന പൈപ്പ് പെയിന്റടിച്ചാൽ അത് ചട്ടക്കൂട് ആവരണം ചെയ്യാൻ ഉപയോഗിക്കുന്ന മൾട്ടിലെയർ യു.വി. സ്റ്റെബിലൈസ്ഡ് പോളി എത്തിലീൻ ഷീറ്റിന്റെ ഗുണനിലവാരം കുറയ്ക്കും. അതിനാൽ ഹരിതഗൃഹം നിർമ്മിക്കുന്നതിന് ജി.ഐ. പൈപ്പ് ഉപയോഗിക്കുന്നതാണ് ഉചിതം. ഇടയ്ക്ക് പെയിന്റ് അടിച്ചുകൊടുക്കേണ്ടതും ഗുണമേന്മയും നോക്കിയാൽ ജി.ഐ. പൈപ്പ് തന്നെയാണ് ഏറ്റവും ലാഭകരമാകുക. ഓരോ സ്ഥലത്തെയും കാലാവസ്ഥയ്ക്കനുസരിച്ചും വളർത്തേണ്ട ചെടിക്കൾക്കനുസൃതമായും നമ്മുടെ കൈവശമുള്ള പണത്തിനുസരിച്ചും വേണം ചട്ടക്കൂട് തെരഞ്ഞെടുക്കാൻ. വളരെ ലളിതമായ സ്വാഭാവിക വെന്റിലേഷൻ സംവിധാനം മുതൽ പൂർണമായി അതിയന്ത്രവൽക്കരണം ചെയ്ത ഹരിതഗൃഹങ്ങൾ വരെയുണ്ട്. സംരക്ഷിത ഗൃഹങ്ങളുടെ രൂപകല്‍പന കര്‍ഷകന്‍റെ ആവശ്യത്തിനനുസരിച്ച് വേണം തീരുമാനിക്കാന്. ഉത്പന്നങ്ങളുടെ വിപണനസാധ്യതയും കണക്കിലെടുക്കേണ്ടതുണ്ട്.\nനീർവാർച്ചയുള്ള സ്ഥലം തെരഞ്ഞടുക്കണം. ഹരിതഗൃഹത്തിന്റെ അടിഭാഗം പുറത്തുള്ള ഭൂമിയിൽനിന്നും 20 മുതൽ 30 സെ.മീ. ഉയർന്നിരിക്കത്തക്കവണ്ണം മണ്ണിട്ടുയർത്തണം. ഹരിതഗൃഹം പണിയുന്ന സ്ഥലത്ത് നിഴൽ ഉണ്ടാകാൻ പാടില്ല. ഏതെങ്കിലും മരങ്ങളോ കെട്ടിടമോ അടുത്തുണ്ടെങ്കിൽ അതിന്റെ ഉയരത്തിന്റെ രണ്ട്-രണ്ടര ഇരട്ടി അകലം വിട്ടിട്ട് ഹരിതഗൃഹം നിർമ്മിക്കാൻ ശ്രദ്ധിക്കണം. എന്നാൽ വിജനമായ സ്ഥലത്ത് നിർമ്മിച്ചാൽ, ശക്തിയായ കാറ്റ് ഹരിതഗൃഹത്തിന് കേടുപാടുണ്ടാക്കാനിടയുണ്ട്. അതിനാൽ ഹരിതഗൃഹത്തിന്‍റെ 30 മീറ്റര് അകലത്തിലെങ്കിലും കാറ്റിന്‍റെ ശക്തി കുറയ്ക്കാനുതകുന്ന മരങ്ങളോ കെട്ടിടങ്ങളോ ഉണ്ടായിരിക്കണം.\nഹരിതഗൃഹം നിര്‍മ്മിക്കുന്ന സ്ഥലത്തെ മണ്ണിന്‍റെ pH 5.5 നും 6.5നും ഇടയ്ക്കും EC ഒന്നില് താഴെയും ആയിരിക്കണം. വെള്ളത്തിന്റെ പി.എച്ച് 5.4 നും 6.8 നും ഇടയ്ക്കും ഇ.സി 0.5 മില്ലി സീമൻ/സെ.മീറ്ററിൽ താഴെയും ആയിരിക്കണം. ഹരിതഗൃഹത്തിലേക്കും അവിടെനിന്ന് വിപണിയിലേക്കും സാധനങ്ങൾ എത്തിക്കുന്നതിനുള്ള ഗതാഗതസൗകര്യം ഉണ്ടായിരിക്കണം. പമ്പ് സെറ്റ്, പവർ സ്പ്രേയർ എന്നിവ പ്രവർത്തിപ്പിക്കുന്നതിനായി വൈദ്യുതി അല്ലെങ്കിൽ സൗരോർജ്ജം ഉണ്ടായിരിക്കണം. ഹരിതഗൃഹത്തിലെ കാര്യങ്ങൾ ചെയ്യുന്നതിന് ആവശ്യമായ പണിക്കാരും കൃഷി ഇറക്കുന്നതിനാവശ്യമായ പൈസയും കരുതണം. പിന്നീട് വികസനത്തിനു കഴിയുംവിധം കൂടുതൽ സ്ഥലസൗകര്യം ഉണ്ടായിരിക്കണം. അന്തരീക്ഷ മലിനീകരണമുള്ള സ്ഥലമാണെങ്കിൽ ഷീറ്റ് പെട്ടെന്നു കേടുവരാനുളള സാധ്യതയുണ്ട്. അതിനാൽ അന്തരീക്ഷമലീനികരണം ഇല്ലാത്ത സ്ഥലമായിരിക്കണം ഹരിതഗൃഹം നിർമ്മിക്കാൻ തെരഞ്ഞെടുക്കേണ്ടത്. വളരെ അധികം കൃഷി നടന്നുകൊണ്ടിരിക്കുന്ന ഒരു കൃഷിയിടത്തിന്റെ നടുവിൽ ഹരിതഗൃഹം നിർമിക്കാതെ, ഒരു വശത്തേക്ക് മാറ്റി സ്ഥാപിക്കാൻ ശ്രദ്ധിക്കണം. കീടരോഗബാധ കുറയ്ക്കാൻ ഇത് ഉപകരിക്കും.\nകേരളത്തിൽ ഹരിതഗൃഹം തെക്കുവടക്കു ദിശയിൽ പണിയുന്നതാണ്നല്ലത്. തെക്കു വടക്കു ദിശയിൽ പണിയുന്ന ഹരിതഗൃഹത്തിൽ ചൂട് താരതമ്യേന കുറവായിരിക്കുമെന്നു മാത്രമല്ല, ഹരിതഗ്യഹത്തിന് അടുത്തു നിൽക്കുന്ന മരത്തിന്റേയോ കെട്ടിടത്തിന്റേയോ നിഴൽ ഒരു സ്ഥലത്തു മാത്രമായി നിൽക്കാതെ നീങ്ങിക്കൊണ്ടിരിക്കുമെന്നതിനാൽ ഒരു പ്രത്യേക സ്ഥലത്തെ ഉത്പാദനക്ഷമത കുറയ്ക്കുന്നില്ല. അതിനാൽ കേരളത്തിൽ ഹരിതഗൃഹങ്ങൾ തെക്കു വടക്കു ദിശയിൽ നിർമ്മിക്കുന്നതാണ് ഉത്തമം. എന്നാൽ പലസ്ഥലങ്ങളിലും തെക്കു-വടക്കു ദിശയിൽ പണിയുന്നത് സൗകര്യക്കുറവാണെങ്കിൽ സൗകര്യമനുസരിച്ച് ഹരിത ഗൃഹത്തിൽ നിഴൽ വരാത്ത വിധം പണിയാൻ ശ്രദ്ധിക്കണം.\nനമ്മുടെ ആവശ്യത്തിനനുസരിച്ചാണ് ഹരിതഗൃഹത്തിന്റെ വലിപ്പം നിശ്ചയിക്കേണ്ടത്. വ്യാവസായികാവശ്യത്തിനു വേണ്ടി നിർമ്മിക്കുന്ന ഹരിതഗൃഹത്തിന് ചുരുങ്ങിയത് 1000 ച. മീറ്ററെങ്കിലും വലുപ്പം ഉണ്ടെങ്കിൽ മാത്രമേ ഒരാൾക്ക് അതുകൊണ്ടു ജീവിച്ചു പോകാനാകൂ. എപ്പോഴും നമ്മുടെ ചട്ടക്കൂടിന്റെ വലുപ്പം നിശ്ചയിക്കുമ്പോൾ താഴെപ്പറയുന്ന കാര്യങ്ങളും ഉറപ്പുവരുത്തണം. എല്ലാ കാര്യങ്ങളും സന്തുലിതാവസ്ഥയിൽ പോയാൽ മാത്രമേ ഏതു സംരംഭവും വിജയിക്കൂ എന്ന കാര്യം പ്രത്യേകം ഓർമിക്കണം.\nവെള്ളത്തിന്റെയും ജോലിക്കാരുടെയും വൈദ്യുതിയുടെയും ലഭ്യത, പണത്തിന്റെ ലഭ്യത, നടാനുദ്ദേശിക്കുന്ന ചെടികൾ, വിപണന സൗകര്യം, ഏതുതരം വിപണിയാണ് ലക്ഷ്യമാക്കുന്നത് എന്നീ കാര്യങ്ങൾ മനസിരുത്തിവേണം എത്ര വിസ്തീര്‍ണ്ണമുള്ള ഹരിതഗൃഹം നിര്‍മ്മിക്കണമെന്ന് നിശ്ചയിക്കാന്.\nഹരിതഗൃഹത്തിലെ താപനില, അതിന്റെ വിസ്തീർണം കൂടുന്നതിനനുസരിച്ച് കൂടുന്നതായാണ് കണ്ടിട്ടുള്ളത് (പ്രത്യേകിച്ചും ഹരിതഗൃഹത്തിന്റെ വീതി കൂടുന്നതിനനുസരിച്ച്). അതേസമയം ഹരിതഗൃഹത്തിന്റെ ഉയരം കൂട്ടിയാൽ താപനില താഴുന്നതാണ്. അതിനാൽ തറ വിസ്തീർണ്ണം കൂടുന്നതിനനുസരിച്ച് ഹരിതഗൃഹത്തിന്റെ ഉയരം കൂട്ടിയാൽ ചെടികൾക്കനുകൂലമായ താപനില നിലനിർത്താനാകും.\nഹരിതഗൃഹം നിർമിക്കുന്നതിന് ജി.ഐ. പൈപ്പ് ഉപയോഗിക്കുന്നതാണ് ഏറ്റവും നല്ലത്. ജി.പി. പൈപ്പും എം. എസ്. പൈപ്പും വേഗം തുരുമ്പിക്കും. എം. എസ്. പൈപ്പ് രണ്ടു വർഷം കൂടുമ്പോൾ പെയിന്റ് ചെയ്യേണ്ടി വരും. പൈപ്പിന്റെ പെയിന്റ് ചെയ്ത ഭാഗം ഷീറ്റിൽ തട്ടുമ്പോൾ ഷീറ്റിന്റെ ഗുണമേന്മ കുറയാൻ കാരണമാകും. ജി.പി. പൈപ്പും നാലു വർഷം കഴിഞ്ഞാൽ തുരുമ്പിക്കും. എന്നാൽ ജി.ഐ. പൈപ്പ് കൊണ്ടു നിർമിച്ച ചട്ടക്കൂടുകൾ 20 വർഷം വരെ തുരുമ്പിക്കുകയില്ല. ചില നിർമാതാക്കൾ ജി.ഐ. പൈപ്പിനു പകരം ജി.പി. പൈപ്പ് ഉപയോഗിക്കുന്നുണ്ട്. കർഷകർക്ക് ജി. എ. പൈപ്പും ജി.പി. പൈപ്പും വേർതിരിച്ചറിയാത്തതിനാൽ കബളിപ്പിക്കാൻ വളരെ എളുപ്പമാണ്. ഒന്നു ശ്രദ്ധ വച്ചാൽ ഇവ തിരിച്ചറിയാൻ എളുപ്പമാണ്. ജി.ഐ. പൈപ്പിന് നല്ല മിനുസവും തിളക്കവും കാണും. എന്നാൽ ജി.പി. പൈപ്പിന് അത്ര മിനുസം കാണില്ല. പൈപ്പിന്റെ ജോയിന്റ് പൈപ്പിനകത്തും പുറത്തും വ്യക്തമായി കാണാൻ കഴിയും.\nഹരിതഗൃഹം നിർമിക്കുമ്പോൾ വെൽഡിങ്ങ് ഇല്ലാത്ത രീതിയിലായിരിക്കണം നിർമിക്കേണ്ടത്. ഓരോ പൈപ്പും നട്ടും ബോൾട്ടും ഉപയോഗിച്ച് ഉറപ്പിക്കുകയാണ് ചെയ്യുന്നത്. ഹരിതഗൃഹ നിർമാണത്തിന് ഉപയോഗിക്കുന്ന എല്ലാ പൈപ്പുകളും2മില്ലി മീ. കനം ഉള്ളതായിരിക്കണം. ഒരു ചതുരശ്രമീറ്റർ ഹരിതഗൃഹം നിർമിക്കാൻ ഏകദേശം 5.72 - 6.0 കിലോ ജി. ഐ. പൈപ്പ് വേണ്ടി വരും. അതായത് 1000 ചതുരശ്രമീറ്റർ ഹരിതഗൃഹം നിർമ്മിക്കാൻ 5750-6000 കിലോ ജി. ഐ. പൈപ്പ് വേണ്ടിവരും.\nആദ്യം ഹരിതഗൃഹത്തിന്റെ പ്ലാൻ തയ്യാറാക്കണം. അതിനുശേഷം നിഴൽ വരാത്തതും അനുകൂലമായ കാലാവസ്ഥ നൽകുന്നതുമായ രീതിയിൽ ചട്ടക്കൂട് നിർമ്മിക്കുന്നതിനായി കുറ്റി അടിക്കണം. ആദ്യം ഫൗണ്ടേഷൻ പൈപ്പ് (അസ്ഥിവാര പൈപ്പ്) ഉറപ്പിക്കുന്നതിന് കുഴികൾ കുഴിക്കണം. 40 സെ.മീ. വ്യാസവും 75 സെ.മീ. ആഴവുമുള്ള കുഴികൾ4മീറ്റർ ഇടവിട്ട് കുഴിക്കണം (കോളങ്ങൾ തമ്മിലുള്ള അകലം4മീറ്റർ ആയിരിക്കുന്നതാണ് നല്ലത്). ഉറപ്പില്ലാത്ത മണ്ണാണെങ്കിൽ ഹരിതഗൃഹങ്ങളുടെ അസ്ഥിവാരത്തിന് 90 സെ. മീറ്റർ ആഴം നിശ്ചയമായും നൽകണം. പില്ലറിന്റെ അസ്ഥിവാരം ടെലിസ്കോപ്പിക് ആയി നിർമിക്കണം. അസ്ഥിവാര പൈപ്പ് കുഴിയിൽ ഇറക്കിവച്ച് 1:2:4 മിശ്രിതം ഉപയോഗിച്ച് കോൺക്രീറ്റ് ചെയ്തതിനുശേഷം 10 ദിവസം നല്ലപോലെ വെള്ളം ഒഴിച്ചു കൊടുക്കണം. അതിനുശേഷം കോളം പൈപ്പ് അസ്ഥിവാര പൈപ്പിനു മുകളിൽ ഇറക്കിവച്ച് ബോൾട്ട് ചെയ്യണം. ഈ വിധത്തിൽ ഹരിതഗൃഹത്തിന്റെ പില്ലറുകൾ സ്ഥാപിച്ചാൽ കാറ്റ് ശക്തിയായി വീശുമ്പോൾ ഹരിതഗൃഹത്തിന് ഒരു പരിധിവരെ കാറ്റിനെ പ്രതിരോധിക്കാനാകും (അസ്ഥിവാര പൈപ്പിനും പില്ലർ പൈപ്പിനും ഇടയ്ക്ക് ചെറിയ ഗ്യാപ് ഉള്ളതിനാൽ). അസ്ഥിവാര പൈപ്പിന്റെ വ്യാസം പ്രത്യേക സംവിധാനം ഉപയോഗിച്ച് ചുരുക്കി അതിലേയ്ക്ക് അതേ വ്യാസമുള്ള കോളം പില്ലർ പൈപ്പ് ഇറക്കി വയ്ക്കുന്ന രീതിയാണ് ഇസ്രയേൽ പോലുള്ള രാജ്യങ്ങളിൽ ചെയ്തു വരുന്നത്. ഇന്ന് കേരളത്തിലും ഇതിനു വേണ്ട സംവിധാനം ഉണ്ട്.\nചില ഹരിതഗൃഹ നിർമാതാക്കൾ അസ്ഥിവാര പൈപ്പിനുള്ളിൽ കോളം പൈപ്പ് ഇറക്കി വച്ച് ഈ രണ്ടുപൈപ്പിനും ഇടയ്ക്കുള്ള വിടവ് വെൽഡ് ചെയ്തു വരുന്നു. ഇങ്ങനെ ചെയ്താൽ കാറ്റിനെ പ്രതിരോധിക്കാൻ കഴിയില്ല എന്നു മാത്രമല്ല, വെൽഡ് ചെയ്ത ഭാഗം തുരുമ്പിക്കാനും ശക്തി ക്ഷയിക്കാനും കാരണമാകുന്നു. ജി. ഐ. പൈപ്പ് ഉപയോഗിച്ച് ഹരിതഗൃഹം നിർമ്മിക്കുമ്പോൾ അതിന്റെ ഓരോ ട്രസ്സുകളും അതിന്റെ ഭാഗങ്ങളും വെവ്വേറെ നിർമിച്ച് നട്ടും ബോൾട്ടും ഉപയോഗിച്ച് ഉറപ്പിക്കണം. ചില നിർമാതാക്കൾ ഇരുപ്പുകളിലും പ്ലേറ്റ് വെൽഡ് ചെയ്ത് അവ തമ്മിൽ നട്ടും ബോൾട്ടും ഉപയോഗിച്ച് മുറുക്കുകയാണ് ചെയ്യുന്നത്. ഈ രീതി ശരിയല്ല. പൈപ്പിനെ ടാപ്പർ ചെയ്തും സ്ട്രാപ് ഉപയോഗിച്ചും ബോൾട്ട് ചെയ്യുന്നതാണ് ശരിയായ രീതി. അപ്പോൾ വെൽഡിങ്ങിന്റെ ആവശ്യം വരുന്നില്ല. അതേസമയം ആവശ്യമെങ്കിൽ ഊരി മാറ്റാനും കഴിയും.\nഎല്ലാ പില്ലറുകളും സ്ഥാപിച്ചതിനു ശേഷം ചട്ടക്കൂടിന്റെ മറ്റ് ഭാഗങ്ങളും ഘടിപ്പിക്കുന്നു. അതിനുശേഷം ഹരിതഗൃഹത്തിന്റെ മുകൾഭാഗം5പാളികളുള്ള 200 മൈക്രോണിന്റെ യു. വി. സ്റ്റെബിലൈസ്ഡ് പോളി എത്തിലീൻ ഷീറ്റ് ഉപയോഗിച്ച് ആവരണം ചെയ്യുന്നു. ഇതിനായി ഷീറ്റ് ഉറപ്പിക്കേണ്ട ഭാഗങ്ങളിലെല്ലാം ജി.ഐ. പൈപ്പിനോട് അലൂമിനിയം പ്രൊഫൈൽ, സെൽഫ് ഡ്രില്ലിങ് സ്ക്രൂ ഉപയോഗിച്ച് ഘടിപ്പിക്കണം. അലൂമിനിയം പ്രോഫൈലിനുള്ളിൽ പോളി എത്തിലീൻ ഷീറ്റ് കടത്തിവച്ച് അതിനുള്ളിൽ പ്ലാസ്റ്റിക് കോട്ടിങ് ഉള്ള ജി.ഐ.യുടെ സിഗ്സാഗ് സ്പ്രിങ് കടത്തി വച്ചാണ് പോളി എത്തിലീൻ ഷീറ്റ് ഘടിപ്പിക്കുന്നത്. മഴയുള്ളപ്പോഴോ അന്തരീക്ഷം കൂടുതൽ തണുത്തിരിക്കുമ്പോഴോ വളരെയധികം ചൂടുള്ളപ്പോഴോ ഷീറ്റ് ഇടാതിരിക്കാൻ ശ്രദ്ധിക്കണം. രാവിലെ 10.30 നും 12.30 –നും ഇടയ്ക്കും വൈകിട്ട്3മണിക്കും5മണിക്കും ഇടയ്ക്ക് മിതമായ ചൂടുള്ളപ്പോൾ ഷീറ്റ് ഇടുന്നതാണ് നല്ലത്. ഷീറ്റ് മുകളിൽനിന്നും താഴോട്ട് നല്ല പോലെ വലിച്ച് ചുളിയാതെ ഘടിപ്പിക്കണം. ഷീറ്റ് ചുളിഞ്ഞാൽ ചുളിവുള്ള ഭാഗത്ത് പൊടി അടിക്കുന്നതിനും പിന്നീട് ആൽഗയും ഫംഗസും വളരുന്നതിനും കാരണമാകും. വശങ്ങളിൽ ഇൻസെക്ട് പ്രൂഫ് നെറ്റ് അലുമിനിയം പ്രോഫൈലും സിഗ്സാഗ് സ്പ്രിങ്ങും ഉപയോഗിച്ച് മുൻപു പറഞ്ഞതുപോലെ ഘടിപ്പിക്കണം.\nമേൽക്കൂരയിൽ സ്ഥാപിച്ചിരിക്കുന്ന പോളി എത്തിലീൻ ഷീറ്റിനു താഴെ പ്രകാശത്തിന്റെ സാന്ദ്രത ക്രമീകരിക്കുന്നതിനുവേണ്ടി ആവശ്യത്തിന് തണൽ തരുന്ന തണൽ വലകള് ഗട്ടറിന്‍റെ ഉയരത്തിൽ സ്ഥാപിക്കണം. താഴെനിന്ന് നിവർത്തിയിടാനും ചുരുക്കിയിടാനും കഴിയുംവിധമാണ് തണൽ വലകൾ ഘടിപ്പിക്കേണ്ടത്. ഹരിതഗൃഹത്തിന്റെ വശങ്ങളിൽ ഇൻസെക്റ്റ് പ്രൂഫ് നെറ്റ് (40 മെഷ്നെറ്റ്) താഴെ മുതൽ കൊടുത്താൽ കൂടുതൽ വെന്റിലേഷൻ ലഭിക്കും. തന്മൂലം ചൂട് കുറയും. എന്നാൽ, മഴ പെയ്യുമ്പോൾ ചെടികളിലേക്ക് വെള്ളവും മണ്ണും തെറിക്കാനിടയുണ്ട്. ഇത് രോഗബാധ ഉണ്ടാകാൻ കാരണമാകും. മാത്രമല്ല, നെറ്റിനു മുകളിൽ മണ്ണ് തെറിച്ച് അടയാനും കാരണമാകുന്നു. എന്നാൽ, ഹരിതഗൃഹത്തിന്റെ തറനിരപ്പിൽ നിന്നും 40-60 സെ.മീ. ഉയരത്തിൽ\nവോവൺ പ്ലാസ്റ്റിക്ക് കൊണ്ട് ഏപ്രൺ കൊടുക്കുന്നത് നല്ലതാണ്. കീടങ്ങളുടെ ശല്യം കുറയ്ക്കാനും ഇതാണ് നല്ലത്. പല നിർമാതാക്കളും താഴെ 1,25 1.75 മീറ്റർ ഉയരംവരെ യു.വി. സ്റ്റെബിലൈസ്ഡ് ഷീറ്റുകൾ കൊണ്ട് ഏപ്രൺ കൊടുക്കുന്നതായി കണ്ടുവരുന്നു. ഇത് ശരിയല്ല. സ്കെർട്ടിങ്ങിന്റെ ഉയരം 80 സെ.മീറ്ററിൽ കൂടുതൽ കൊടുക്കാത്തതാണ് നല്ലത്. അല്ലെങ്കിൽ ചൂട് കൂടാൻ സാധ്യതയുണ്ട്. വോവൻ പ്ലാസ്റ്റിക്ക് ഇൻസെക്റ്റ് നെറ്റിനോട്തുന്നി ചേർക്കാം. എന്നാൽ ഇങ്ങനെ തുന്നി ചേർത്താൽ വോവൺ പ്ലാസ്റ്റിക്കിനോ നെറ്റിനോ ഏതെങ്കിലും ഒരു ഭാഗത്ത് ചെറിയ കേടു വന്നാൽ മുഴുവൻ നെറ്റും മാറ്റേണ്ടിവരും. വോവൺ പ്ലാസ്റ്റിക്ക് ഇൻസെക്റ്റ് നെറ്റിനോട് ചേർത്തുവയ്ക്കന്നതിന് അലൂമിനിയം ചാനൽ ജി.ഐ. പൈപ്പ്, സിഗ്സാഗ് സ്പ്രിങ്ങ് എന്നിവ ഉപയോഗിക്കുന്നതാണ് നല്ലത്.\nഏപ്രൺ 35-40 സെ.മീ. എങ്കിലും താഴോട്ടും പിന്നീട് 20 സെ.മീ. തിരശ്ചീനമായും മണ്ണിനടിയിൽ പോകത്തവിധം സ്ഥാപിക്കണം. കീടബാധ കുറയ്ക്കാൻ ഇത് ഉപകരിക്കും. കാട്ടുപന്നി, പെരുച്ചാഴി മുതലായ ജീവികളുടെ ആക്രമണത്തിന് സാധ്യതയുള്ള സ്ഥലങ്ങളിൽ ഏപ്രൺ ഇഷ്ടിക കൊണ്ട് പണിയുന്നതാണ് നല്ലത്. പക്ഷെ ഇത് നിര്‍മ്മാണ ചെലവ് കൂട്ടും. ഹരിതഗൃഹത്തിന്റെ മേൽക്കൂരയിൽ നിന്നും ഒഴുകി വരുന്ന വെള്ളം ഹരിതഗൃഹത്തിനുള്ളിലേയ്ക്ക് ഒഴുകി വരാതിരിക്കാനായി മേൽക്കൂര വശങ്ങളിലേക്ക് തിരശ്ചീനമായി 60-70 സെ.മീ. നീട്ടിയെടുക്കുകയോ മേൽക്കൂരയിലൂടെ ഒഴുകി വെള്ളം ഗട്ടർ പൈപ്പ് ഉപയോഗിച്ച് ശേഖരിച്ച് ഹരിതഗൃഹത്തിന് ദോഷം വരാത്തവിധം ടാങ്കിലോ കുളത്തിലോ മറ്റോ ശേഖരിക്കാനുള്ള സംവിധാനം ഒരുക്കുകയോ വേണം. മേൽക്കൂരയിൽ നിന്നും വെള്ളം ശേഖരിക്കാനുള്ള സംവിധാനം ഒരുക്കിയാൽ മഴക്കാലത്ത് ഹരിതഗൃഹത്തിലേക്ക് വെള്ളം ഒഴുകി വരു ന്നത് തടയാനാകും. ഹരിതഗൃഹത്തിന്റെ എല്ലാ വശങ്ങളിലും ഒന്നര അടി വീതിയിലും ഉയരത്തിലും തിട്ട പിടിപ്പിക്കണം. ഈ തിട്ടയോടു ചേർന്ന് രണ്ടു വശങ്ങളിലും വെള്ളം ഒഴുകിപ്പോകാനുള്ള ചാലും (ഒന്നര അടി വീതിയിലും ഒരടി ആഴത്തിലും) നിർമിക്കണം. ഹരിതഗൃഹത്തിന്റെ മേൽക്കൂരയിൽനിന്നും ഒഴുകി വരുന്ന മഴവെള്ളം പൈപ്പിന്റെ സഹായത്താൽ ശേഖരിച്ച് മഴവെള്ള സംഭരണിയിലേക്ക് തിരിച്ചുവിട്ടാൽ ഹരിതഗൃഹത്തിലെ ചെടികൾ നനയ്ക്കാനായി ഉപയോഗിക്കാം. ഹരിതഗൃഹത്തിന് രണ്ടു വാതിലുകൾ കൊടുത്താൽ രോഗകീടബാധ കുറവായിരിക്കും. വാതിലുകൾ വശങ്ങളിലേക്ക് തള്ളിനീക്കാൻ കഴിയുന്ന തരത്തിൽ ആയാൽ ആവശ്യത്തിനുമാത്രം തുറക്കാൻ കഴിയുന്നതിനാൽ പ്രാണികൾ ഉള്ളിൽ കയറുന്നത് കുറയ്ക്കാം. ഇത്തരം വാതിലുകൾ കൂടുതൽ വീതിയിൽ (രണ്ടു മീറ്റർ വരെ) കൊടുക്കാൻ കഴിയുന്നതുകൊണ്ട് ടില്ലർ ഹരിതഗൃഹത്തിൽ കയറ്റി ഉഴാനും വളം, തൈകൾ തുടങ്ങിയ സാധനങ്ങൾ ഹരിതഗൃഹത്തിലെത്തിക്കാനും ചെടികളുടെ ഫലങ്ങൾ ഹരിതഗൃഹത്തിൽ നിന്ന് കയറ്റി കൊണ്ടുപോകാനും കഴിയും. ഹിഞ്ച് ഘടിപ്പിച്ച വാതിലാണങ്കിൽ രണ്ടു വാതിലുകളും നേർക്കുനേരെ വരുന്ന വിധം ഘടിപ്പിക്കാതെ എതിർദിശയിലേക്ക് തുറക്കുന്ന വിധത്തിൽ സ്ഥാപിക്കുന്നതാണ് നല്ലത്. ഹരിതഗൃഹത്തിന്റെ വാതിലിൽ വിന്റ് കർട്ടൻ ഘടിപ്പിച്ചാൽ കീടങ്ങൾ ഹരിതഗൃഹത്തിൽ കടക്കുന്നത് തടയാനാകും. ഹരിതഗൃഹത്തിന് വശങ്ങളിലും മേൽക്കൂരയിലും വെന്റിലേഷൻ കൊടുക്കണം. മേൽക്കൂരയിലെ വെന്റിലേറ്റർ കാറ്റ് എവിടേക്കാണോ വീശുന്നത് ആഭാഗത്തു കൊടുക്കാൻ ശ്രദ്ധിക്കണം. വെന്റിലേറ്ററുകളിൽ 40 മെഷ് വലിപ്പമുള്ള ഇൻസെക്റ്റ് പ്രൂഫ് നെറ്റ് കൊടുത്തിരിക്കണം. 1000 ച.മീറ്ററിൽ കൂടുതൽ വിസ്തീർണ്ണമുള്ള ഹരിതഗൃഹങ്ങൾക്ക് 76 മി.മീറ്റർ വ്യാസവും 300 മുതൽ 1000 ച.മീ. തറ വിസ്തീർണ്ണമുള്ള ഹരിതഗൃഹത്തിന്റെ പില്ല.റുകൾക്ക് രണ്ടര ഇഞ്ചും 300 ച.മീറ്ററിൽ താഴെ വിസ്തീർണമുള്ള ഹരിതഗൃഹത്തിന് 65 മി.മീറ്റർ വ്യാസമുള്ള ജി.ഐ. പൈപ്പുകൾ കോളം പൈപ്പായി ഉപയോഗിക്കാം. 60 മി.മീറ്ററിൽ താഴെ വ്യാസമുള്ള പൈപ്പുകൾ കോളം/പില്ലർ പൈപ്പുകളായി ഉപയോഗിക്കരുത്.\nവിവിധ ആവശ്യങ്ങള്‍ക്കു വേണ്ട ഹരിതഗൃഹത്തിന്‍റെ വലിപ്പം\nഹരിതഗൃഹത്തിന്‍റെ തറ വിസ്തീര്‍ണ്ണത്തിനനുസരിച്ച് ഹരിതഗൃഹത്തിന്‍റെ വശങ്ങളിലും നടുവിലും കൊടുക്കേണ്ട ഉയരം (സമതലങ്ങളില്)\nഗട്ടര് ഉയരം/വശങ്ങളിലെ ഉയരം\nനടുവിലത്തെ ഉയരം (റിഡ്ജ് ഉയരം)(ഉയരം)\nഹരിതഗൃഹത്തില് സ്വാഭാവിക വെന്റിലേഷനോടൊപ്പം ഫോഗര് സിസ്റ്റവും (അമിത താപനില കുറയ്ക്കാന്) കൊടുക്കണം.


Kerala PSc exams in Malayalam-മലയാളവും ഹിന്ദിയും\nബഹുസ്വര ഇന്ത്യയുടെ സ്ഥാനത്തു ഏകഭാഷാധിഷ്ടിത അഖണ്ഡഭാരതത്തെ അവരോധിക്കാന് അമിത് ഷായും കൂട്ടരും നടത്തുന്ന ശ്രമങ്ങള് എളുപ്പമായിരിക്കില്ല; അക്ഷരാര്‍ഥത്തില് അത് അസാദ്ധ്യം തന്നെയായിരിക്കും\nUpdated: September 24, 2019 3:48:30 pm\nഎല്ലാ വിഭാഗം ജോലികള്‍ക്കും വേണ്ടിയുള്ള പി.എസ്.സി പരീക്ഷകള് മലയാളത്തില് നടത്തണമെന്ന് ആവശ്യപ്പെട്ടുകൊണ്ടുള്ള മലയാള ഭാഷാ പ്രേമികളുടെ സമരം മുഖ്യമന്ത്രി പിണറായി വിജയന്‍റെ അനുകൂല ഇടപെടലോടുകൂടി വിജയത്തിലെത്തിയിരിക്കുകയാണല്ലോ. സ്വാഭാവികവും ന്യായവുമായ ഇത്തരമൊരാവശ്യത്തിനെതിരായി പി.എസ്.സി. ഉദ്യോഗസ്ഥ മേധാവികള് കുറച്ചു ദിവസം വാളെടുത്തു നിന്നത് മുഴുവന് മലയാളി സമൂഹത്തിനും വലിയ നാണക്കേടാണ് ഉണ്ടാക്കിവെച്ചിരിക്കുന്നത്.\nപ്രിഡിഗ്രി വരെയുള്ള ഉദ്യോഗാര്‍ഥികള്‍ക്കു മലയാളത്തിലാണ് പരീക്ഷകള് നടത്തുന്നതെന്നും അതിനു മുകളിലുള്ള ഉദ്യോഗാര്‍ഥികള്‍ക്കു ഇംഗ്ലീഷ് പരിജ്ഞാനം ആവശ്യമായതുകൊണ്ടാണ് പരീക്ഷകള് ഇംഗ്ലീഷില് ആക്കുന്ന തെന്നുമാണ് ഒരു വിശദീകരണം. ഇംഗ്ലീഷില് തയ്യാറാക്കുന്ന ചോദ്യങ്ങള് മലയാളത്തിലാക്കുക ബുദ്ധിമുട്ടാണ്, ശാസ്ത്ര, സാങ്കേതിക പദങ്ങള്‍ക്കു പറ്റിയ മലയാളപദങ്ങളില്ല തുടങ്ങി പല വാദങ്ങളും ഉന്നയിക്കപ്പെടുകയുണ്ടായി. പൊതുവില് ബാലിശങ്ങളും വസ്തുതകള്‍ക്ക് നിരക്കാത്തതുമാണ് ഇത്തരം വാദമുഖങ്ങള്.\nഎന്‍റെ വ്യക്തിപരമായ ഒരനുഭവം പറയാം. 1970-ലാണ് ‘പ്രപഞ്ചവും മനുഷ്യനും’ എന്ന എന്‍റെ ആദ്യ പുസ്തകം പ്രസിദ്ധീകരിക്കപ്പെട്ടത്. ആധുനിക ശാസ്ത്രത്തിന്‍റെ പ്രധാനമേഖലകളില് വരുന്ന ഗൗരവമേറിയ വിഷയങ്ങളെല്ലാം സാമാന്യം വിശദമായി തന്നെ അതില് പ്രതിപാദിക്കപ്പെട്ടിട്ടുണ്ട്. സാധാരണക്കാര്‍ക്ക് മനസ്സിലാക്കാനാവുന്ന ഭേദപ്പെട്ട മലയാളത്തിലാണ് അത് എഴുതപ്പെട്ടത്. അപൂര്‍വ്വം ചില ശാസ്ത്രപദങ്ങള്‍ക്ക് മാത്രമാണ് ബ്രാക്ക റ്റില് ഇംഗ്ലീഷ് പദങ്ങള് കൊടുക്കേണ്ടി വന്നത്. മറ്റു പല അംഗീകൃത ഇന്ത്യന് ഭാഷകളെയും അപേക്ഷിച്ച് മലയാളം പദസമ്പത്തിന്‍റെ കാര്യ ത്തില് മുന്നിലാണെന്നതാണ് യാഥാര്‍ഥ്യം. പില്‍ക്കാലത്ത് ലാംഗ്വേജ് ഇന്‍സ്റ്റി റ്റ്യൂട്ടും മലയാളഭാഷാ ഇന്‍സ്റ്റിറ്റ്യൂട്ടും പോലുള്ള സ്ഥാപനങ്ങള് സാങ്കേതിക പദാവലികളുടെ പല ഇംഗ്ലീഷ്-മലയാളം ഗ്ലോസ്സറികളും പ്രസിദ്ധീകരിച്ചിട്ടുണ്ട്താനും. ഞാന് പുസ്തകമെഴുതിയ കാലത്തെ അപേക്ഷിച്ച് ഇപ്പോള് മലയാളം എത്രയോ സമ്പന്നമാണെന്നു ചുരുക്കം.\nമുകളില് പറഞ്ഞതുപോലത്തെ ഗ്ലോസ്സറികളിലെയും മറ്റും സാങ്കേതിക പദാവലികള് സാധാരണക്കാര്‍ക്ക് മനസ്സിലാവാത്തതാണെന്ന വിമര്ശനം സാധാരണമാണ്. അത് പൂര്‍ണമായും തള്ളിക്കളയേണ്ടതുമല്ല. അതില് കുറച്ചൊക്കെ വസ്തുതയുണ്ടു താനും. അപ്പോള് പോലും അവയില്‍നിന്ന് സ്വീകരിക്കാവുന്ന പദങ്ങളും കുറെയൊക്കെ ഉണ്ടെന്ന കാര്യം വിസ്മരി ച്ചുകൂടാ. മൊത്തത്തില് മലയാളത്തിന്‍റെ വളര്‍ച്ച ശ്രദ്ധേയം തന്നെയാണെന്ന് കാണേണ്ടതുണ്ട്. ഈ യാഥാര്‍ത്ഥ്യത്തെ പാടെ അവഗണിക്കുന്ന രീതി യിലാണ് പി.എസ്.സി. ഉദ്യോഗസ്ഥ മേധാവികള് മലയാളഭാഷാ സമരക്കാരെ നേരിട്ടത്. അവരുടെ ഈ ഔദ്ധത്യ സമീപനം തുറന്നു കാട്ടപ്പെടേണ്ടതുണ്ട്.\nതമിഴ് സമൂഹത്തിനു തമിഴ് ഭാഷയോടും തമിഴ്‌നാടിനോടും ഉള്ള വൈകാരികബന്ധം മലയാളികള്‍ക്ക് മലയാളത്തോടും കേരളത്തിനോടും ഇല്ലെന്നു പലരും ചൂണ്ടിക്കാണിച്ചിട്ടുണ്ട്. വലിയൊരു പരിധി വരെ ശരിയാണത്. തമിഴര്‍ക്കിടയില് സമൂഹ്യബന്ധങ്ങളില് ഒരുതരം ഗോത്രബോധം പ്രകടമാണെങ്കില് മലയാളികള്‍ക്കിടയില് ഒറ്റയാന്മാരായ വ്യക്തികളാണ് സമൂഹത്തിന്‍റെ അടിസ്ഥാനമാവുന്നത്.\nകേരളമൊഴിച്ചു ഇന്ത്യയില് മാത്രമല്ല ലോകമെമ്പാടുമുള്ള ഗ്രാമീണമേഖലകളില് കണ്ടുവരുന്ന ഗ്രാമം എന്ന സാമൂഹ്യഘടന കേരളത്തിലെ ഗ്രാമീണ മേഖലയില് കാണാനാവില്ല. അതുകൊണ്ടാണ് കേരളത്തിലെ ഗ്രാമാന്തരീക്ഷത്തെ ചില സാമൂഹ്യശാസ്ത്രജ്ഞന്മാര് ചിതറിയ ഗ്രാമങ്ങള് (Dispersed Villages) എന്ന് വിളിക്കുന്നത്. സാമൂഹ്യഘടകങ്ങളോടൊപ്പം ഭൂമിശാസ്ത്രപരമായ ഘടകങ്ങളും ഈ അവസ്ഥക്ക് കാരണമായിട്ടുണ്ടത്രേ. എന്തായാലും ഈ ഭൗതിക യാഥാര്‍ഥ്യം നമ്മുടെ സാമൂഹ്യയാഥാര്‍ഥ്യത്തേയും ഗണ്യമായി സ്വാധീനിച്ചി ട്ടുണ്ടെന്നു വ്യക്തമാണ്.\nഇത്തരം സാമൂഹ്യശാസ്ത്രപരവും ചരിത്രപരവുമായ ഘടകങ്ങളൊന്നുമല്ല നമ്മുടെ പി.എസ്. സി. മേധാവികളുടെ മലയാളവിരോധത്തിനു പിന്നില് പ്രവര്‍ത്തിച്ചിട്ടുള്ളത്. കൊളോണിയല് കാലഘട്ടത്തില് സൃഷ്ടിക്കപ്പെട്ട ഇംഗ്ലീഷ് വിധേയത്വത്തിന്‍റെ സമകാലീന തുടര്ച്ചയായിട്ട് അതിനെ കണ്ടാല് മതി. ഇംഗ്ലീഷ് ലോകഭാഷയാണ്, ഇന്ത്യയിലെ ഇതര ഭാഷക്കാരുമായി ആശയവിനിമയം നടത്താന് ഏറ്റവും ഉചിതമായ ബന്ധഭാഷയാണ് തുടങ്ങി ഇംഗ്ലീഷിനെ പ്രസക്തമാക്കുന്ന പല ഘടകങ്ങളുമുണ്ട്. പക്ഷെ, ഇതൊന്നും മാതൃഭാഷയുടെ പ്രസക്തിയും പ്രാധാന്യവും കുറച്ചു കാണാന് ഇട വരുത്തുന്ന ഘടകങ്ങളല്ല.\nമാനവികമായ അസ്തിത്വത്തെ നിര്‍ണയിക്കുന്ന തില് മാതൃഭാഷയുടെ പങ്ക് ഏറെ പ്രധാനമാണ്. താരതമ്യേന അപ്രസക്ത വും വ്യത്യസ്തവുമായ പരിഗണനകളുടെ പേരില് മാതൃഭാഷയെ അവ ഗണിക്കുന്ന രീതിയാണ് പി.എസ്.സി. മേധാവികള് സ്വീകരിച്ചത്. ഇത്തരക്കാരെ അര്‍ഹമായ ഇടങ്ങളില് ഇരുത്താന് മാതൃഭാഷയോട് കൂറുള്ള രാഷ്ട്രീയ നേതൃത്വങ്ങള് ജാഗ്രത പുലര്‍ത്തേണ്ടതുണ്ട്.\nകേരളത്തില് മലയാളത്തിനു വേണ്ടി നടന്ന സമരവുമായി യാതൊരു ബന്ധവുമില്ലാതെയാണ് അഖിലേന്ത്യാതലത്തില് ഹിന്ദിയെ ഇന്ത്യയുടെ മുഖ്യ ബന്ധ ഭാഷയായി പ്രഖ്യാപിക്കുന്ന സാഹചര്യമുണ്ടാവുന്നത്. എല്ലാ വര്‍ഷവും സെപ്തംബര് പതിനാലാം തിയതി ഹിന്ദി ദിവസ് ആചരിക്കാറുള്ളത് പോലെ ഇത്തവണയും ആ ആചരണത്തിന്‍റെ സന്ദര്‍ഭത്തില് ബി.ജെ.പി. അധ്യക്ഷന് അമിത് ഷായാണ് ഹിന്ദിക്ക് ഇങ്ങിനെയൊരു പദവി നല്‍കുന്ന കാര്യം ഉന്നയിച്ചത്. ഉടനെ തന്നെ ശക്തമായ എതിര്‍പ്പുകളും വിമര്ശനങ്ങളും ഉയര്‍ന്നുവരികയും ചെയ്തിട്ടുണ്ട്.\nഅനവധി വളര്‍ച്ചയെത്തിയ അംഗീകൃത ഭാഷകളുള്ള ഇന്ത്യയില് ഹിന്ദിയുടെ മേധാവിത്തം അടിച്ചേല്‍പ്പിക്കാനുള്ള ശ്രമം മുന്‍പും പലതവണ നടന്നിട്ടുണ്ട്. അപ്പോഴൊക്കെ ശക്തമായ എതിര്‍പ്പുകളും ഉയര്‍ന്നു വന്നിട്ടുണ്ട്. ഹിന്ദി മേധാവിത്തത്തിനെതിരായി ഏറ്റവുമധികം ചെറുത്തുനിന്നിട്ടുള്ളത് ദക്ഷിണേന്ത്യയാണ്. തമിഴ് നാടാണ് അതില് മുന്‍പന്തിയില് നില്‍ക്കാറുള്ളത്. അവിടെ ദ്രാവിഡ പ്രസ്ഥാനം, പ്രത്യേകിച്ചും ഡി.എം.കെ. വളര്‍ന്നുവന്നത് ഹിന്ദി വിരുദ്ധ പ്രസ്ഥാനത്തിലൂടെയാണ്.\nഅമിത് ഷാ പുതിയ കാര്യമൊന്നും പറഞ്ഞിട്ടില്ല. ഹിന്ദിയെ ഇന്ത്യയിലെ മുഖ്യഭാഷയായി അവരോധിക്കുന്ന നിലപാട് ആര്.എസ്.എസ്സിന് ആദ്യ കാലം മുതല്‍ക്കേ ഉള്ളതാണ്. പ്രാദേശിക ഭാഷകളെ തള്ളിക്കളഞ്ഞുകൊണ്ട് ഹിന്ദിയെ മാത്രം ഇന്ത്യയുടെ മുഖ്യഭാഷയാക്കുക എന്നതല്ല അവരുടെ നിലപാട്. പ്രാദേശികഭാഷകളെ അംഗീകരിച്ചുകൊണ്ട് ഇന്ത്യക്ക് ഒരു പൊതു ഭാഷയായി ഹിന്ദിയേയും അംഗീകരിക്കുക എന്നതാണ് അവരുടെ നിലപാട്. ഇന്ത്യയുടെ ഐക്യത്തിന്, ഏകീകരണത്തിനു ഇങ്ങിനെയൊരു ഭാഷ അത്യന്താപേക്ഷിതമാണ് എന്നാണു അമിത് ഷാ വിശദീകരിച്ചത്. പ്രാദേശിക ഭാഷകള്‍ക്കും സംസ്കാരങ്ങള്‍ക്കും അംഗീകാരവും പ്രോത്സാഹനവും നല്‍കിക്കൊണ്ട് ഹിന്ദിയെ ഐക്യത്തിന്‍റെയും അഖണ്ഡതയുടെയും പ്രതീകമായി വളര്‍ത്തിക്കൊണ്ടുവരിക. തികച്ചും സ്വാഭാവികവും ന്യായവും എന്ന് തോന്നിക്കുന്ന ഒരു നിലപാടാണിത്.\nമലയാളവും തമിഴും ബംഗാളിയും പഞാബിയും പോലുള്ള എല്ലാ സംസ്ഥാന ഭാഷകള്‍ക്കും ഔദ്യോഗിക ഭാഷാ പദവിയുണ്ട്. എല്ലാ ഭാഷകളുടെയും പദവി തുല്യമാണെന്നും കണക്കാക്കപ്പെടുന്നു. ഹിന്ദിക്കും മറ്റു ഭാഷകള്‍ക്കുള്ള തുല്യ ഔദ്യോഗിക പദവി മാത്രമാണുള്ളത്. ഇതുവരെ നിലനിന്നുപോന്ന ഈ സ്ഥിതിക്ക് പകരം ഹിന്ദിയെ ഇന്ത്യയുടെ പൊതുഭാഷയായി അവരോധിക്കുക എന്നതാണ് അമിത് ഷായുടെയും കൂട്ടരുടെയും ലക്ഷ്യം. പരസ്പരം ബന്ധപ്പെടാനാകാത്ത ഭിന്നഭാഷകള് സംസാരിക്കുന്ന വിവിധ ജനവിഭാഗങ്ങള്‍ക്കിടക്ക് ഇപ്പോഴുള്ള ബന്ധഭാഷ ഇംഗ്ലീഷ് ആണ്. ഈ ബന്ധഭാഷയുടെ പദവിയില് നിന്ന് ഇംഗ്ലീഷിനെ നിഷ്ക്കാസനം ചെയ്തു ആ സ്ഥാനത്തു ഹിന്ദിയെ എത്തിക്കുക എന്നതാണ് ഷാ ലക്ഷ്യം വെക്കുന്നത്.\nപ്രാദേശിക ഭാഷകളുടെ പൊതു അവസ്ഥയില് നിന്ന് വ്യത്യസ്തമായി വിവിധ സംസ്ഥാനങ്ങളിലുള്ള ഏറ്റവും കൂടുതല് ജനങ്ങള് സംസാരിക്കുന്ന ഭാഷയാണ് ഹിന്ദി. ഇന്ത്യയുടെ ജനസംഖ്യയില് 43.6 ശതമാനം പേര് ഹിന്ദി സംസാരിക്കുന്നവരാണ്. ഇവര്‍ക്കിടയില് തന്നെ 60-ഓളം പ്രാദേശിക സംസാരഭാഷകള് (dialects) ഉണ്ടെന്നുള്ളതും ഒരു വസ്തുത യാണ്. അപ്പോള് പോലും ഇവര്‍ക്കിടയിലെ പൊതു ഭാഷ ഹിന്ദി തന്നെയാണ്. യഥാർത്ഥ (ഔദ്യോഗിക) ഹിന്ദിഭാഷ മാതൃഭാഷയായിട്ടുള്ള വര് 25 ശതമാനമേ വരൂ. ഏറ്റവും കൂടുതല് പേര് സംസാരിക്കുന്നു എന്നതുകൊണ്ട് മാത്രം ഒരു ഭാഷയ്ക്ക് പൊതുഭാഷയായി അംഗീകാരം ലഭിക്കണമെന്നില്ല. ജനസംഖ്യയില് ഭൂരിപക്ഷം പേര് അഥവാ പകുതിയി ലധികം പേര് സംസാരിക്കുന്ന ഭാഷക്ക് പൊതുഭാഷ അംഗീകാരം സ്വാഭാ വികമാണ്. ഇവിടെ ആ സ്ഥിതി ഇല്ലല്ലോ.\nഇന്ത്യനവസ്ഥയില് ഭാഷാ പ്രശ്നം കൂടുതല് സംകീര്‍ണമാണ്. ദേവനാഗരി ലിപിയെ അടിസ്ഥാനമാക്കിയുള്ള ഹിന്ദി ഉള്‍പ്പെടെയുള്ള ഉത്തരേന്ത്യന് ഭാഷകളുമായി ഒരു ബന്ധവുമില്ലാത്തവയാണ് ദക്ഷിണേന്ത്യന് ദ്രാവിഡ ഭാഷകള്. ബംഗാളി ഉള്‍പ്പെടെയുള്ള കിഴക്കന് ഭാഷകളും വടക്കു കിഴക്കന് ഗോത്രഭാഷകളും മൗലികമായി ഭിന്ന പശ്ചാത്തലമുള്ളവയാണ്.\nസ്വാതന്ത്ര്യസമരത്തിലൂടെ ഇവിടെ ഉരുത്തിരിഞ്ഞുവന്ന ബഹുസ്വരതയില് അധിഷ്ടിതമായ ഐക്യമാണ് ഇന്നത്തെ ഇന്ത്യയെ ഐക്യപ്പെടുത്തി നിര്‍ത്തുന്നത്. ഹിന്ദി ഉള്‍പ്പെടെയുള്ള എല്ലാ ഔദ്യോഗികഭാഷകളും തുല്യപദവിയിലുള്ളവയാണ്. വിദ്യാഭ്യാസമേഖലയില് ഒരു ത്രിഭാഷാ പദ്ധതി ആവിഷ്കരിക്കപ്പെടുകയുണ്ടായി. അതാതു പ്രാദേശികഭാഷയെ കൂടാതെ ബന്ധഭാഷക ളായി ഇംഗ്ലീഷും ഹിന്ദിയും കൂടി വിദ്യാലയങ്ങളില് പഠിപ്പിക്കുക എന്ന തീരുമാനവും നിയമ നിര്‍മാണവും നടന്നെങ്കിലും കൃത്യമായി നടപ്പിലാക്കപ്പെട്ടില്ല. കേരളം അത് നടപ്പിലാക്കിയെങ്കിലും തമിഴ്നാട്ടില് ഇപ്പോഴും അത് നടപ്പിലായിട്ടില്ല.\nഇവിടെ വേരുറച്ചു കഴിഞ്ഞിട്ടുള്ള ബഹുസ്വര ഇന്ത്യയുടെ സ്ഥാനത്തു ഏകഭാഷാധിഷ്ടിത അഖണ്ഡഭാരതത്തെ അവരോധിക്കാന് അമിത് ഷായും കൂട്ടരും നടത്തുന്ന ശ്രമങ്ങള് എളുപ്പമായിരിക്കില്ല; അക്ഷരാര്‍ഥത്തില് അത് അസാദ്ധ്യം തന്നെയായിരിക്കും. ഇംഗ്ലീഷിന്‍റെ സ്ഥാനത്തു ബന്ധഭാഷയായി ഹിന്ദി അടിച്ചേല്‍പ്പിക്കാനുള്ള ഏതു നീക്കവും ശക്തമായി പ്രതിരോധിക്കപ്പെടും എന്നുറപ്പാണ്.\nഅമിത് ഷായുടെ ഈ ദിശയിലുള്ള നീക്കങ്ങള് മുന്നോട്ടു പോവുകയാണെങ്കില് കഴിഞ്ഞ ലോകസഭാ തിരഞ്ഞെടുപ്പില് മോദിക്ക് ലഭിച്ച പിന്തുണ എത്ര ഉപരിപ്ലവമായിരുന്നു എന്നു തെളിയുകയും ചെയ്യും. ഒരര്‍ത്ഥത്തില് ഷായും കൂട്ടരും ഹിന്ദി അടിച്ചേല്‍പ്പിക്കാനുള്ള നീക്കവുമായി മുന്നേറുകയാണ് വേണ്ടത്. ഇന്ത്യയുടെ ബഹുസ്വരതയെ അത് ഉറപ്പിക്കുകയും ശക്തിപ്പെടുത്തുകയുമാണ് ചെയ്യുക. മതാധിഷ്ഠിത അഖണ്ഡഭാരത സങ്കല്‍പത്തെ മതേതര ഇന്ത്യ തൂത്തെറിയും.\nWeb Title: Psc exams in malayalam hindi push by amit shah


ചാമ്പ്യന്മാരെ തോൽപ്പിച്ച് ബാർബഡോസ് ട്രൈഡന്റ്സ് ഫൈനലിൽ - Fanport - Sports News Malayalam\nSunday, Feb 23, 2020 01:38 AM\nHome Cricket CPL ചാമ്പ്യന്മാരെ തോൽപ്പിച്ച് ബാർബഡോസ് ട്രൈഡന്റ്സ് ഫൈനലിൽ\nചാമ്പ്യന്മാരെ തോൽപ്പിച്ച് ബാർബഡോസ് ട്രൈഡന്റ്സ് ഫൈനലിൽ\nനിലവിലെ ചാമ്പ്യന്മാരായ ട്രിൻബാഗോ നൈറ്റ് റൈഡേഴ്സിനെ തോൽപ്പിച്ച് ബാർബഡോസ് ട്രൈഡന്റ്സ് കരീബിയൻ പ്രീമിയർ ലീഗിന്റെ ഫൈനലിൽ. നൈറ്റ് റൈഡേഴ്സിനെ 12 റൺസിന് തോൽപ്പിച്ചാണ് ട്രിൻബാഗോ ഗയാന ആമസോൺ വാരിയേഴ്‌സുമായി ഫൈനൽ ഉറപ്പിച്ചത്.\nആദ്യം ബാറ്റ് ചെയ്ത ബാർബഡോസ് 20 ഓവറിൽ6വിക്കറ്റ് നഷ്ടത്തിൽ 160 റൺസാണ് നേടിയത്. ബാർബഡോസിന്റെ തുടക്കം വിചാരിച്ചത് പോലെ നീങ്ങിയില്ലെങ്കിലും അവസാന ഓവറുകളിൽ തകർത്തുകളിച്ച റെയ്‌മോൻ റീഫറും ആഷ്‌ലി നഴ്സുമാണ് ബാർബഡോസ് സ്കോർ 160ൽ എത്തിച്ചത്. റീഫർ 18 പന്തിൽ 24 റൺസും നേഴ്സ്9പന്തിൽ 24 റൺസുമെടുത്ത് പുറത്താവാതെ നിന്നു. ബാർബഡോസിന് വേണ്ടി ഓപണർ ചാൾസ് 35 റൺസുമെടുത്തു.\nതുടർന്ന് ബാറ്റ് ചെയ്ത ട്രിൻബാഗോ നൈറ്റ് റൈഡേഴ്‌സ് 19.3 ഓവറിൽ 148 റൺസിന് ഓൾ ഔട്ട് ആവുകയായിരുന്നു. 27 പന്തിൽ 51 റൺസ് എടുത്ത പ്രസന്ന പൊരുതി നോക്കിയെങ്കിലും ബാക്കി ആർക്കും താരത്തിന് പിന്തുണ നൽകാനായില്ല. നാളെയാണ് ഗയാന ആമസോണും ബാർബഡോസും തമ്മിലുള്ള കരീബിയൻ പ്രീമിയർ ലീഗ് ഫൈനൽ.\nPrevious article8 ബി.സി.സി.ഐ യൂണിറ്റുകൾക്ക് വിലക്ക്\nNext articleറൊണാൾഡോയുടെ പകരക്കാരനാകാൻ ഹസാർഡിന് ഒരിക്കലും സാധിക്കില്ല- വെങ്ങർ


എണ്ണവില വീണ്ടും ഉയരത്തിലേക്ക്, ഒപെക്കില് നിന്ന് പിന്‍മാറുമെന്ന് ഖത്തര് - FUTURE KERALA - Future Kerala\nസിയോള്: വിപണി നിയന്ത്രിക്കുക എന്ന ലക്ഷ്യത്തോടെ സൗദി അറേബ്യയും റഷ്യയും തമ്മിലുള്ള കരാരിന്റെ കാലവധി നീട്ടാന് തയാറായതോടെ എണ്ണവിലയില് വര്‍ധന രേഖപ്പെടുത്തി. കാനഡയിലെ ഏറ്റവും വലിയ എണ്ണ ഉല്‍പ്പാദന പ്രവിശ്യയായ ആല്‍ബര്‍ട്ട ഉല്‍പ്പാദനം കുറക്കുമെന്ന് പ്രഖ്യാപിച്ചതും വില വര്‍ധനയ്ക്ക് ഇടയാക്കി. പെട്രോളിയം കയറ്റുമതി രാജ്യങ്ങളുടെ സംഘടനയില്(ഒപെക്)നിന്നും ഖത്തര് പിന്മാറുന്നുവെന്ന് പ്രഖ്യാപിച്ചത് ഇന്ധനവിലയില് സ്വാധീനം ചെലുത്തും.\nസൗദിയും റഷ്യയും ഉല്‍പ്പാദനം കുറയ്ക്കുന്നത് നിശ്ചിയിച്ചിട്ടില്ലെങ്കിലും ഇരുരാജ്യങ്ങള്‍ക്കുമിടയിലെ ധാരണ തുടരുന്നത് വിയന്നയില് ഈയാഴ്ച നടക്കുന്ന ഒപെക് രാജ്യങ്ങളുടെ യോഗത്തില് ഉല്‍പ്പാദനം നിയന്ത്രിക്കുന്നതിനുള്ള കരാറിനു മുന്നോടിയായാണെന്നാണ് വിലയിരുത്തപ്പെടുന്നത്. ഇന്ധന ഉല്‍പ്പാദനം പ്രതിദിനം 325,000 ബാരലായി വെട്ടിച്ചുരുക്കാന് ആല്‍ബെര്‍ട്ട തീരുമാനിച്ചിട്ടുണ്ട്. ഇതിനു പിന്നാലെയാണ് ഖത്തറിന്റെ പിന്മാറ്റ പ്രഖ്യാപനവും വരുന്നത്. പ്രകൃതി വാതക ഉല്‍പ്പാദനത്തില് ശ്രദ്ധകേന്ദ്രീകരിക്കുന്നതിനാണ് ഉല്‍പ്പാദക രാജ്യങ്ങളുടെ സംഘടനയില് നിന്നും പിന്മാറുന്നതെന്നാണ് ഖത്തറിന്റെ വിശദീകരണം.\nജനുവരിയില് ഒപെക് സംഘടനയില് നിന്നും പിന്മാറുമെന്നാണ് ഖത്തര് അറിയിച്ചിട്ടുള്ളത്. പെട്രോളിയം കയറ്റുമതി ചെയ്യുന്ന രാജ്യങ്ങളുടെ സംഘടനയില് ഏറ്റവും കുറവ് ഉല്‍പ്പാദനം നടത്തുന്ന രാജ്യങ്ങളിലൊന്നാണ് ഖത്തര്. എല്‍എന്‍ജി ഉല്‍പ്പാദിപ്പിക്കുന്ന രാജ്യങ്ങളില് ഉയര്‍ന്ന സ്ഥാനത്തെത്താന് ഖത്തര് ലക്ഷ്യമിടുന്നുണ്ട്. സൗദി അറേബ്യയുമയാി നയതന്ത്ര പരമായ തര്‍ക്കം നിലനില്‍ക്കുന്നുണ്ടെങ്കിലും ഒപെകില് നിന്നും ഖത്തറിന്റെ പിന്മാറ്റം രാഷ്ട്രീയധിഷ്ഠിതമല്ലെന്നാണ് വിലയിരുത്തല്.\nകഴിഞ്ഞ 57 വര്‍ഷമായി ഒപെക് അംഗമായിരുന്ന ഖത്തര് വ്യാഴാഴ്ചയും വെള്ളിയാഴ്ചയുമായി നടക്കുന്ന യോഗത്തില് പങ്കെടുക്കുമെന്ന് ഉര്‍ജ സഹമന്ത്രി സാദ് അല്-കാബി പറഞ്ഞു. യോഗത്തിലെ ഉറപ്പുകളിലും ചുമതലകളിലും തുടര്‍ന്നും നിലകൊള്ളുമെന്നും അദ്ദേഹം വ്യക്തമാക്കി. ഒക്‌റ്റോബറില് ഒപെക് രാഷ്ട്രങ്ങളുടെ മൊത്തം ഉല്‍പ്പാദനത്തില്2ശതമാനത്തില് താഴെയാണ് ഖത്തറിന്റെ വിഹിതം.\n2019 ല് ഉല്‍പ്പാദനം കുറയ്ക്കുന്നത് സംബന്ധിച്ച് വിയന്നയില് കരാറില് എത്തുമെന്ന് ഒപെക് പ്രസിഡന്റും യുഎഇ ഊര്‍ജമന്ത്രിയുമായ സുഹെയ്ല് അല് മസ്രൂയ് പറഞ്ഞു. ഇത് സംബന്ധിച്ച് ശുഭാപ്തി വിശ്വാസമുണ്ടെന്നും അദ്ദേഹം പറഞ്ഞു.\nതൊഴില് സാഹചര്യം വിലയിരുത്താന് പ്രധാനമന്ത്രിയുടെ യോഗം ഞായറാഴ്ച\nകണ്ടന്റുകള്‍ക്ക് പൂര്‍ണ നിയന്ത്രണം അസാധ്യം


റോഡ് മോശം, ആഡംബരക്കാറിനു പോകാൻ വീതിയില്ല; വധുവിനെ ഉപേക്ഷിച്ച് വരൻ മടങ്ങി » Newsthen\nഗാന്ധിനഗർ: വിവാഹത്തിനു പിന്നാലെ വധുവിനെ തനിച്ചാക്കി ആഡംബര കാറിൽ ഗ്രാമത്തിലേക്കു മടങ്ങി വരൻ! ഗുജറാത്തിലെ നപാഡ് വാന്തോ ഗ്രാമത്തിലാണ് സംഭവം. വിവാഹത്തിനു ലഭിച്ച സ്ത്രീധനവുമായാണ് വരൻ തിരിച്ചുപോയത്. ഗ്രാമത്തിലെ റോഡ് മോശമാണെന്നും ആഡംബരക്കാറിന് പോകാൻ കഴിയില്ലെന്നും വ്യക്തമാക്കിയാണ് വരൻ മടങ്ങിയത്.\nവല്ലഭ് വിദ്യാനഗറിൽ നിന്നുള്ള യുവാവുമായിട്ടാണ് യുവതിയുടെ കല്യാണം ഉറപ്പിച്ചിരുന്നത്. മേയ് 12നായിരുന്നു വിവാഹം. ആഡംബര സെഡാനിലാണ് വരൻ വിവാഹവേദിയിലേക്ക് എത്തിയത്. റോഡിന്റെ മോശം അവസ്ഥയും വീതി കുറവും വരനെ െചാടിപ്പിച്ചു. വരൻ വിവാഹവേദിയിൽ പ്രശ്നമുണ്ടാക്കി. പിന്നാലെ വധുവിനെ കൂട്ടാതെ തിരികെ മടങ്ങി.\nസ്ത്രീധനമായി നൽകിയതെല്ലാം വരൻ കൊണ്ടുപോയതായി വധുവിന്റെ വീട്ടുകാർ ആരോപിച്ചു. സംഭവത്തിൽ വരന്റെ വീട്ടുകാരുമായി ചർച്ചകൾ നടക്കുന്നുണ്ടെന്നും പ്രശ്നം പരിഹരിച്ചില്ലെങ്കിൽ പൊലീസിൽ പരാതി നൽകുമെന്നും വധുവിന്റെ വീട്ടുകാർ പറഞ്ഞു.


ആഴ്ചയിൽ നാല് തവണ മദ്യപിച്ചാൽ പ്രമേഹത്തെ ചെറുക്കാമെന്ന് ബ്രിട്ടൺ ഗവേഷകർ – Malayalavanijyam | Home\nHome Helth & Lifestyle ആഴ്ചയിൽ നാല് തവണ മദ്യപിച്ചാൽ പ്രമേഹത്തെ ചെറുക്കാമെന്ന് ബ്രിട്ടൺ ഗവേഷകർ\nആഴ്ചയിൽ മൂന്നോ നാലോ തവണ മദ്യപിക്കുന്നതിലൂടെ ടൈപ്പ്2ഡയബറ്റിസ് വികസിക്കുന്നതിനുള്ള സാധ്യതയെ കുറയ്ക്കുമെന്നാണ് ബ്രിട്ടൺ ഗവേഷകർ നിർദ്ദേശിക്കുന്നു. ഇത്തരക്കാർക്ക് തീരെ മദ്യപിക്കാത്തവരേക്കാൾ ടൈപ്പ്2ഡയബറ്റിസ് വരുന്നതിനുള്ള സാധ്യത കുറവാണെന്നാണ് വ്യക്തമായിരിക്കുന്നത്. മദ്യപിക്കുന്ന 70,000 പേരിലാണ് പഠനം നടത്തിയത്. ഇവര് എത്ര മദ്യം എത്ര പ്രാവശ്യം കഴിക്കുന്നുവെന്നും അവര്‍ക്ക് ഡയബറ്റിസ് വരുന്നതിനുള്ള സാധ്യതയുമായിരുന്നു പഠനവിധേയമാക്കിയിരുന്നത്.\nവൈന് കഴിക്കുന്നതാണ് കൂടുതല് ഗുണം ചെയ്യുകയെന്നും ഇതിലൂടെ രക്തത്തിലെ പഞ്ചസാരയെ നിയന്ത്രിക്കാനാവുമെന്നും ഡയബെറ്റോളോജിയയില് പ്രസിദ്ധീകരിച്ച പഠനത്തിലൂടെ വ്യക്തമാകുന്നു. എന്നാല് നിര്‍ദേശിക്കപ്പെട്ട അളവിലുപരി മദ്യം കഴിക്കുന്നതിനുള്ള അനുമതിയായി ഈ പഠനഫലത്തെ വ്യാഖ്യാനിക്കരുതെന്നാണ് ഗവേഷകര് പ്രത്യേകം മുന്നറിയിപ്പു നല്‍കുന്നുണ്ട്.\nയൂണിവേഴ്‌സിറ്റി ഓഫ് സതേണ് ഡെന്‍മാര്‍ക്കിലെ നാഷണല് ഇന്‍സ്റ്റിറ്റ്യൂട്ട് ഓഫ് പബ്ലിക്ക് ഹെല്‍ത്തിലെ പ്രഫ. ജാനെ ടോല്‍സ്ട്രുപ്പാണ് പഠനത്തിന് നേതൃത്വം നല്‍കിയത്. മിതമായി മദ്യപിക്കുന്ന സ്ത്രീകള്‍ക്ക് ഡയബറ്റിസ് വരുന്നതിനുള്ള സാധ്യതയില് 32 ശതമാനം കുറവും പുരുഷന്മാരില് 27 ശതമാനം കുറവും വരുമെന്നാണ് വ്യക്തമായിരിക്കുന്നത്.\nഎന്നാല് ആല്‍ക്കഹോള് കഴിക്കുന്നതും ടൈപ്പ്2ഡയബറ്റിസുണ്ടാകുന്നതും ഓരോ ആളുകളെയും വ്യത്യസ്തമായ രീതിയിലാണ് സ്വാധീനിക്കുന്നതെന്നാണ് ഡയബറ്റിസ് യുകെയിലെ ഡോ. എമിലി ബേണ്‍സ് അഭിപ്രായപ്പെടുന്നത്. മാത്രമല്ല, മദ്യപാനത്തിനുള്ള എന്‍എച്ച്എസ് മാര്‍ഗനിര്‍ദേശങ്ങളും നിയന്ത്രണങ്ങളും പുതിയ പഠനത്തിന്റെ ബലത്തില് ആരും മറികടക്കുന്നത് നന്നായിരിക്കില്ലെന്നും അവര് മുന്നറിയിപ്പേകുന്നു. ആഴ്ചയില് പുരുഷനും സ്ത്രീയും 14 യൂണിറ്റില് കൂടുതല് ആല്‍ക്കഹോള് അകത്താക്കരുതെന്നാണ് എന്‍എച്ച്എസ് പറയുന്നത്.\nPrevious article കോടിയേരിയുടെ മകന്റെ വീടിനുനേരെ ആക്രമണം; വാഹനം എറിഞ്ഞുതകര്‍ത്തു\nNext article ഇന്ത്യക്കാർ എറ്റവും ഇഷ്ടപ്പെടുന്ന നേതാവ് സുഷമാ സ്വരാജ് :അമേരിക്കൻ മാഗസിൻ